text:
準金像影帝張家輝爭爛片王
第4屆金話梅公佈提名
由《蘋果》娛樂版舉辦嘅「金話梅電影選舉」(GoldenPlum)不知不覺已經嚟到第四屆,本報娛樂版呼籲電影人向爛片「sayno」,但今年依然有不少爛片出品.上年做金話梅影后嘅孟瑤,今年仲憑《有隻僵屍暗戀你》同《我老婆係賭聖》獲雙提名,至於憑《証人》提名香港電影金像獎影帝嘅張家輝,又憑《我老婆係賭聖》角逐金話梅影帝.讀者可於今日起喺壹蘋果網絡內投票選出心水爛片.
撰文:蘇芬妮
張家輝戲入面個名叫周姐輪係幾搞笑,但又扮番老實人,悶唔悶啲?難得佢拍完套戲都預咗入圍金話梅,一個唔覺意攞咗金像獎影帝加金話梅影帝,仲唔威到盡?
黃宗澤處子登場就奉獻咗畀套爛片,成個花o靚樣要勸人戒賭,已經冇乜說服力,加上演技生硬,惟有靠賣肉搶鏡.
堂堂視帝淪落拍爛片,郭晉安同夏雨並駕齊驅.最慘係安仔飾演嘅警察好似冇點畀過心機去演,同中學生謝師宴嘅例行表演冇乜分別.
我唔mind由靚仔扮諸葛亮,但可唔可以唔好搞爛gag先?金城武扮嘅諸葛亮太潮啦,睇到人好唔習慣.
方力申破格扮演姑爺仔無任歡迎,不過唔似都冇計,佢都係演番情聖算罷,睇見佢臨尾喺街頭俾人打嘅話,fans會傷心o架.
李賽鳳同契仔宗天意呢壇疑似不倫戀鬧上娛樂頭條,人人竊笑,導演居然將呢幕照辦煮碗搬上銀幕,真係該煨!
孟瑤無端端着白恤衫衝入浴室搵張家輝,搞到淋濕透點,牽強程度直逼布殊出兵攻打伊拉克.不過諗番轉頭,孟瑤出浴戲應該係賣點嚟喎.
電影一開始就見成班麻甩佬喺更衣室冲凉,刀光劍影冇遮冇掩.打完波冲凉,好理所當然,問題係呢幕完全同劇情無關,問你死未?
「放白鴿意境有幾高?好抽象喎!」《赤壁》末段成分鐘用白鴿主觀鏡飽覽曹軍水師氣勢,好似吳大導拍完套戲要簽番個名一樣.
王祖藍向Stephy示範安全性行為──你有你做,我有我叫,然後自動波發出劏豬叫床聲,王祖藍仲要扮興奮加七情上面,好難唔凳.
呢套電影好高,因為好難搵到佢嘅主題,殭屍片冇驚嚇殭屍,愛情位拍唔出愛情味,成班戇男儍女困獸鬥對抗殭屍,完咗都唔知完.
助念,應該講禪啩,不過全片兩個鐘頭內,除咗片尾講吓佛偈,大部份時間淨係見到張國強發老脾,怨氣冲天,令人無明火起.
全片橋段似抄舊片,灑痕粉,大力膠冲凉,食過期春藥,錯摸私生子等,全部見慣見熟,《大四喜》係咪抄盡東西南北嘅意思?
以半紀錄片形式講述香港棒球隊嘅事迹,但片中無厘頭加插唔關劇情嘅大量男性裸露場面,睇極都唔明.
故事實在太爛啦,呢個年代仲玩身份交換嘅橋,仲要係Stephy同Kary,唔該晒!最嘔血係成套戲狂擦廣告商鞋,睇到人.
孟瑤嘅演出可以用七個字形容—「由頭到尾棟篤企」,既冇內心戲,又少露肉戲,行屍走肉一樣.
今趟扮賭聖嘅孟瑤,拍打戲身手唔掂,扮賭聖手勢生硬,扮失憶似智障,扮純情卻見野性,仲要成日擔住支珍寶珠,到底搞乜嘢?
久疏戰陣嘅李賽鳳玩素顏上鏡,加插對契仔宗天意嘅露骨纏綿對白,眼睛與耳朵齊齊受罪.其實佢同宗天意嘅關係,whocares?(註:宗天意幾好戲)
電影一啲都唔驚嚇,江若琳嘅演技先至嚇得死你.驚樣只係得一個,就係擘大口大叫,我寧願睇番佢個choke樣.
黃翠如嘅演技可能未必有人會留意,但睇完佢喺呢套戲嘅誇張演出同表情,應該開始會多人講.


c: text/html

collection: archivebot

text:
Game事撻:PS2《命運傳說》極級進化 空中連招追打大佬
上個月先出完全語音版《TOP》,廠方咁快又將《TOD》(命運傳說)Remake埋,事實上Game界好多時確係新不如舊,好似筆者試玩呢款尚未賣街嘅PS2《TOD》時,就發覺遊戲基本上只係沿用舊有骨幹故事,城鎮,迷宮等全部重新3D化,連最好玩嘅戰鬥系統,都將五花八門招式大幅提升,更加入空中連招追打,幾十Hit咁喪劈真係爽到極點!
文:陳福榮
《TOD》雖並非系列首作,但作為登陸PS頭炮,當年的確贏唔少掌聲,尤其係唔少人都俾佢首主題曲《如夢似幻》吸引,個個都識哼番兩句.呢次移植落PS2絕對係交足功課,事關有晒近幾年開發經驗,畫面水準同系統都有番咁上下,呢樽新瓶舊酒最花工夫之處,莫過於雕花嘅戰鬥場面同埋3D城鎮,令本身非常感動嘅故事有機重見天日.
■通常技>超必>奧義>秘奧義,乃《Talesof》系列不變連招,初哥應盡早練熟.
■加入空中連招後,令戰鬥更有變化,好考連招嘅適當運用.
舊
■10年前PS版一鳴驚人,今日睇番畫面當然有點過時.
新
■重製版角色及招式均大幅強化,當新Game玩都得.
基於畫面全面3D化,遊戲同以往最唔同嘅地方就係響迷宮加咗唔少解謎部份,從而使玩法變得更有深度,一般人都能夠喺冒險過程中得到互動,唔再單靠文字嚟形容咁寡;起碼開個機關都會有多啲嘢睇啦.另外佢嘅角色聊天系統,亦由以前僅得一個人頭變成睇晒半身,仲會因應情況不斷更換插圖,令人好似睇緊動畫咁款.除此以外,向來《Tales》系列都係靠條片頭動畫搶客,呢次佢更落重本,不但保留番原本好正嘅Opening,仲搵嚟兩大巨匠ProductonI.G.同白組,分別負責過場動畫和CG片段,單係睇片都已經值回票價.
PS版嘅戰鬥系統源自超任隻《TOP》,今次喺PS2上重製,將原版嘅單線式戰鬥系統E-LMBS進一步升級為AR-LMBS,除近乎無限伸延嘅水平戰線之外,更引入類似格鬥遊戲嘅空中Combo技,唔單只大大增加對空用嘅奧義實用性,而且更可引發一連串招式追打,閒閒哋十幾二十Hit咁追打落去,若同伴指令調校得宜,成功互相駁招下,大佬級敵人都隨時一命嗚呼!
■新版會因應敵我距離自動將畫面放大縮小,唔怕人多畫面會混亂.
雖然最近幾集《Tales》都有贈送特典光碟,搞到冇乜特色,但有邊個Fans會嫌多㗎?今次《TOD》重製版嘅DVD,都係以專誠收錄聲優對談作為最大賣點,仲撈埋《TOS》同《TOA》嘅人物大玩Crossover,真係過癮到極點.另外隻碟亦有共12首人氣BGM,由負責今集音樂嘅櫻庭統重新炮製,鍾意聽佢啲音樂嘅人真係有福囉,話晒有成40幾分鐘咁多,抵過買OST啦.
■同前幾集《Tales》一樣,都會附送特典DVD.
雖然遊戲未推出,不過今次喺SCEH個會議室度,可以率先試玩呢隻《TOD》金碟測試版,梗要搵多兩個機迷畀意見.
「好多年前已煲爆PS版,𠵱家拎起手掣感覺一啲都唔陌生,戰鬥感覺都係咁實在,絕招畫面正到爆,真係唔玩唔安樂!」
「我最鍾情3D遊戲,平面嗰啲咪搞,呢隻《TOD》做得好靚,色彩又夠豐富,尤其係幾位男主角都好靚仔!」
遊戲類型:RPG
對應機種:PS2
遊玩人數:1人
開發廠商:NamcoBandaiInc.
推出日期:11月22日
行貨售價:$420

robotstxt: allowed

filter: keep


text:
轆Book:凌志改造計劃
神奇四俠上晒身
《神奇四俠2》啱啱上畫,廣告谷到盡,個個等睇索女謝茜嘉同特技.小記對電影上晒腦,連架新到超長凌志都幻想佢係四俠上身!鬼咩,好端端一架富豪級凌志LS430,竟然將佢運過外國改造,夾硬由兩排位掹長到三排位,好難唔聯想起橡皮人神奇先生,仲有火氣猛,剛性夠,隱密對話等特色,的確好Fantastic!
記者:梁美甜
攝影:陳偉強
模特兒:Tiffany(TheGroup)
Mr.Fantastic神奇先生
手長腳長 都坐得舒服!
呢架LexusLS430特長Limousine,將原來短陣版LS430專程送到外國改造;劏開車身,喺中間駁長兩呎,簡直好似將佢拉長咗咁!見過實物又幾順眼喎,遠望足足有半架旅遊巴咁長,未坐上去已感受到佢嘅豪氣,諗都諗到佢座位肯定寬敞到暈.
加長成Limousine嘅新版LS430,裝咗一排豪華真皮座椅,除前面司機位外,後方兩排座椅為面對面設計,幾個人坐埋一齊大可自成一國談天說地.由於座椅有發熱功能,可以話冬暖夏涼,最盞鬼係四張座椅全部有按摩功能,最啱做完嘢,開完會趕下場嘅大忙人,可以偷閒鬆弛一番;人少少仲可以伸埋對腳過對面,連腳都做埋Massage,正到暈!
■加長版LS430長咗兩呎,中間加多一排位,將凌志豪氣大幅加強!
■唔係講笑,掹長咗嘅LS430,足足有半架旅遊巴咁長!
■後座四張椅相當舒服,但只得兩個出風口就稍嫌不足!
■車身長咗,相對後座空間肯定更闊落,仲要四張都係按摩椅,識嘆!
TheJnvisibleWoman隱形女
「隱」聲玻璃最啱 談心傾生意!
新版Limousine喺前後座之間,加裝咗塊透明隔音玻璃,好似隱形女俠化身咁,唔講都唔覺有塊玻璃喺度,唔似其他車用茶色咁玻璃,令後座乘客有太大侷促感,就算要跟Honey談心,又或有大生意密斟,都唔怕「隔牆有耳」嘛!
記者出咗名乃大聲公一名,坐喺後座實地測試過,關咗塊隔音玻璃後,再深呼吸大嗌,坐喺前座嘅Tiffany都依然聽唔到,證明隔音效果一流.反轉嚟想,一個人攤喺度,大大聲「轟」交響樂,唔怕影響司機,又唔似MK車咁嘈到人,都幾爽㗎喎!
■電動隔音玻璃性能超好,全透明好似隱咗形咁,關埋都冇咁侷促.
■要打番開隔音玻璃,又或同司機講嘢,㩒吓遙控就搞掂.
除咗豪氣度,相信車主第二樣關心嘅,就係有冇安全感喇.而凌志一向都係㗎仔威盡全球嘅豪華級房車,鋼水硬淨度當然有番咁上下,石頭人撞埋嚟都無有怕!車身渾圓得嚟亦富有時代感,一望就覺得佢夠晒堅,將LS430加長兩呎成Limousine版本,依然保有歐洲豪華轎車風範,講真,如果佢加埋防彈玻璃嘅話,相信喺香港舉行國際會議時,用嚟載各國首相等大人物都仲得!
■雖經過手術改造,但加長版依然咁硬淨,單係開關車門已感到其非凡剛性.
HumanTorch霹靂火
4,300c.c.V8引擎 好火氣
雖然部車加長咗重身咗,外形豪咗升格咗,但佢嘅馬力依然強勁,事關沿用4.3公升V8引擎,起跑加速都勁力十足!部車就反應好到暈,速度好似霹靂火,搞到我坐上司機位時遲疑到死,因為佢反應實在非常好,好驚一踩油就飆!事實亦證明佢真係好踩得,完全無半點遲滯性!最令我欣賞嘅係嗰套6前速半自動波箱,轉檔反應順滑自然,搞到我好似揸車技術進步咗咁!另外仲有Power同Snow模式選擇,加埋一套可以調校軟硬及高低的電子懸掛,令行走唔到路面時,車子都平穩而順暢,當然佢嘅主動式電子TRC系統對穩定性亦係功不可沒啦!
■鑲有鍍銀面板的中控台,襯以半皮半桃木軚盤,夠晒豪氣!
後座加多咗一排真皮對座,仲要四張都係按摩椅,巴閉到暈,不過我就嫌冷氣唔夠,因為中,後座只得兩個出風口,太陽曬住未必頂得順!後座嘅DVD只可以俾兩個人睇,事關佢裝咗喺中排座椅之間,坐中間嘅乘客就睇唔到喇!都係嗰四張按摩椅最實用,知心朋友又或一家人,攤晒喺度按摩,再播埋柔和Music,感覺真係爽!
引擎:4,293c.c.V8DOHC
馬力:282ps/5,600rpm
扭力:42.5kgm/3,500rpm
傳動:6前速半自動波,後輪驅動
車價:售價待定
查詢:富利堡汽車28776700


text:
前幾日本欄講辦學一條龍,就有老友A同左丁山講不是笑話的笑話.呢日大家約咗在皇朝會吃便飯,傾到不亦樂乎.皇朝會年前裝修之後,咖啡室大躍進,價錢與食物水平皆令人驚喜,比起其他會所嘅咖啡室類別餐廳,例如馬會之六化郎與銀袋,領先成條街,左丁山每到灣仔公幹,就會心思思行去皇朝會咖啡室食吓嘢,嗰味百零蚊嘅葡國雞飯嘅份量等於Zuma三個定食午餐,皇朝會有不少內地人會員,有一次見到兩位內地婦人就係叫一個葡國雞飯兩人共食.
同老友A坐在皇朝會中菜廳飲茶,叫做唔錯咁啦,並無驚喜,但聽老友A講笑話,就有啲驚驚地.老友A話為咗個細女入幼稚園,自己親自出馬,搵人介紹,卒之有幸在一間巴閉到極嘅幼稚園報到名,可以參加面試,未考乖女之前,先問父母若干問題,第一條標準問題就係:「你地點嚟學校㗎.」老友A答:「我揸車嚟.」只見校長面色一沉,老友A心知不妙.校長再問:「好似香港名人榜,富豪榜之中,未見過你大名噃,請問你做盛行?」老友A一時之間唔知點答,只能講自己係投資專家,校長又哼咗一聲,最後面試完畢,校長冷冰冰咁話:「我地稍後會書面通知你是否取錄令千金.」
老友A住在南區獨立屋,時值起碼兩三億,又在海外有唔少物業,點會吞得落呢口氣呀,於是四出打聽呢間巴閉幼稚園係誰人開辦,邊個係大股東,卒之俾佢搵到一個小股東係佢嘅賽馬團體(Syndicate)成員嘅太太,呢位成員唔話得,叫太太打個電話搵校長,於是A千金順利入學,所以話馬場就係超級聯繫點!左丁山瞪住老友A講:「咁我地點辦?」老友A大笑:「你地咪讀番學券制本地幼稚園囉!」咁樣係輸在起跑線噃?老友A話:「時代需要啫,想當年,我去到美國第二日就被安排到酒店廚房洗碗碟,洗足兩年搵學費,你左丁山自己出身band 5私校,咁又點啫!」講番自己,當然如此,但下一代個個爭住送子女入貴到無倫嘅幼稚園,唔去爭吓,似乎會跑輸大市,家長點會甘心俾子女讀band 3學校㗎!食完飯與記者小G講起,佢話:「你個師弟一田莊偉忠講過,跑一百公尺就話怕輸在起跑線啫,人生係馬拉松噃,只怕輸在終點前直路!」咦,又講得幾啱聽噃,見到莊偉忠就讚番佢幾句先.


text:
(
3160
姐匙Talk)草根姐爭贏上位勁囂張
姐匙Talk
娛樂圈好多明星都係草根出身,姐匙近排留意到「草根姐」氣勢如虹,人氣更力壓「牙肉姐」,仲成為唱片公司力捧對象,向來恃寵生嬌嘅牙肉姐條氣梗係唔順,有位都想入番草根姐.
其實,草根姐初出時都幾勤力,好有前途嗰隻,不過隨住佢人氣急升,獲公司高層撐腰後,草根姐對人嘅態度開始180度大轉變,變得態度囂張,對身邊嘅人連基本嘅客氣同禮貌都冇,成日小小事都發脾氣.姐匙有時見草根姐對助手呼呼喝喝,當正自己一姐咁,完全冇禮貌,佢仲成日拎高層出嚟做自己王牌,使人唔使本.再講,草根姐當年做新人時,為人驚驚青青好守規矩,又好有時間觀念,做嘢有早冇遲,但自從升呢獲公司重用後,畀好多好歌佢唱,佢就開始大支嘢,經常遲大到,每次最少遲到半小時,甚至會遲到成粒鐘,擺晒巨星款.
姐匙見過唔少呢類未紅先驕嘅藝人,佢哋根本未站穩腳步,咁樣嘅工作態度,升得快,上得高,同時都好快又跌番落嚟,仲要跌得好慘,所以牙肉姐做番好啲自己形象同本份,隨時有機會收復失地,到時唔知佢笑時,係咪又笑到露出大牙肉呢?
撰文:Jessie
本欄逢周五刊登
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
求驗客手記:醜陋的德軍 路維歷屎輸 - 求驗客
前晚啲友賽有唔少爆冷賽果,講到最爆同最累街坊嘅,肯定係德國主場輸挪威0:1呢場.呢場波德國強陣,但挪威就冇咗7件正選,兼且喺08年未贏過,佢哋贏唔到之餘仲輸埋,又係路維帶隊以來首次連敗,真係夠歷「屎」性喇!
德國上場友賽喺柏林輸俾英格蘭1:2,就賴冇咗波歷克同芬寧斯,但前晚佢哋兩個都歸位,配合舒韋恩史迪加,同埋今屆喺德甲打得幾好嘅杜查奧斯基,可以話係德國最強嘅中場線;加埋前線有喺上場德甲入兩粒嘅高路斯,對冇咗7個正選兼喺08年冇贏過嘅挪威,點可能唔贏呀?
成場波德國控球時間多,但對手挪威擺明死守,唔俾空間佢哋組織;而且佢哋踢得又慢又靜又冇創意,做唔到任何似樣啲嘅攻勢.足球就係咁,你射極唔入對手就入你,佢哋入唔到波,結果只得一個,咪係輸囉;佢哋喺63分鐘被效力海倫芬嘅挪威中場堅迪希姆一腳搞掂輸0:1,爆個7.5倍冷W,而且仲係自1936年以來首次輸俾該北歐球隊.
路維喺06年世盃決賽周後,接替奇連士文做德國教練,帶隊打咗35場,攞到24勝5和6負,當中仲未試過連輸兩場,成績相當唔錯,但前晚輸完後連輸兩場友賽,破晒數據之餘,仲要係跨年咁輸,咪話唔樣衰.喺友賽輸波其實好平常,德國前年都試過俾丹麥搞掂,爆個3.45倍客W出嚟,但弊在呢場波佢哋強陣輸波,對手仲要係一支成年冇贏過嘅球隊,無疑係個警號.
挪威(圖)作客都贏到德國,算係好有交代咯!GettyImages
德國中場兩大主力波歷克同芬寧斯今屆狀態麻麻,年紀亦唔細,同係32歲,所以路維係時候諗諗,唔可以乜都靠晒佢兩個;仲有就係路維師承奇連士文打進攻足球,仲繼續用對方嘅鑽石中場,不過一成不變唔係路,要令對手估唔到先有得贏.嚟緊喺3月尾4月頭嘅兩場世盃外圍賽,佢哋會對列支敦士登同威爾斯,希望到時由屎波變好波,唔再令支持者失望啦!


text:
今日係六四屠殺事件十五周年,當日民運領袖王丹同吾爾開希,經已率先喺美國開波,對正中國駐美大使館絕食紀念抗議,在全球華人社會,新加坡唔係中國,冇嘢搞唔出奇,至於台灣,因為經已差不多完成「去中國化」,所以六四對於台灣政府只不過係一個無邦交嘅外國所發生嘅好不幸嘅政治事件,若果台灣要紀念六四,咁亦要紀念埋盧旺達種族滅絕大屠殺,何況阿扁俾中國炮轟得好勁,無謂插手人哋內政,避免捉蟲,亦好正常.
數來數去就剩番香港繼續搞六四燭光會.今年十五周年,逢五逢十,梗要搞大佢.為促進超級市場及百貨店嘅蠟燭火柴消費,振興零售業經濟,或者向自由行嘅大陸團凸顯香港作為一個自由港嘅特色,全港市民今晚都應該出席燭光會.
土共左仔無任歡迎
唔止係有血性有正義感嘅中國人今晚維園見,連土共左仔,亦無任歡迎.正如葉劉去年話齋,參加七一大遊行嘅未必係個個為咗反二十三條,好多係想家庭同樂散吓步.六四平暴事件,有啲解放軍戰士遭到「暴徒」打死,條屍吊喺天橋,死鬼廖瑤珠生前出席人大會議,亦試過突然開開吓會企起身肅立致哀,中方大驚問佢搞邊科,佢話為六四死難者特別係「英勇犧牲」嘅解放軍默哀,祖國當堂俾佢吹脹.
不過,到場為解放軍默哀嘅另類小撮人士,為人身安全,到咗場攞支蠟燭就好耷低個頭,無謂阿支阿佐,若果唔係,維園阿伯呢一班鬼魅,今晚通通絕迹,冇人救到你.


text:
最佳拍檔籌拍歷史片
馮仁昭四圍超:吳宇森,發哥掀戰國風雲
吳宇森拍嘅《喋血雙雄》,《喋血街頭》同埋《英雄本色》一系列嘅電影,早已經深入民心,最近洲立影視公司就特登為吳宇森推出一系列英雄片嘅數碼修復DVD.
欣賞梁朝偉
噚日吳宇森喺洲立公司接受長途電話訪問,佢講番當年拍《喋血》系列係當時嘅新嘗試.對於《喋血雙雄》喺五月俾《Empire》雜誌選為十五部當下最具影響力電影之一,亦係唯一入選亞洲片,吳宇森話聽到消息好興奮,重知道德,法同比利時有教授將部戲做教材,吳宇森亦話覺得好安慰.
雖然吳宇森暫時唔會返嚟香港拍戲,不過𠵱家佢就搞緊部中國戰國時期歷史寫實片,重係同周潤發再合作㖭!但係觀眾起碼要等兩,三年先有得睇,因為搞劇本都要時間.吳宇森又講到梁朝偉攞唔到康城影帝,佢話一向好欣賞偉仔,亦知歐美影評人都好鍾意偉仔,演技已經受肯定.
另外,吳導演嚟緊會義務幫聯合國兒童基金會拍一段十幾分鐘嘅短片,用內地小朋友做古仔,係一個好感人故事.
林建明搞首映助情緒病人
林建明致力為心晴行動做嘢,早前就做咗個大型電視騷,成功引起各界對情緒病嘅關注,噚日林建明接受新城羅霖節目訪問,重乘勢做埋宣傳,佢話:「六月十六號就有個慈善首映,係成龍套《80日環遊世界》,有成四百幾張飛,分別一千同五百蚊,到時重會請好多名人同善心人出席㖭.」認真落力.
施念慈老公封百彈齋主
施念慈(Celia)早排幫減肥堂拍咗輯瘦身廣告,本來講好咗着背心短褲,施念慈去到現場先知套衫咁性感,但件衫着上身效果唔錯,所以唔介意.Celia話自己未減肥之前,成日俾老公嗌佢做肥婆,的起心肝減肥之後,老公又叫佢食番多啲,又話佢咁瘦咁靚嚟做乜,連馮仁昭都覺得呢個男人成日彈三彈四,好難服侍!
譚小環勸港姐減肥
譚小環噚日出席《娛樂大搜查》嘅兩周年慶祝活動,佢話自己都即將會加入節目擔任主持,提到新一屆港姐嘅身材劣評如潮時,譚小環就好抵死咁話:「我以前都俾人叫過我肥環啦,希望佢哋好似我咁化悲憤為力量,我都係自己戒口減肥㗎!」馮仁昭都覺得啲港姐要爭氣,唔係點代表香港呢?
陳小春讚周永恆夠勇
陳小春噚日喺橫頭磡出席「歲月優悠九重奏音樂會」記者會.有傳梅艷芳演唱會隻VCD,冇咗小春做嘉賓嗰段,係因為公司傾版權時獅子開大口,小春回應話當日有咁多巨星做嘉賓,自己憑乜抬高身價.另外,對於周永恆承認藏毒,小春覺得佢做得啱,希望外間唔好畀咁多壓力佢,因為勇於認錯,可以面對到就係叻,否則就係蠢仔喎.
任達華慘遭電話騷擾
任達華同名媛明美蓮噚日喺銅鑼灣出席一間酒樓嘅剪綵活動,任達華話佢近來成日接到啲冇來電顯示嘅推銷電話,覺得對方浪費佢嘅電話費,亦對佢造成騷擾,所以佢希望嗰啲公司可以改變佢哋推銷手法.明美蓮就話暫時都未有造人計劃,𠵱家重好享受二人世界.


text:
金手指:一注獨贏買花旗國家隊
相信大家都知道,仲有10日,世界盃就開波.世界盃向來係投注額最高嘅單一體育項目.5,6月個股市都係大家話齋,五窮六絕,所以今日,孫柏文繼貼買白銀同中石油之後,第3次用隻金手指幫大家篤一個投資項目出嚟.
今日,我係想叫大家一注獨贏買花旗國足球隊,不過千祈唔好睇錯,唔係叫你買花旗國贏世界盃,雖然我係一個不折不扣嘅自大狂,不過我冇咁癲!今日,我只係想叫大家買花旗國家隊贏小組冠軍.花旗國喺E小組出賽,同組有歐洲強隊意大利,捷克共和國同非洲代表加納.純粹睇牌面,花旗國真係凍過水,唔好話贏小組冠軍,就連做小組亞軍出線十六強,都好難.
不過,花旗國足球真係今時唔同往日,因為經過94年花旗國舉辦世界盃之後,花旗國開始出現草根層面嘅足球活動.當年就吸引了一群8至12歲嘅男仔參與,到06年,花旗國足球就到收成期(足球一向以嚟喺花旗國得女仔踢,甚至乎,足球喺花旗國可以稱得上為女性運動).
技術上,花旗國足球員一定不遜與歐洲同南美洲足球,我唔記得邊個偉人曾經喺冷戰時代被人問過:「花旗國教育制度崩潰,俄羅斯蘇維埃技術步步緊迫,驚唔驚花旗國再唔會有技術人才?」
呢個偉人就答:「千祈唔好擔心花旗國人民蠢,如果你要知道花旗國人民有幾叻,只要打開收音機,聽下任何體育節目,你就知道如果花旗國人民熱愛一樣嘢嘅時候,就會瘋狂地研究.就連打電話入去嘅觀眾,對於戰術,球員調配,工資控制等等都係專家.」只不過以前,花旗國人民唔熱愛足球,所以先至冇乜成績.
心理上,作為一個冇乜成績嘅國家足球隊,面對傳統成績彪炳嘅國家足球隊,一定會有壓力.千祈唔好低估呢種壓力,我記得有人同我講過,巴西國家隊黃,藍色嘅球衣配搭,就係會畀對方球隊好大壓力.喺02年世界盃,英格蘭領隊艾力遜,特登要求巴西隊着唔係黃,藍色嘅球衣,希望減低英格蘭球員嘅壓力,不過後尾英格蘭都照樣敗北.心理上,以前嘅花旗國國家足球隊,都好似其他足球小國一樣,未上場已經輸心理.不過轉捩點就係98年世界盃,我記得當年花旗國大戰德國,花旗國輸咗,但係花旗國班球員就覺得輸得唔抵,因為雖然輸咗,佢哋覺得對德國隊級數嘅強隊唔係冇得打.
大家一定會問:「孫柏文點知花旗國班球員諗乜先?」其實,我都係睇02年世界盃一段訪問先至知,我記得段訪問就喺八強淘汰階段,臨開花旗國對德國嗰場波之前播.我自己睇完段訪問,我都覺得花旗國冇得打,一定會俾德國隊教訓.點知,雖然花旗國都係輸一比零,不過佢哋力壓90分鐘,最後連德國領隊都覺得,一比零嘅戰果都係因為有行運女神嘅眷顧先至有.
最後睇對手,非洲代表冇經驗,捷克共和國不成大器,意大利總體國家足運欠佳,除非委派祖雲達斯領隊去「搞掂賽果」,否則應該冇運行.所以,大家一注獨贏買花旗國隊!
建議買入:花旗國家隊贏小組冠軍
目標價:馬會提供6.5倍
年期:打完小組階段可以收錢
孫柏文


text:
爆機狂迷:變裝Killer玩暗殺 美式殺人狂
唔知點解,歐美遊戲極之熱衷血腥殺戮玩法,要幾古怪變態都有!每隔兩年出動一次嘅最強殺手Agent47,喺新作《Hitman:BloodMoney》不但為錢繼續殺人,更要因應唔同任務而假扮侍應,警衞嚟掩人耳目,其隱密潛入及殺人手法更令機迷大呼過癮!
文:陳福榮
《Hitman:BloodMoney》係呢個著名殺手系列第四作,前3集各有不同主線故事,全部都係由光頭猛男「47哥」擔正.初代《Hitman》誕生於2000年,當時僅得畫面麻麻嘅PC版,之後02同04年分別推出延續篇,兩者都有XBOX及PS2版本,分別交代47哥喺唔同時間嘅殺手歷程.今集就算係正正式式嘅續篇,無論劇情,系統或畫功都係歷來最堅,未玩過之前幾隻都可以趁今集品嚐佢嘅獨有魅力.
副題叫得做「血汗錢」(BloodMoney),遊戲當然以金錢掛帥.任你用靜雞雞方法,又或百人斬殺法過關都得,適合鍾意玩《MetalGearSolid》及《RainbowSix》嘅機迷.不過殺手係唔會亂開槍冧友嘅,因此新作以賺錢系統增加難度;電腦會因應玩家過版時表現而決定「派彩」,愈專業賺嘅錢就愈多!換言之避過所有人嘅注意完成任務,就算係最專業嘅過關方式,隨之能買到更勁抽嘅武器,故此殺得人多未必有着數.
由於想令玩家盡量喺「零殺人」嘅情況下解決目標人物,唔觸動警衞惟一方法就係躲避同埋同化.由於通往目的地嘅方法多不勝數,最理想固然係搵到完全避開警衞與途人視線嘅路線,所以今集就新增好多動作,如攀爬矮牆和倚靠屋外窄位慢行等,似足扮忍者玩《天誅》咁款.當苦無捷徑時,只能走近特定人物,靜悄悄做低佢兼攞埋套衫,扮成侍應或警衞,不過一定要小心處理屍體,否則俾人發現就大鑊,玩過《SplinterCell》HardMode就深明被幾十人圍死嘅滋味.
今集故事延續自第二集,亦即47哥救番善心神父之後嘅事,雖然主角想抽身脫離組織ICA,不過殺手係條不歸路,俾你知公司咁多機密點掂?加上行中頂級殺手TheAlbino唔想再被47哥騎住,憤而向主角作下戰書,旗下複製人所率領嘅烏鴉軍團更非善男信女,光頭殺手想唔玩落去都唔得!順帶一提,呢隻超暴力遊戲係成人指定,血腥程度可見一斑,好此道者當然飲得杯落啦.
遊戲類型:動作
對應機種:XBOX/XB360/PS2/PC
遊玩人數:1人
開發廠商:Eidos


text:
當然,煲呔自己都好努力,加埋身邊啲spindoctor(即係所謂嘅「政治化妝師」)日日做嘢,軟硬兼施.即如煲呔位新聞統籌專員Andy(何安達)就講過,市民見得特首愈多,愈會接受佢,結果煲呔好聽話,以前老董唔肯做嘅馬騮戲,煲呔就做到加零一,差唔多每星期都巡區一次,叫佢瞓身同細路仔玩佢都肯制.好似上星期六,佢又靜靜雞走咗去大埔行行逛逛,同市民近距離接觸.
呢家嘢,以前嘅老董點肯做?但家陣煲呔係自動波去馬㗎,搞到啲政治化妝師幾乎唔使攞起眉筆粉盒,老闆都已經自己搞掂;有個咁嘅老闆,啲細嘅又真係幾好做噃.
煲呔除咗大量做騷,手起刀落都係佢得分另一原因.好似鴻運證券上星期突然爆煲,只要啲散戶齊齊向政府聲討血汗錢,都可以係好大單嘢㗎,但煲呔就好緊張,前日晨早就責成馬時亨局長要搞得好好睇睇,大有你唔掂嘅話我就親自披甲上陣咁款,嚇到啲局長死.吓吓要煲呔御駕親征又點好意思呢?所以肥馬即時拍心口,結果情況噚日已經受到控制.呢一鋪如果大團圓,可能令馬仔減低07年被叮出局嘅危機㖭.
再講遠啲,梁展文(CM)單嘢都好杰,激到煲呔眼坦坦,好在肥龍運用英國人嗰套功夫,一味死拖,即時成立獨立委員會,壓住啲不滿聲音,最後CM冇受罰,仲撤回司法覆核,煲呔又成功拆咗一個炸彈.呢啲功力同權術,真係唔係人人做得到,老董就肯定望門興歎.
既然身經百戰,又點會怕人攔途請願?今日煲呔去屯門睇龍舟,白鴿黨主席高達(李永達)之妻阿Tre2


text:
求驗客手記:文仙尼聖誕狂想 - 求驗客
聖誕佳節,無論大人或小朋友,都鍾意喺呢個普天同慶嘅日子收到禮物,過一個開心嘅節日.剛上任曼城領隊職位嘅文仙尼,亦同樣希望拆禮物,但佢想要嘅嘢唔容易得到,就係下季嘅英超冠軍,同埋季尾打入前4嘞!
文仙尼周一正式以曼城領隊身份會見傳媒,以佢喺國際米蘭取得成功,嚟到曼城當然有鴻圖大計,而且中東老細搵得你返嚟頂替曉士,亦會有所要求;文仙尼亦好識做,訂下目標要奪得英超聯冠軍,而今季最少要打入前4,取得下屆歐聯參賽資格,氹吓老細開心.
不過,要帶領曼城奪得英超聯,以佢哋嘅財力,要好似車路士咁組成一支可以奪冠嘅球隊絕對唔難,但文仙尼目標係球隊喺下個球季雄霸英超,我求大俠真係覺得佢有啲大想頭,你當曼聯,車路士,利物浦同阿仙奴冇料到o架!車路士班主阿巴莫域治都注資多年先有今日嘅成績,文仙尼想一季半就攞英超冠軍,未免癡人說夢話,用嚟老細就得,要真係做到,就困難重重.
至於文仙尼另一份想要嘅禮物係今季打入前4名,我求大俠覺得佢呢個目標難度都唔細,話晒佢哋同目前第4位嘅阿士東維拉相差6分,雖然話曼城目前係英超輸波最少球隊,但主要對手仲有熱刺,又要博Big4之一嘅利物浦下半季繼續沉淪,真係存在好多變數,如果佢話想參加下屆歐霸盃,我求大俠就覺得機會仲有,但歐聯囉喎,都係大想頭!
講到球員,文仙尼雖然未定出下個月轉會市場重開後要買邊個球員,但一啲由前領隊曉士買返嚟嘅戰將就傳出想離隊,好似基雲同比拿美咁.對於文仙尼嚟講,留番今季表現唔錯嘅基雲應該利多於弊.至於比拿美,呢位曼城前鋒上半季表現唔差,雖則文帥未來計劃亦可能會羅致攻擊球員,但季中轉會市場好貨唔多,心急點會買到好嘢o架,既然手上有好球員,就應該留住佢,變成爭取好成績嘅重要棋子好過啦.


text:
求驗客手記:黃金24小時過榜首癮
修頓抄侵侵割禾青
修咸頓喺上周五英超主場以2:0擊敗紐卡素,那怕只係一日都好,呢場之後係呢間南部球會喺英超28年歷史首次上到榜首,亦係佢哋等咗32年再嘗喺頂級聯賽高踞榜首嘅滋味.不過修頓都自知英超一哥個位唔會坐得耐,所以就喺twitter出po抽特朗普水,想學呢位美國總統叫停大選點票咁「STOP THE COUNT」,一心割禾青.
修頓憑住查阿當斯同史超活岩士唐上,下半場各入一球擊敗紐卡素,賽後8戰16分升上榜首,亦係喺1992年成立嘅英超,第29支喺單日比賽後領先嘅球隊.修咸頓上一次喺頂級聯賽帶頭已經係1988年9月嘅事,原因好大程度都係因為早人哋一日開波,所以球會亦好識玩,公關即刻把握「黃金24小時」,趁住未俾其他球隊過頭,一於盡情燒炮仗慶祝.
■岩士唐(右)同阿當斯(左)一人一粒,領聖人輕鬆搞掂紐記.
修咸頓喺球會twitter貼咗個英超聯賽榜出嚟,仲要抄埋特朗普早幾日寫住「STOP THE COUNT」個tweet,一方面想割禾青,同時亦諷刺「侵侵」喺部份搖擺州份點票俾對手拜登反超前之後,要求暫停點票由頭數過嘅做法.
雖然唔少網民都睇死「聖人」好快就會跌番落嚟,但今季以借將身份由愛華頓重返修頓嘅禾確特就認為佢哋近6仗贏咗5場,表現有目共睹,升上榜首絕對係實至名歸.唔經唔覺已31歲嘅禾仔仲話有幸返母會效力,令佢有「回春」嘅感覺.修頓領隊哈辛赫圖亦都話隊波嘅表現真係幾得人驚,但其實呢啲都係球員努力嘅成果.


text:
創新夾Band打怪 作曲大作戰
《FFXIII》推出之後,突然又對RPG多咗份熱情,不過若想玩一隻傳統兼且有日式味道嘅RPG遊戲,近年選擇唔多,而呢款《ArtonelicoIII》(魔塔大陸3終結世界的少女詩歌)就係相當罕見嘅一隻喇!作為PS3獨佔遊戲,又有前兩集嘅口碑,加上今集以人物互動同豐富嘅變裝功能做賣點,大把Fans等住玩.
記者:許福合
對於想真正感受《ArtonelicoIII》好玩之處嘅機迷,唯一要求就係有一定嘅日語能力,事關遊戲中會使用大量對話進行遊戲,否則就只能狂㩒掣跳過劇情,咁就無癮喇!對上一集有玩過PS2版嘅機迷,仲記唔記得蒂莉雅塔呢?今集故事背景都有關聯,雖然劇情老掉牙,話說有個魔法組織要統治世界,將所有人變成奴隸,主角們當然要反抗到底了.先唔講打打殺殺,遊戲中有個特別功能,叫RAH系統,玩家可以作曲,再利用系統將歌曲融入戰鬥場景,唔知算唔算有主場之利呢?
既然係PS3獨佔,畫面當然唔會差,主角們嘅美工水準亦值得一讚,去到第三集都仍然可以Keep到,最令人滿意仲係個換裝系統,男女角都可以實現換裝,加上人格會變化,雖然未知換裝同性格有無關係,隨住性格改變,主角們嘅外形氣質都跟住改變,而打起來亦會有唔少變化,最重要係可探索主角們嘅精神世界,發掘學新詩歌招式,事關在戰鬥部份,會以詩歌取代RPG遊戲中常見嘅魔法,視覺上更會有落雷閃光,與魔法相比亦唔輸蝕.
《Artonelico》顯然有一班Fans默默支持,上網去巴哈哈啦區睇過,好多人話苦等咗第3集兩年多,終於有得玩,亦有忠實Fans話要一次過買兩隻,一隻用來玩,另一隻留來收藏紀念,怕刮花咁喎.亦有機迷連PS3都未有,就去預購咗《ArtonelicoIII》,果然死忠級Fans.綜合Fans們留言,佢哋嘅重點都係男女角嘅換裝系統,尤其係戰鬥時嘅玩法,最為期待.
遊戲:ArtonelicoIII
主機:PS3
類型:RPG
人數:1人
廠商:NBGI
推出日期:1月28日


text:
求驗客手記:
大換血再簽芬超金靴
東方古高好射得
東方龍獅上季喺港超聯拎唔到盃,首次出戰亞冠盃分組賽就六場輸五場,球隊今季痛定思痛大換血,仲搵咗啲好有份量嘅外援加盟,噚日就簽咗個芬蘭國腳前鋒古高,同幫澳職西悉捧過亞冠盃嘅巴西中場域陀沙巴,連埋南韓新中堅曹泰根,夠晒新鮮感之餘,相信亦有一定戰力,總監梁守志搵到呢啲高質外援,目標除咗要同傑志鬥過,亦想爭取再踢亞冠盃.
雖然南華自降港甲,但東方冇因為少咗隊勁敵放軟手腳,加上有國內贊助開水喉增兵,所以就簽入李志豪,林學曦同羅港威,新援就有早前公佈嘅南韓中堅曹泰根,古高同沙巴,其中古高原先踢緊澳職紐卡素噴射機,但噴射機今季改由前港足教練摩力克接手,古高唔多啱用,就決定以借用形式轉會東方,而兩會齊齊承擔佢啲人工.
球迷咪認錯,呢位古高唔係以前NBA公牛王朝嗰位古高,亦唔好叫錯佢做荷蘭名宿高古,身高1米89,30歲嘅古高本身係芬蘭U21代表,入過芬蘭國家隊一次,喺國內踢漢卡等大會,又踢過歐協盃同歐霸外,08同15年仲兩度成為芬超神射手.至於有睇開澳職或亞冠嘅球迷,可能對27歲嘅域陀沙巴有印象;呢位出身巴西華斯高同法林明高嘅青年軍,22歲就加盟意乙布雷西亞,14/15年轉戰亞洲,幫澳職西悉尼流浪者成為亞冠盟主,今年初重返歐洲,效力荷乙幸運薛達.
我求大俠收到呢兩位仁兄嘅資料後,即刻上網睇吓佢哋啲比賽片,古高有技術,左右腳都射得,又有遠射腳頭,踢法好全面,但北歐兵嚟香港初初肯定要適應天氣;沙巴就係左腳仔,有技術同組織力,罰球命中率都幾高,中前場有兩件新援,東方夠晒料擺大頭啦.
總監梁守志話上季成績唔多理想,聯賽臨尾香最傷,而第一次打亞冠其實預咗唔會有好成績,分組賽出局可當攞經驗,今季有基奧雲尼同羅拔圖等主力走咗,但補充幾位外援同本地兵都有份量,應該有刺激作用,相信同宿敵傑志有得鬥.佢仲話球隊搵得呢個級數嘅外援,新季梗係乜都爭,希望可以透過亞冠外爭取躋身分組賽.東方公佈埋呢兩件新援,組軍工作大致完成,今朝喺京士柏運動場,一於以全新形象開操迎接新挑戰.
東方簽古高唔係高古,高古(Phillip Cocu)係喺08年退役嘅前荷蘭國腳,家陣係荷甲燕豪芬主帥.高古球員時代以全能見稱,除咗守龍幾乎咩位都踢得.至於籃球壇以前就真係有個古高好威水,90年代公牛王朝除咗佐敦,柏賓同洛文之外,不得不提就係最佳第六人古高(Toni Kukoc),佢幫公牛喺96至98年三奪NBA總冠軍,00年離隊.


text:
(黑鏡線索)棄YouTube取Netflix
NetflixYouTube篩選訂閱
(黑鏡線索)
我有兩個女兒,一個八歲,一個五歲.小朋友睇電視,以前,主要畀佢哋睇YouTube,但而家已經唔再睇.
YouTube最大問題,係如果你由得個小朋友自己㩒㩒㩒,冇幾耐之後,睇吓佢哋睇乜,往往會發現,佢哋睇緊啲怪怪哋嘅片.乜係怪怪哋?例如,條片裏面有個小朋友不停咁喺度整爛啲玩具,又或者,喺度玩醫生病人,可能係自己形住,但係啲表情硬係奇奇怪怪咁.
主要原因,係因為YouTube嘅DNA,係任人上載.YouTube自己吹噓,每過一日,就有多65年長度嘅片上載.任人上載嘅優勢好明顯,就係個片庫會增長好快,長到好大.片庫越大,越包羅萬有,即係越多用戶搵到自己想睇嘅嘢,越吸引到人上嚟用YouTube.
但任人上載,當然會有好多唔出得街嘅片,片多嘅問題係,如果用人肉篩選,要有十萬個人每日不停全職睇片先篩得晒.有人問,乜唔係YouTube有大數據人工智能乜乜物物去篩選啲片嘅咩?首先,人工智能係有用,但係有極限.頭先講嗰啲針對小朋友睇嘅怪怪哋嘅片,唔係明顯血腥色情,老實講,連人肉球證都未必肯定知點判.
更重要嘅,係YouTube受自己嘅business model影響,其實幾有心去做好篩選?YouTube主要收入,係廣告.用戶越睇得多片,即係越睇得多廣告,YouTube就越賺得多.2012年,YouTube內部,就訂下咗公司目標:一日要有總共十億個鐘頭嘅播放.呢啲目標,行內叫True North,即係無論幾迷失,總之向住個True North,就一定冇死錯人.
點樣去達標?一係多啲片,更重要嘅係,幫用戶搵下一條自動播嘅片,搵得醒目啲.YouTube投放大量資源去後者嘅algorithm,終於喺2016年達標.而呢啲algorithm,係會咬住你唔放,一旦搵到你心裏面嗰粒掣,就會瘋狂地餵你.對小朋友嚟講,絕對可以係一個問題.拍片公司拍一啲針對小朋友嘅怪怪哋嘅片放上YouTube,YouTube就會好有效率咁播畀好多小朋友睇,然後YouTube同間拍片公司就袋廣告費.
追求高增長當中嘅取捨,唔係YouTube獨有嘅問題,所有靠廣告收入為生嘅公司,都會遇到.我自己第一間startup,一半係靠廣告收入,用戶寫嘅書評,當然我哋唔想篩選,大佬咁煩,同埋,做科技呢一行,好少人有興趣做道德判官,呢啲麻煩嘢,當然避得就避.有報道指,YouTube內部有員工建議公司主動啲去搵有啲問題嘅片去特別處理,例如唔畀呢啲片喺推薦清單出現,即係只可能特登搵嚟睇,唔會自動播畀你睇.但YouTube就叫大家唔好提,因為唔提就可以話唔知,提咗就日後可能有法律責任.
結果,而家兩個女主要睇Netflix,因為Netflix嘅business model,唔係廣告,而係月費訂閱,取捨誘因同YouTube截然不同,個business model同家長嘅需要高度脗合.呢個係明顯例子,唔同嘅business model,例如廣告vs訂閱,個分別絕對唔係起個pay wall咁簡單.


text:
求驗客手記:西超盃決賽國家打吡變馬德里內戰
美斯O嘴扯火
今屆西超盃移師沙地阿拉伯上演兼改制為四隊踢淘汰賽,西班牙足總原本想令呢項賽事更具競爭力,從中再撈一筆,但似乎如意算盤打唔響,門票銷售情況唔多理想.皇家馬德里日前就率先大勝華倫西亞入決賽,如果巴塞隆拿周四淘汰馬德里體育會,決賽戲碼就會係「國家打吡」,又有球王美斯喺度,叫座力都有保證;偏偏巴塞唔爭氣,就算美斯同倒戈馬體會嘅基沙文入波,最後竟然反輸2:3,決賽由國家打吡變成馬德里打吡,頓時失色好多.
輸波仲被球迷衝入場熊抱,美斯(右二)都呆晒冇反應.
呢場波有唔少當地球迷入場撐巴塞,點知球隊都係出局.路透社
今場五個入球都喺下半場先出現,馬體會先由佐治高基開紀錄,而巴塞之後靠美斯同基沙文各入一粒反超前,但佢哋之後有兩個入波都被VAR推翻,拉唔開個比數,加上門將尼圖最後10分鐘內2次犯錯,馬體會靠艾華路莫拉達同安祖哥利亞一人一球,最終反勝巴塞3:2入決賽.巴塞一班球員完場時都頭耷耷,點知有個當地球迷跑咗落場想攬吓偶像,雖然美斯離遠見到呢位球迷衝向自己,但都係反應唔切,被對方從後熊抱,嚇到樣都變埋.
美斯賽後忍唔住批評球隊:「我哋呢場太多幼稚錯誤,被對方幾腳就打到入禁區.我哋踢咗80分鐘好波,最後都要輸.」其實美斯呢場波一早踢出火,因為宿敵基斯坦奴朗拿度(C朗)嘅國家隊後輩,有新C朗之稱嘅馬體會前鋒祖奧菲歷斯,竟然連球王都唔畀面.話說臨完半場嗰陣,菲歷斯同佐迪艾巴嗌交,後者用手篤佢塊面,菲歷斯就嬲嬲地咁一手撥開,然後美斯就上前理論,結果菲歷斯叉腰同對方對視,好彩雙方冇打起上嚟.
不過,決賽冇咗美斯,家陣皇馬就連夏薩特,賓施馬同加里夫巴利都踢唔到,場決賽真係可以話冇睇頭.不過,施丹帶皇馬八次打入決賽都捧到盃,睇吓施蒙尼隊馬體會破唔破到呢個走勢.


text:
吳文忻,姚樂怡,李思蓓,趙靜儀同歐綺霞(Monique),前晚為佐敦JulianaDisco開幕禮擔任嘉賓,一齊着睡衣行天橋.
不過幾位靚女嘅睡衣相當密實,冇乜睇頭,反而吳文忻未換睡衣前嘅一身打扮,就真係令人大飽眼福.原來吳文忻為咗襯條tubedress,專登戴番個隱形胸圍,點知記者啲相機閃燈一打落佢身上,隱形胸圍即刻現晒形,場面真係幾搞笑!
聖誕玩濕身
講到聖誕節點樣過,吳文忻話會去朋友間補習社開party,到時諗住玩《獎門人》遊戲,例如淋濕身之類.由於吳文忻目前冇經理人幫佢傾工作好唔方便,所以佢都希望快啲物色到合適嘅經理人.
而姚樂怡就話聖誕期間同無綫請咗假,推咗部劇,因為聖誕好多登台騷做,佢梗係搵錢至上啦!
Beyond籲Fans睇首場
樂隊Beyond噚日接受商台訪問,講到最近有人投訴買唔到佢哋尾場演唱會嘅飛,話佢哋黑箱作業好黑暗,黃家強回應:「我諗佢可能太遲買飛啫,一啲都唔黑暗.」黃貫中話:「我都唔知點解啲人係都要買尾場,我話你哋聽,我哋第一場係最好睇,尾場可能好求其㗎.」
金像獎無線延播免爭執
無綫今年直播「香港電影金像獎頒獎典禮」,因為播廣告而將節目亂cut一通,連影帝劉德華攞獎嘅感謝詞都被cut,俾觀眾鬧到七彩.雖然當時無綫同金像獎方面各執一詞,搞到翻臉咁滯,但出年「金像獎」雙方會繼續合作,只係無綫唔敢再做直播,改為延遲一小時嘅轉播啫.
何潤東半途加入追大S
內地演員黃磊最近執導緊劇集《夜半歌聲》,女主角係大S徐熙媛,而男主角何潤東就啱啱先開始拍攝工作,佢哋日前重拍咗場喺三千朵玫瑰襯托下鴛鴦戲水嘅戲㖭.之前有傳導演想換男主角,何潤東就話只係檔期有啲棘手,不過佢話導演冇打算換角,劇組重特別由北京飛去橫店幫佢試造型㖭!
官恩娜裙內現怪手
官恩娜(Ella)噚日去商台接受訪問時,着住短裙,露出一雙修長美腿,但佢呢身裝扮搞到佢朝早被「非禮」.
Ella話:「我今朝(即噚日)去咗海洋公園同一班小朋友影相,影影吓相突然發現有人將隻手伸入我條裙度,嚇咗我一跳呀,後尾知道原來係啲小朋友多手啫.」
陳劍聲避談撼阿姐
西九龍文娛藝術中心嘅發展計劃,各大地產商都爭住分一杯羹,連粵劇名伶陳劍聲同汪明荃最近都被傳各自聯同地產商爭奪發展項目.噚日陳劍聲出席展覽會時,被問到如果佢或者汪明荃其中一個爭取到發展權,大家會唔會聯手合作?陳劍聲即面黑黑咁話:「唔知喎,都未諗過.」


text:
聖誕節對於西方人嚟講可以話係全年最大嘅節日,所以英超聯就算冇歇冬,喺聖誕正日,球會通常都會畀球員放假一天.不過,目前喺英超聯領導群雄嘅車路士,佢哋嘅領隊摩連奴已表明話喺聖誕節當日冇假放,要如常操練.
車仔領隊摩連奴話:「家庭當然比足球重要,但作為職業球員,由於我哋拆禮物日有波打,所以我哋會如常喺二十四號同二十五號操練.」摩連奴重話:「雖然球隊目前喺榜首領先五分,但一個唔小心,呢個優勢可能隨時冇晒,所以我哋唔能夠鬆懈.」
柏加骨裂一月難轉會
講開車仔,佢哋嘅中場柏加就認真唔好彩.呢名英格蘭球員由於今屆長居後備,萌生去意,重成為唔少球會喺一月轉會市場重開時嘅羅致對象,點知佢喺上星期六對諾域治場波後備上陣時勇戰跖骨骨裂,起碼要唞到新年,試問又邊有球隊會買佢呢?
布置愛隊騎呢聖誕樹狼隊球迷慘被女友飛
聖誕節唔少球迷都會布置屋企,但話說有一個叫保雲嘅狼隊球迷,佢趁同居女友莎莉出街時,將屋企棵聖誕樹噴上代表狼隊嘅金色同埋黑色,重將狼隊嘅圍巾同埋球員相一張張掛喺樹上.當莎莉返到屋企時,見到棵「狼隊聖誕樹」,即刻嬲到飛咗保雲,呢個世界真係無奇不有!
曼城球迷借醉洩忿安歷卡「反骨」派對捱打
英超球員喺聖誕派對上鬧事或者互毆呢啲新聞呢幾日都聽唔少,不過曼城前鋒安歷卡就另類啲;佢喺曼城嘅聖誕派對上面,俾飲醉咗嘅曼城球迷打,因為佢哋唔滿意安歷卡成日話要離隊踢大球會.最唔好彩嘅都算係安歷卡在場嘅朋友,因為佢哋都俾曼城球迷打埋一份.
放風想踢些路迪威武臣忽轉軚投熱刺
雖然一月轉會市場未開,但英超球隊熱刺已動作多多,繼借得捷克後衞林伯斯基後,英傳媒又話佢哋成功截些路迪胡,簽到安德烈治嘅瑞典中場威武臣.威武臣喺一個月前先話些路迪適合佢,但佢日前已改口話熱刺先係佢理想球會,估唔到威武臣嘅口風同佢速度一樣轉得咁快.
聖誕假首次倒戈湖人奧尼爾叫拜恩醒定啲
呢個聖誕拆禮物日(二十六日)香港時間凌晨三點NBA有場重頭戲,由奧尼爾嘅熱火作客拜恩領軍嘅湖人;兩位昔日隊友,今日仇人首次碰頭,肯定有場好戲;噚日奧尼爾就先爆響口,叫拜恩喺場波度咪阻頭阻勢.睇完籃球後當晚七點開始直落睇英超七場直播,球迷真係好唔得閒.


text:
無神論:南韓正菜邊個食 荷蘭食荷蘭食 - 蘋果波神
國際賽雖然唔係我嘅強項,但希望食住個勢,延續本欄7連勝,呢期一於向大家推介愛隊荷蘭,可以喺今日嘅友賽擊敗主場南韓作重心;大家早場贏到錢,其他咪當風流波小注怡情,或者夜晚睇場戲囉,好過成晚「哺」喺屋企賭埋呢類無謂嘅國際賽.
小弟有幸為〈蘋果開倉〉頭條執筆,經過兩個月來苦戰,上個禮拜乘勁勢連場報捷下,目前有近3,000分即約6%嘅純利,呢個版去到月尾西甲歇暑就會暫時休息,希望呢條長勝路幫讀者搵到唞暑費,來季英超再玩過!
今日冇場波有好大信心,不過千挑萬選,都係捧荷蘭最安心;主場嘅南韓雖然以鬥志見稱,但近5場只係得1勝1和3負;加上佢哋呢場未能「夫添」,一對喺英超效力嘅中場朴智星同埋薛琦鉉都因傷缺陣,面對質高嘅荷蘭,相信難逃一敗.
荷蘭今次亞洲之旅(下周三作客泰國)亦唔係派出最佳人腳,好似門將雲達沙同埋中場施多夫都冇隨隊,而後衞保拿奴斯同中場洛賓等則因傷缺陣;不過佢哋勝在質高,好似利記前鋒古積特同阿積士射手亨特拉爾咁,相當夠殺.另外值得留意嘅球員,係首次入選嘅施洛尼,呢名精英隊前鋒射門觸覺敏銳,走位又好,隨時靠今役上位.馬會開出「讓球主客和」,個「客勝」有成4倍以上,莊家要你諗兩瓣,咁你咪一注單頭賭兩倍W,另一注博懵玩「客勝」咯.贏咗錢出街睇場戲涼吓冷氣好過;不過講睇戲,我建議大家咪對「魔盜王3」有咁大期望,悶場太多,我就瞌咗3次眼瞓嘞.
其他心水,丹麥迎瑞典呢場北歐大戰,如果兩隊「夫添」,瑞典可略為秤高,不過呢場偏偏瑞典傷兵滿營,好似後衞艾特文及中場卡斯唐咁都因傷缺陣,就算有伊巴謙莫域復出都制唔過.反觀丹麥,佢哋新星如前鋒賓特拿及有「丹麥鄧肯費格遜」之稱嘅射手拉斯慕臣等,質素甚佳,加上老將如前鋒湯馬臣及格朗基亞仍然當打,今場仲有主場之利,一於去馬捧丹麥上盤.
博懵買個德國對聖馬力諾6球,有成5.9倍,信吓莊家眼光開唔到7球或以上個「大」.
主客和
荷蘭W
蘋果波神
狂迷英國波,尊崇雲格;成與敗,視乎你是否找到真快樂!


text:
位於中環歌賦街嘅九記牛腩,曾獲飲食網站開飯熱店大賞,最出名當然係賣牛腩,不過啲服務態度之「優」亦非常馳名.儘管係咁,依然每日客似雲來,當中更有唔好名人明星走去幫襯,包括最最親民嘅發哥周潤發.
周潤發
唔少明星去幫襯食肆時都會被店員要求合照留念,更何況係見到發哥同發嫂?九記老闆潘權輝曾經喺2013年接受《蘋果》訪問時提到,啲明星去幫襯時要求同佢合照,所以佢先影,而且佢只會將啲相掛喺二樓唔當眼嘅地方,但係發哥嗰一張,佢坦言係自己要求嘅,可想發哥個地位幾咁與別不同.
李連杰,向太陳嵐
動作巨星李連杰雖然唔多時間喺香港,但係佢嚟香港時都會幫襯吓啲出外食肆,好似喺04年,佢由美國返香港拍廣告,一唔使開工就約埋老友向太陳嵐去上環睇佛珠,之後轉場去九記醫肚.
任賢齊
台灣男星任賢齊有一段時間經常來港,原來佢唔使開工嗰陣,都會去飲飲食食,喺04年11月,小齊就被《蘋果》撞見佢帶埋司機同助手去九記開餐.
陳奕迅
「吹神」陳奕迅亦係九記客仔,雖然佢貴為天王,但佢幫襯時毫無架子,同其他食客一齊逼喺圓枱開餐.
滕麗名
3年前嫁畀朱建崑嘅滕麗名,舊年都被目擊獨自揸車去九記買外賣,當時薄施脂粉嘅阿滕喺落單後,同店員吹水打發時間,約10分鐘左右就拎住兩大袋外賣離開.


text:
(獨家)拖男帶女蒲酒吧 側田陪長髮大眼女吹水?
側田蒲酒吧
側田雖然自嘲生得細粒又光頭,但女人緣卻出奇地源源不絕,3年前同34D魔鬼身材嘅韓籍女友分手後,前年轉眼側田已經又墮愛河,跟一名長髮女打得火熱,早排參加內地真人騷《蒙面唱將猜猜猜》人氣翻生,宣布回流香港出廣東碟嘅側田,果然喺香港又活躍番,上周六喺灣仔拖男帶女蒲吧,仲被讀者王小姐「爆相爆片」捕獲.
王小姐接受電話訪問表示:「嗰晚半夜2點幾,我喺灣仔利源東街嘅酒吧DJAPA,見到側田同大班人入嚟坐低,佢好似主人家咁負責叫酒,叫咗威士忌,雞尾酒,啤酒,十幾個人要分開四張枱坐,一張大枱三張細枱,有男有女氣氛好熱鬧,佢啲朋友似係外國返嚟嘅竹昇仔女.」
從王小姐分享嘅相片同短片,見到側田坐喺大枱畀仔圍,左右都係戴帽嘅男友人,王小姐話:「側田最初坐低同男仔傾偈,冇撩過女仔,不過之後佢就過咗細枱,陪一個長髮眼大大嘅女仔傾偈,呢張細枱只得佢兩個人,女仔着背心裙幾斯文,雖然坐喺度,但佢外表高高瘦瘦,應該高過側田.」問到有冇覺得側田對呢個女仔有好感?王小姐話:「冇特別騷出嚟,佢哋好似朋友傾偈,唔似男女朋友.」王小姐仲話側田雖然飲酒,但唔覺佢有醉意.
記者致電側田了解,佢話嗰日係由細玩到大嘅兄弟生日,食完生日飯轉場去酒吧飲嘢:「身邊女士全部都係太太團,大家唔好誤會,嗰晚我細妹都喺度,我已經有女友,不過佢唔得閒冇出席.」側田仲話讀者見到佢同女仔傾偈,嗰個可能係佢細妹喎.


text:
各位fan屎,真係有一排冇見,大家咁掛住孫柏文,辛苦晒!今日作為全年第一個交易日,相信隔離左右好多嘅前輩,都會為今年作前瞻.我今日就唔會做住,因為想睇晒其他人嘅文,先一次過copy&paste俾大家啲最正嘅預測.
今日,我想講舊年對我最大單嘅新聞.大家可能會估,係咪關歐洲事?如果你咁估,就錯了,因為有關歐洲嘅嘢都係排第二.舊年最大單新聞,必屬馬會山光道會所泳池發生嘅一場鄺其志水戰劉鳴煒事件.
微觀上,事件起因一定有一百幾十個理由,不過拉後宏觀睇,水戰必定係因泳客與泳客之間嘅泳線過度擠迫,游得太近而爆發.其實呢次水戰可避免,特區好多泳池都係泳客完全霸佔一條自己嘅泳線,最多都係條泳線一分為二,如果再密啲就會有機爆水戰.即係一個有六條泳線嘅泳池,最多容納十二個泳客,效率非常低.
如果係私募基金接管泳池,佢哋應該會明白,泳池嘅固定資本投資好高,有如航空公司買飛機.所以就會度橋點樣令個泳池可任何時間俾更多人同時游.
最有效方法,就係每條泳線分速度,然後每泳客要單向兜圈咁游.只要每條線嘅兜圈泳客速度差唔多,就可大大提升泳池容量及效率,呢個制度喺好多學校都有用.不過,機制嘅關鍵,係一旦有泳客游得太慢,就要有方法「溫馨提示」佢提速或轉線,如果唔係機制就會崩潰.我作為喺馬會沙田會所泳池嘅常客,其實已見到馬會有嘅「兜圈」安排,不過因為冇執行最低限速,所以效率未達至最高.做咗,不過冇效.
呢個情況,極似2011年嘅歐洲.減赤,救市法案一個又一個咁通過,最後係點?都係執行無力而令危機未解.講,你可以天下無敵,不過當做,係有心無力時,都係遲早爆危機,你追一鑊死一鑊.呢個就係舊年對投資嘅最大教訓.
孫柏文
作者為獨立股評人
本欄逢周二,四刊出


text:
求驗客手記:未婚妻全家都係賊
巴利遭勒索千萬
所謂「家家有本難念的經」,效力皇家馬德里嘅威爾斯國腳加里夫巴利,最近唔單止為自己嘅足踝傷頭痛,佢仲因為未婚妻艾瑪(Emma Rhys-Jones)嘅家人惹埋啲黑社會,搞到成日擔驚受怕,最新一宗就係有匪徒自稱擁有巴利四歲大女Alba嘅「不適當照片」,向巴利勒索100萬鎊(約980萬港元).
巴利未婚妻艾瑪嘅家人,唔知點解個個都麻煩多多,艾瑪嘅爸爸因為捲入一宗高達一億鎊嘅連環詐騙案而踎緊監,而艾瑪嘅艷星表姐丁丁(Epiphany Dring)就涉嫌食毒販夾棍,夾走咗人哋一箱現金,搞到家無寧日,最後警方就發現原來箱錢係俾丁丁嘅阿叔攞咗兼拉咗個阿叔,真係一屋麻煩友.
不過就算呢件事告一段落,亦唔代表巴利冇麻煩,因為啲黑幫知道有巴利呢個金礦後,當然咬住唔放,最近佢哋又有「新搞作」,話手上面有巴利四歲囡囡Alba喺大麻旁邊嘅相,又話有Alba唱成人歌嘅片段;如果巴利唔交出100萬鎊,就會將張相同條片廣傳咁話.
不過巴利冇向惡勢力低頭,佢同艾瑪已經報咗警,仲話Alba冇可能影過啲咁嘅相同片;連南威爾斯警方亦話:「我哋查緊一宗好複雜嘅案件,當中涉及威脅同恐嚇.」雖然巴利同艾瑪好似好堅定,但據知情人士指其實佢哋好驚驚:「一切都係嗰班販毒黑幫搞出嚟,佢哋想攞番之前箱錢嘅損失.其實巴利同艾瑪都好擔心兼好嬲,因為佢哋覺得自己好無辜,唔知點解會惹埋啲咁嘅人!巴利同艾瑪家陣已經加強咗自己同兩個女嘅保安,因為佢哋實在唔想有事發生.」


text:
睇住韋斯咸最近兩場失咗11球之後(未計昨晚對卡迪夫城戰果),我發現自己青春咗,因為腦裏面出現咗一個好耐冇出現嘅問號,唔係點解會輸咁多,亦唔係有冇打假波,而係點解好哋哋一個球迷會喊到收唔到聲嘅呢?
其實輸畀曼城6球呢場真係冇乜嘢,又唔係第一隊作客俾曼城數6球,不過對森林都俾人數5球呢,就真係有啲估你唔到.出場嘅時候見到陣中有好幾個首次上陣嘅新丁時,我仲有一絲驚喜㖭;所以當輸到第3粒時,我竟然冇癮到行埋電視機面前,爆咗句粗就想熄機,但喺呢個時候,我見到觀眾席有位小朋友,喺爸爸嘅擁抱之下突然爆喊,我俾佢呢個動作嚇親,火速攞手機影低呢個「珍貴鏡頭」之後,都係熄咗電視;但嗰一刻真係有啲諗極唔明,乜輸波係要喊㗎咩?係呢位小朋友過份熱血,定係我呢啲老餅球迷已經變成冷血動物呢?
極速諗番自己為咗個波付出過啲乜:時間,心機,金錢,一隻牙甚至一條韌帶,偏偏由細到大,真係好似未試過因為足球而喊過,冇,一滴都冇!咁你又唔好以為男人老狗不嬲都唔會「流馬尿」㗎啦,錯!人越大其實越易喊!睇一首陳綺貞嘅MV,甚至一段《新聞透視》嘅故事都會搞到眼濕濕,眼淺過少年時代好多,咁點解睇波又唔會喊呢?我仲係諗唔明.
4年前嘅世界盃,喺開普敦目睹阿根廷慘吞4蛋即場暴斃,我難過兼難堪,唯一可以做嘅只係一言不發,但係我隔籬嗰位半途出家嘅女球迷卻因為咁而爆喊,係爆嗰隻,有聲又有畫嘅正宗聲淚俱下,如果當時馬勒當拿見到佢梨花帶雨個樣,可能會羞愧至死.
你呢?你有冇為足球而喊過?前排韋斯咸前鋒邁加入波之後眼濕濕,原因係佢成年冇入過波,應該係受咗唔少委屈,眼淚係為佢自己而流嘅.咦,咁我又有啲明嘞,可能小球迷喊,係因為覺得自己愛隊輸波,所以會好冇face俾人笑啦.小朋友唔使怕,喺俾人笑之前,先搵人嚟鬧咗先,一係鬧領隊,一係鬧球證,咁你就會舒服晒!放心鬧啦,球場上個個都係咁做,唔係點平衡心理呀.
KEYMAN
now TV主持


text:
煲呔曾點解咁愛打煲呔?查實係同佢身形有關.曾太噚日接受無綫電視訪問時,踢爆煲呔一嚟自覺生得矮細,覺得打煲呔冇咁累贅;二嚟覺得若果打普通呔,食嘢就好易整污糟,所以都係打煲呔方便啲.
新的特首有百幾個煲呔,曾太不時為丈夫挑選,例如出席莊嚴官式活動,就多數揀啲保守款式,但有時都可以活潑啲,好似粉彩色同抽象圖案.
咪睇曾太為人低調,性格好溫柔,佢都有剛強一面,睇佢寫嘅書法就表現晒出嚟.曾太最鍾意寫行書,一寫更可以寫成幾個鐘,呢份耐力認真驚人;而佢讀書時原來鍾意打波,認真活潑.
同煲呔結婚成三十六年,曾太對丈夫真係無微不至,除咗親自去到香港仔魚市場揀海鮮,又會煲湯蒸魚畀煲呔食,佢話自己以前唔鍾意食苦瓜同茼蒿,但為遷就煲呔都食埋一份,而佢一手廚藝,則係向老爺奶奶學習,因為佢係家中細女,以前唔使下廚.
煲呔日頭好忙,曾太喺屋企打點,幫佢清理吓魚池,個八條錦鯉都有名,條最肥叫楊貴妃,有斑點叫櫻花,煲呔真係有閒情逸致.
眼見丈夫不時俾人批評,曾太一律以平常心看待,頂多剪吓報,夜晚瞓之前哦吓,佢又話做人簡簡單單生活已經好滿足.呢個特首夫人咁知足,唔怪得煲呔一副幸福樣,任佢老婆話自己終於會贏啦.
爆料熱線:29290000,27860099
報料傳真:26239278
報料電郵:[email protected]


text:
回憶最美,分別之際,總愛留戀,就算認識新歡,都想會喺新人身上去搵舊人嘅影子.無論係真,抑或精神自慰,莫耶斯其實幾似費格遜,所以今日同牽牛兄調一調,等我讚吓呢位曼聯新帥.
同樣嚟自格拉斯哥,喺蘇格蘭長大同成名,費格遜細個仲喺莫耶斯老竇教嗰支業餘隊踢過波,實在太有緣份嘞!費格遜教曼聯26年,係英超最長壽嘅領隊,莫耶斯就執咗愛華頓11年,排喺費格遜同雲格之後;佢哋兩個同樣對球隊忠誠,同埋亦得見佢兩位好識同球會管理層打關係,先做到咁長.另外,喺同一支球隊教咁耐,除咗忠誠,都好講求耐性.
喺球員管理上,佢哋好鍾意用青訓,費格遜有92一代,莫耶斯有朗尼同魯迪維爾.佢哋又擅長買啲物超所值嘅球員,費格遜嘅代表作有舒米高,雲達沙同尼曼查維迪,莫耶斯就有卡希爾,派拿同阿迪達.唔好以為莫耶斯唔識買貴嘢,佢買費蘭尼用咗1,500萬鎊,對於愛華頓嚟講已經係天價.面對唔聽話嘅球員,費格遜毫不留情,如史譚,碧咸同堅尼;莫耶斯同樣企得好硬,包括送走一心想去曼聯嘅朗尼.費格遜最出名係佢嘅「吹風機」,鬧人唔會留情;前愛華頓球員基爾賓尼話莫耶斯嘅「吹風機」仲勁,直情係工業級嘅吹風機.
戰術上,莫耶斯同費格遜一樣,都鍾意玩兩翼,佢今季就係靠巴尼斯同派拿嘅左路入唔少波.費格遜有時會改造球員,莫耶斯都識,今季佢就將費蘭尼由防中改踢前鋒,效果唔錯;當然,費格遜係鍾意掉返轉,將啲前鋒造改防中.寫寫吓,個心越嚟越覺得莫耶斯唔錯;無論係真,定係自我催眠,球迷總要支持自己球隊嘅領隊.相信佢啦!文:咖喱


text:
聖誕節假期開始,立法會都開始放假,主席范徐麗泰難得放下工作,噚日就約埋成班立法會記者去佢屋企傾吓偈,預祝聖誕同埋元旦!
范太話就話同記者無所不談,不過佢都揸正嚟做,話明自己係立會主席,要保持政治中立,一切政圈大大小小嘅政治傳聞,小道消息,就唔方便評論,但係講佢自己生活,就冇乜所謂.好似范太話佢今個聖誕假會去湛江,海南島玩,因為佢有個北京朋友喺海南島有間屋,每年冬天會去嗰度住,今年就約埋范太一齊去,不過范太同好多香港人去海南島唔同,佢今次唔係坐飛機去,而係自己揸車去!
原來范太最近買咗架凌志混合燃料車,佢話同前財政司司長梁錦松買嗰架一樣,既然新車落地,就梗係要試真吓部車,所以先大膽諗住由香港揸車去海南島.不過內地撞車黨橫行,報紙都報過,連阿姐汪明荃早排喺大陸開車都幾乎中招,八方梗係問范太擔唔擔心啦!點知范太話冇有怕,萬一唔好彩遇到,一係踏油快過班撞車黨,一係就立刻鎖實車門,等班撞車黨無從入手,再報警求助.八方睇范太真係做足晒準備,去旅行都要安心又放心.
范太雖然曾受乳癌困擾,但好番之後,佢嘅身體已冇大礙,所以可以學後生仔咁玩揸車穿州過省自由行.范太講開醫病話,早排有報道講民建聯主席馬力搵到個識少林氣功嘅醫生幫佢醫病,立即「氣」到病除,范太話呢個講法唔係咁正確,因為嗰個醫生有醫過佢,實情對方係一名好厲害嘅解放軍軍醫,不過兼懂少林派氣功;呢位軍醫用中藥夾埋少林氣功,幫馬力打通番晒啲經絡,結果馬力立即藥到病除,聽到范太咁講,真係令八方佩服佩服,怕且中國少林氣功,分分鐘勁過「金刀梁」梁智鴻把金刀!
范太講完旅行,醫病,梗唔少得講埋投資心得.范太話𠵱家個股市係咁升,佢都係睇定少少先,𠵱家佢手上揸住長實同滙豐股票,但范太話明一定唔賣,留番做退休金,范太集中長實,滙豐呢類大藍籌,分分鐘回報好過好多強積金基金!


text:
(母女命運一樣)兩度離婚 李司棋女兒與電台高層結束9年婚姻
蘋果離婚香港李司棋葉子青
(新增影片)因為離婚而與女兒葉子青一度不相往還嘅李司棋,近年佢哋關係和好,兩母女不時相約去旅行,平時亦靠電話溝通維繫感情.今日有周刊報道,喺07年同「多倫多第一台」高層黃安信(Anson)再婚嘅葉子青,原來喺今年5月離婚,結束9年嘅婚姻關係.
報道話雖然佢哋已經分開咗一段時間,但係一直都保持好關係,不過真正嘅原因冇人知,有身邊人話可能因為子青本身好識享受,但係Anson只不過小康之家,唔知係咪因為咁而令佢哋有距離,仲話子青喺5年前試過流產,之後冇再聽到佢再有BB.
其實當初佢哋結婚嗰陣,都諗住可以白頭到老, Anson當日喺婚禮上接受本報訪問,坦言拍拖初時飽受冷言冷語,不過佢話:「兩個人經歷好多困難,先至能夠埋一齊,所以我份外珍惜子青.」估唔到呢段婚姻只係維持咗9年,子青同媽咪一樣,先後經歷過兩次婚姻.
司棋姐早於85年移民加拿大做「太空人」,法醫丈夫葉志鵬留港發展事業,四年後司棋姐發現男方有第三者,決定離婚.當年司棋姐39歲.女兒葉子青選擇跟爸爸生活,令司棋姐大為傷心,母女更斷絕聯絡七年.離婚後三年,她和製衣商人何偉強再婚,這段婚姻不夠三年就分居,99年正式離婚.同年,司棋姐罹患子宮頸癌,當時佢仲係瞞住拍《真情》嘅拍檔,獨自入院做手術.司棋姐戰勝了癌魔,但何偉強沒有,他在01年因腸癌離世.今年六月,其首任丈夫葉志鵬也因病離世.
司棋姐曾這樣形容她兩段婚姻:第一段是,「你好愛佢,但佢有另一個女人,仲點要佢?我人生買第一隻勞力士錶都係買俾佢.對於呢段婚姻,我問心無愧.」
第二段婚姻是,司棋姐說:「呢頭離婚,覺得冇咗頭家,就快老喇,仲可以嫁俾邊個?嗰陣啱啱有個男人,又係啱啱離婚,又靚仔,又想同我結婚,所以即刻嫁俾他.我承認係衝動,但無悔.」


text:
求驗客手記:反怪足總唔睇實
摩帥盲撐醉貓朗尼
英格蘭隊長朗尼上星期六晚飲到啤啤夫,醉貓相仲俾英國《太陽報》登晒出嚟.朗尼知道大鑊,公開道歉,仲話已經同國家隊領隊修夫基耍冧,但據報曼聯領隊摩連奴就「怪獸家長」上身護短,唔單止冇鬧朗尼,反而怪英足總唔好好睇實呢位紅魔鋒將.
英格蘭上星期五喺世盃外贏咗蘇格蘭,上周六就畀班國腳放假,朗尼嗰晚同足總職員一齊飲酒,之後仲走去人哋嘅結婚派對繼續飲.最大鑊嘅係,英媒攞到朗尼飲到醉醺醺嘅相,仲登晒上報紙,全世界都見到堂堂英格蘭隊長喺國際賽期間變成醉貓咁樣.英足總發聲明話:「喺任何時候,所有國腳都有責任保持行為檢點.我哋將會修訂國腳喺國際賽期休息日入面嘅行為指引.」
足總出到聲,朗尼都知衰,佢嘅代表話:「雖然嗰晚係假期,但朗尼都認同呢啲行為唔符合佢喺代表隊嘅身份.朗尼已經私人向修夫基同足總技術總監艾斯禾夫道歉,佢仲想向所有睇過呢啲相嘅年輕球迷講對唔住.」
估唔到曼聯領隊摩連奴呢次就力撐朗尼,英國《天空體育》收到風,摩帥好嬲,但唔係嬲朗尼而係嬲英足總;摩帥認為同朗尼飲酒嗰班足總職員應該制止朗尼再飲落去.摩佬呀,朗尼成31歲人㗎嘞.除咗朗尼唔自律抵鬧之外,英格蘭暫代主帥修夫基似乎冇乜威嚴,鎮唔住班星,因為據報同一晚,有10名英格蘭國腳都走咗去夜總會玩,玩到深夜四點半先走人.有傳英足總諗住同修夫基簽四年長約,真係要考慮清楚啲先好.
嚟緊周六曼聯會喺英超鬥阿仙奴,《太陽報》話朗尼嘅傷冇大礙,但英國《每日鏡報》就話佢會缺陣,我求大俠都唔知信邊份嘞,但可以肯定嘅係伊巴謙莫域停賽,路爾斯華倫西亞同艾歷拜利都養緊傷.費蘭尼,基斯史摩寧同埋勞基梳爾就上陣成疑.阿仙奴方面,辛迪卡索拉未出得,但阿歷斯山齊士應該冇大礙.


text:
日前趁假期,帶住小女兒睇真人版《美女與野獸》,本身對女主角冇咩特別好感,始終唔係《哈利波特》迷,而且91年套動畫版都真係好經典,無論故事,畫功,配樂以及主題曲都好正,迪迪尼今次兵行險着拍真人版,都真係幾冒險,好彩拍出嚟都唔差,增加男,女主角嘅背景,令佢哋相戀更加合理.唔少宗教人士批評呢套戲有同性戀成份,恕我直言,如果呢套都唔啱一家大細睇,真係冇一套合家戲電影嘞.
重拍1991年作品都可以好出色,阿仙奴(圖)領隊雲格由1996年執教至今,就顯得越嚟越新瓶舊酒.近五場聯賽輸四場,不敵車仔,紅軍都情有可原,對西布朗都輸1:3,阿仙奴名宿麥臣賽後就話,阿仙奴𠵱家就係爭咁啲火.
阿仙奴𠵱家踢緊英超,都算係世界球壇最體力化同實力最平均嘅聯賽,中下游球隊心知名氣唔夠,搶分就要靠積極拼搶,呢幾場阿仙奴球員就好似公務員咁,不慍不火,他他條條等完場.
講真,作為阿仙奴球迷,換唔換雲格都真係冇咩感覺,就好似香港選突手咁,唔通好似小弟呢啲小人物有份投票咩,777定888都控制唔到,阿仙奴高層都係睇住盤數.而且做得阿仙奴球迷,都係預咗冇咩冠軍,如果想爭冠軍,一早好似前學民成員咁幫777站台,改捧咗車路士曼聯曼城多年啦.𠵱家睇阿仙奴比賽好簡單,只要賽後唔心痛就算,雲格呀雲格,可唔可以畀啲火我呀.文:牽牛


text:
有咩人得咗獎都愁眉苦面呢?就係已經投身咗商界嘅前平機會主席周一嶽,噚日係大愛同盟成立4周年籌款晚會,大會向York Chow頒咗Biglove Hero大獎畀佢,表揚佢在任期間致力推動平權,佢話最遺憾當年冇強硬推動反歧視條例,令到政府冇將呢樣嘢放做priority.
對於新任特首林鄭月娥,York話林鄭本身係天主教徒,但係講過話唔會因為信仰而影響佢制訂公共政策,希望佢講得出做得到.
大愛晚會星光熠熠,除咗眾星之外,仲有吳靄儀做主禮嘉賓,佢講明要求立法會議員勤力啲,推動反歧視同埋同性婚姻法.不嬲好支持同志嘅葉劉淑儀就同八方講到好勞氣,話𠵱家政府對於性小眾平權所做嘅係非常之落後,佢早排為咗爭取香港主辦同志運動會,但政府最後完全唔騷佢,激到佢好鬼嬲.
噚晚大會主題係「英雄好看」,參加者要以心目中嘅英雄形象出現,向來玩得嘅康宏集團主席王利民關公上身,搞到八方都完全唔認得,成功奪得最佳衣着獎.法政匯思游月華Donna又嚟料,話原本想扮神奇女俠,可惜最終買唔到套衫,惟有再次低胸大露背出場,震撼全場.
盛裝出席嘅公民黨余若薇,捐出《忘記他是她》墨寶,結果成為王利民(Quincy)同陳淑莊之爭,由萬二蚊搶到兩萬六蚊,結果全身see through嘅Tanya除咗造型不敵關公,就連心頭好都俾Quincy搶走.至於「與楊岳橋瘋狂食飯」嘅機會,底價一萬蚊,由卓韻芝同導演關錦鵬兩個爭,最後由卓韻芝用兩萬蚊投得.大愛噚晚目標籌100萬,其中一個project係搞Biglove TV,未來希望每年製作一套local同志微電影,軟銷平權概念.睇噚晚拍賣盛況,應該唔難達標.
李八方


text:
(馮仁昭四圍超)五月天台北免費騷
粉絲狂呼
台灣天團五月天噚晚喺台北大安森林公園舉行免費演唱會,紀念組團20周年,呢度亦喺佢哋首個公開表演嘅地方.現場只有800個座位,大前晚已經有人開始排隊.雖然五月天講明會喺網上直播音樂會,但都阻唔到粉絲到現場.
港騷噚日開售,排頭位嘅Tanveer(左)話自己前晚9點到場排隊.
演唱會喺晚上7點開始,現場約有3萬名粉絲聚集,各人情緒高漲尖叫聲此起彼落,到五月天出場更帶起高潮,佢哋先向粉絲鞠躬,再一連唱出《志明與春嬌》,《終結孤單》等經典歌曲.
五月天各成員在台上發言,講20周年嘅感受,主音阿信話:「不知不覺20年就這樣過去,謝謝在音樂台前及草皮前的粉絲,謝謝你們,讓我們繼續唱下去.」石頭話多謝大家陪佢哋回到當年今日,佢哋隨即演唱《人生海海》,仲介紹四分衛嘅阿山同虎神出場.噚晚嘅嘉賓仲有陳綺貞同樂隊脫拉庫主音國璽等.因為怕演唱會聲浪影響附近居民,演唱會喺9點半結束,而喺YouTube嘅直播吸引咗約34萬人觀看.
另外,五月天將喺5月嚟香港舉行10場「人生無限公司」演唱會,門票噚日開賣,喺尖沙嘴通利門口一早就有30幾名南亞裔等候,相信係排隊黨.其中嘅吳先生話喺前日下晝5點半到場,已派到50幾號籌.反而排頭位嘅外籍人士Tanveer稱前晚9點左右到達,相信係排隊黨發揮功能.噚日門票開賣約個半鐘,已全部售罄,令在場買唔到飛嘅粉絲失望.
撰文:馮仁昭


text:
有時做足球隊嘅領隊真係令人好頭痛,要治掂班球員,又要攞到好成績,更加要保住飯碗,咁睇嚟英超下游球隊布力般領隊桑拿士就好似失敗咗少少喇!
話說當布力般喺今個月十七號聯賽輸咗畀列斯後,桑拿士就自以為諗到條妙計,帶咗班球員去杜拜七日遊,以為喺陽光與海灘下,可以幫佢哋紓緩護級壓力,喺餘下嘅比賽打好啲.點知咁反而令到班球員心都散埋,喺前日對住包尾嘅李斯特城時,重輸埋一比二,護級形勢更加凶險.
賽後桑拿士就大發雷霆,但其實,布力般陣中有唔少高薪球員,踢成咁的確唔抵幫,不過桑拿士嘅治軍手法亦好有問題,喺呢個護級存亡之秋,竟然唔叫球員加操或者做好戰略部署,反而帶佢哋去玩,唔通佢以為攞咗個聯賽盃,喺今季已經算有交代?我求大俠真係想快啲知道佢哋今日對修咸頓時會踢成點.
韋利詐傷吹佢唔脹
話說羅馬會長辛斯睇見國米射手韋利對費倫天拿踢得鬼死咁勇,即刻鬧韋利詐傷唔踢上個禮拜意大利對英格蘭場波.老實講,就算韋利真係詐傷,睇怕除咗辛斯佢老人家同羅馬球迷外,無乜人會鬧韋利,鬼叫人哋係意大利之寶咩!冇人想佢響世界盃前有任何傷病.辛斯,認命啦.
迷信名牌焦頭爛額
時值季尾,話就話強隊要搶分爭標,但都打殘晒,估唔到重有一啲比賽讓波讓到離晒譜.好似國米作客費倫讓一球?球半,印象中今季無乜意甲球隊作客要讓咁多.準備踢歐冠盃嘅巴塞亦主場讓拉斯彭馬斯球半?兩球.唔通大家重迷信名牌?好彩我哋名家波神同華度就無中招,貼中呢兩場下盤,信者得救!
NBA愚人節放假
眾所周知NBA班少爺兵係全球最好搵嘅球員,連啲超級大後備每年都淨袋幾百萬港幣,但係令我求大俠最唔順超嘅係佢哋啲假期又多過人,喺休季歎足成五個月重唔夠,𠵱家連四月一號復活節都話要放假,搞到我哋呢班NBA迷喺呢個難得嘅長假期冇波睇,認真掃興.好心班少爺兵學吓啲歐洲足球員,佢哋唔單止人工少過晒NBA啲百萬富翁,而且每年得嗰兩個零月假,邊度有班花旗國同行咁鬼歎,連愚人節都要放假.
伊榮齋坐唔怪得人
魔術老鬼伊榮喺前日對溜馬嗰場波冇晒面子,居然經歷十七年嚟職業生涯第一次冇病冇傷嘅情況下,整晚長坐冷板凳,有人怪教練李維士唔識做,令呢位三十九歲老兵遭遇呢種難堪局面,但點可以怪得人㗎,如果你唔做急流勇退嘅決定,早就預咗有咁嘅一日啦!


text:
梅艷芳(阿梅)上周四(三月二十八日)開始喺紅館舉行「梅艷芳極夢幻演唱會」,佢呢次演唱會嘅服裝得到ChristianDior贊助,佢喺首場演出時,着住一件連身牛仔裙,喺一輪勁歌熱舞之後,發生春光乍洩事件.
母女情深
呢件事並冇影響到阿梅連日嘅演出,佢依舊好落力.阿梅前晚嘅個唱,重吸引到徒弟蔡一傑,蘇志威,張學友羅美薇夫婦,梅媽媽等去捧場.張學友夫婦重好有長輩心,佢哋特登接載梅媽媽到場睇演唱會.
梅媽媽早前慶祝七十八歲生日,但當時阿梅忙於做演唱會綵排,結果人唔到禮到,梅媽媽話阿梅為佢支付咗約七萬蚊嘅壽宴費用,而梅媽媽前晚就親到愛女嘅演唱會支持,足見母女情深.
仲春菲吳國敬分手
前女優仲春菲同吳國敬(阿敬)拍拖將近一年,但原來佢哋喺日前已經分咗手,仲春菲重立即飛咗去台灣旅行散心.馮仁昭噚日同阿敬通電話,問佢哋分手嘅原因,阿敬話:「我哋因為性格唔啱,所以最後決定分手,而且都希望趁後生,各自珍惜時間去發展事業.」
杜可風蘭桂坊赴約
外籍攝影師杜可風,前晚去咗中環蘭桂坊消遣,當時佢一身便服打扮,單獨出現.記者問佢去邊度玩,杜可風就話:「我約咗朋友喺附近飲嘢,𠵱家要趕住去.」杜可風同記者匆匆傾完偈,就馬上急步離開,趕去赴約.
林嘉欣老闆唔准影煲煙相
星皓老闆王海峰自從同旗下女演員林嘉欣傳出緋聞後,見報率十分高.就連林嘉欣早幾日入醫院,王海峰都第一時間攞束花去探病.唔知係咪見自己經常見報,所以佢開始注意形象,前日王海峰喺醫院揸住支煙好𤷪癐咁同記者講:「我都話食煙嘅相係唔可以影,你重影?」
《女人.COME》改名換主持
亞視節目《女人.COME》遲啲進行大改革,會改名做《女人龍門陣》,由潘冰嫦,謝雪心,江美儀同鮑起靜等擔任主持,而曾華倩就唔會再做,因為曾華倩都主持咗《女人.COME》成兩年,都係時候改革吓.
紅線女令小fans落淚
粵劇紅伶紅線女(女姐)嘅fans,絕大部分係上咗年紀嘅一輩,估唔到有日馮仁昭同朋友傾開偈,佢話有次見到個十幾歲嘅妹妹仔,係咁追住女姐攞簽名.不過,唔知女姐嗰日係咪心情唔好,抑或有其他原因,佢竟然唔係太友善咁同個妹妹仔講:「我做乜要簽名呀!」搞到個妹妹仔想喊咁滯.


text:
無綫為慶祝50周年台慶,上星期就大鑼大鼓咁重組皇牌節目《歡樂今宵》(EYT),一連5晚喺兩線劇集後播放《綜藝精彩50年我愛EYT》,每晚都會請唔同嘉賓做LIVE,好多EYT嘅老友記都好俾面咁出席同大家歡歡樂樂,笑笑談談咁癲番一晚.但有報道指何守信(何B)卻唔能夠亮相該節目,原因係關一個人事,就係同樣今年入行50年嘅汪明荃.
早於70年代阿姐同何B各有一段美滿婚姻,然而佢哋因為合作而日久生情,就係咁有傳佢哋各自離婚,發展地下情,當年都係轟動㗎.奈何男方經常傳緋聞,搞到阿姐嬲豬,經常鬧交,戀情一直拖拖拉拉,最後就因為何B移民而告終,有指當時阿姐為此事而好嬲何B.報道指今次EYT重組,未有搵何B,全因有高層擔心會觸動到阿姐,所以就放棄咗邀請何B.
報道中亦有搵到當事人何B回應,問到係咪因為阿姐而冇機會做番EYT,何B就好坦白話呢啲傳聞大家當然會咁諗,笑言自己無所謂.佢仲話其實同阿姐早於2008年已經冰釋前嫌,何B話當年回巢大台拍處境劇《畢打自己人》時,就見過阿姐,當時大家仲有傾偈.至於係咪傳聞中因為阿姐而冇得做《我愛EYT》,何B就話無論係搞手曾志偉,抑或余詠珊都冇正式邀請過佢,只係透過其他人同佢講過,但何B就話自己冇興趣返幕前,兼且當時佢都返咗鄉下,冇時間出席.


text:
求驗客手記:破完舒利亞頭槌紀錄
高治再做後備王
講起身高1米98嘅史篤城中鋒高治,大家會諗起乜嘢?今年36歲嘅高治繼早前以51個英超頭槌入球,打破名宿舒利亞嘅舊紀錄榮登「頭槌王」後;周一喺史篤城作客2:2打和白禮頓嘅英超賽事,高治73分鐘落場,第143次喺英超後備上陣,雖然冇波入,但就打破咗佢同艾美奧比一齊保持嘅紀錄,正式成為「後備王」.
戰至七十三分鐘,高治(25號)入替沙基利打破後備上陣紀錄.路透社
喺高治嘅職業生涯,唔少領隊都睇中佢嘅身高優勢做Plan B,以高空轟炸搏殺.高治當打嗰陣曾喺利物浦,熱刺等大球會效力,但除加盟紅軍第一季比較多正選機會外,第二季就已經俾新隊友比拿美,古積特壓住,改為擔任後備居多,後尾費蘭度托利斯嚟埋,高治就更加冇位踢;轉到去熱刺又要同羅比堅尼,迪科爾爭位.近年高治年紀越嚟越大,轉會史篤城後好安份咁做吓後備,日積月累成就咗佢呢個英超「後備王」嘅紀錄.
球迷可能認為高治呢個紀錄唔多馨香,事關做球員嘅有邊個唔想踢正選?呢項紀錄似乎有少少尷尬.但高治喺2001年開始已經喺英超搵食,你估要撈足咁多年容易咩?英超球隊一向重視前線增兵,又要抵擋後起之秀嘅衝擊,所以喺英超爭個後備位都唔容易㗎!唔信就不妨望吓「後備榜」排名第二,年紀同高治一樣大嘅艾美奧比,近年已經要去到費列活特,諾士郡等英甲,英乙球會打滾.所以出年一月底就37歲嘅高治,仲適應到英超比賽做埋「後備王」,應該要賀一賀佢囉!
更重要嘅係,高治並唔係刷紀錄咁簡單,佢每次出場真係幫到手㗎!今季高治為史篤城八次後備上陣入三球,做正選嘅祖普莫亭都係入得三粒咋;而且高治三個入球都份量十足,分別助球隊擊敗修咸頓,同兩場後上逼和西布朗,李斯特城,如果冇咗佢史篤城隨時已經喺降班區嗌救命,領隊曉士個位都未必保得住,所以高治呢個後備殺手,都咪話對球隊唔重要呀!


text:
(爆相爆片)男女蘭桂坊醉酒鬧事 20警攜警犬平亂
醉酒鬧事蘭桂坊爆相爆片
中環蘭桂坊係夜蒲勝地,梁小姐星期日凌晨差唔多4點同朋友喺嗰度飲完嘢散band,佢哋行經德己立街一間酒吧對開,見到場面墟冚,一大班警察圍住一個懷疑飲醉酒搞事嘅男人,現場有警犬不停咁吠,有警察拎盾牌,揮警棍,氣氛緊張.
根據梁小姐嘅短片見到,當時一大班差人圍住個醉酒佬,個醉酒佬好似耍醉拳咁,企都企唔穩,仲撞跌咗酒吧出面畀人排隊嗰啲活動欄杆.梁小姐見到一個懷疑識得醉酒佬嘅女仔,似乎都係飲多咗,想衝埋去醉酒佬堆人嗰度,另一個男性友人從後箍住佢都制止唔到佢,個女仔掙扎揈手揈腳,懷疑打到其中一個烏低身嘅警察個頭,個警察即刻起身攞支警棍出嚟作狀打個女仔嚇吓佢,其他警察見到湧上去叫個女仔走開,佢個男性友人即刻拉佢走埋一邊.
然後現場另一邊聽到狗吠聲,一隻警犬不停咁吠,領犬員已經拉住佢,但隻警犬好似想撲去咬人咁,領犬員大聲喝停佢,然後撳隻警犬個頭落地下大約5秒,等佢冷靜後再放開佢,繼續周圍巡維持秩序.在場有女仔見到話:「好慘呀狗狗!」
梁小姐估計現場總共有大約20個警察,有警察拎住盾牌戒備,現場地下有血迹及染血紙巾,在場警察不停趕走聚集嘅人群:「唔關事嘅走開,讓開讓開,keep moving,全部行開!」然後梁小姐又見到頭先情緒激動嘅女仔喺條斜路跌跌撞撞,要朋友拉佢起身,之後轉個頭唔知佢發生乜事,坐咗喺路邊又叫又喊,左腳小腿流晒血.
由於警察叫人離開,梁小姐都冇再留低,所以究竟初頭發生乜事,同埋結果警察有冇拉人,佢都唔清楚.


text:
李宗盛原定噚日朝早要去上海一間電視台,為抗炎晚會節目錄影,但係李宗盛冇出現,現場嘅製片即時聯絡李宗盛助手,助手話佢身體不適所以取消演出.不過李宗盛下晝就走咗去出席康師傅綠茶嘅宣傳活動,令人懷疑佢只肯參加商業活動.
喺記者會上,李宗盛對於記者嘅問題只係輕輕帶過,佢話自己冇病,亦冇發燒,身體好健康,發生咁嘅事係誤會,可能係溝通上出咗問題啫.而宣傳活動完咗之後,李宗盛就即刻趕咗去上海嘅東方明珠塔錄影嗰個抗炎晚會.而原本製作單位諗住搵佢唱嘅歌曲《真心英雄》已經俾其他歌手唱咗,李宗盛惟有唱佢作畀個女嗰首歌《希望》.
關心前妻被隔離
此外,李宗盛前妻朱衞茵嘅家姐因為懷疑感染非典,所以朱衞茵都主動喺台灣隔離自己,問李宗盛知唔知件事,佢用國語講:「我知道這件事,我們一直有電話聯絡,我不會不管的,但這始終是我的家事,所以不便多講.」
Yumiko搬屋叫老闆送禮
鄭希怡(Yumiko)噚日去尖沙嘴同歌迷一齊唱K,Yumiko最近忙緊搬屋嘅嘢,佢話都準備得七七八八,不過𠵱家執嚟執去都淨係執到啲冬天衫,Yumiko話:「因為我執吓嘢,又會睇吓以前啲相,所以執咗成晚都淨係執到嗰少少.」問Yumiko有冇叫老闆楊受成送入伙禮物,佢話:「冇呀,諗吓有冇貴嘢買先,佢都冇話會送.」
黎燕珊想買貝沙灣
黎燕珊噚日帶咗對仔女去貝沙灣睇示範單位,佢對貝沙灣啲單位讚不絕口,問佢會唔會考慮買番間,佢話:「今日嚟睇完,覺得距離我嘅目標都唔係差好遠.」講到佢前夫劉永話未有能力撫養對仔女,阿珊話:「佢好似同傳媒做交代咁,對我嚟講唔係乜嘢咁出奇,離婚到𠵱家,我都係獨力去撐.」
Shine撐阿樂冇飲酒
組合Shine噚日去灣仔擔任「NewayShine全港中學生3on3Jump霸戰」嘅嘉賓,重落埋場同歌迷一齊比賽.對於有報道指余文樂同鍾欣桐分手,身為阿樂老友嘅徐天佑同黃又南都話唔清楚呢件事,而且都唔會問對方咁多.Shine重話絕對唔信阿樂會借酒澆愁,因為佢哋知道阿樂一直都冇飲酒呢個習慣.
譚朗昌澄清非盜版
導演譚朗昌前年涉嫌盜錄自己監製,華藝投資嘅劇集《斷仇谷》,呢單案大前日喺瀋陽審結,結果要賠償七十五萬港幣畀華藝同支付十九萬堂費,並入獄八個月,但扣除佢之前被押留嘅時間後,就唔使再服刑.不過譚朗昌大舅巫先生噚日同馮仁昭澄清,譚朗昌只係盜錄而唔係盜版,兩個罪名其實相差好遠,所以有必要解釋清楚喎!


text:
過去式:初戀慘嚐苦果
十六歲那年,Ella遇上她的初戀,對方是她在英國讀書時監護人的兒子,不過,這段初戀不單止未有留給她美好回憶,反而給她造成莫大的傷害.
Ella說:「拍拖嘅時候,大家成日嗌交,有一次,大家嗌完交之後冇幾耐,我喺街撞見佢車個女仔,於是我打電話畀佢,諗住問佢究竟發生乜嘢事,點知佢聽都唔聽就cut咗我線,由於當時佢只係車個女仔,冇親熱舉動,所以我都不以為意.點知事隔冇幾耐,又俾我撞見佢,當時佢拖住個女仔,我見到之後成個呆咗,嗰一刻個腦一片空白,唔識點反應,佢由始至終都冇同我講過分手,我哋嗌交都未夠一個月,咁快就識咗第二個?就算係識過第二個女仔,係咪點都應該同我交代清楚先!
「我好清楚記得,佢細佬企喺哥哥同個女仔身邊,一味望住我不停偷笑,好似抵我死咁款,我知佢弟弟一向好唔鍾意我,但都唔使當住全世界面前恥笑我!我當時嘅感覺就好似全軍覆沒咁,今時今日我仲記得好清楚.」
除了感情受騙外,Ella初入行時試過被一位跟她同時期出道的女藝人出賣.「我好容易同人friend,將自己一啲私事話畀朋友聽,點知佢是非當人情咁話畀傳媒知,好彩件事對我唔係造成太大傷害,事後我冇踢爆佢,亦冇去追究,因為我屬於多一事不如少一事嗰種人,同埋我覺得啲人心地唔好,做呢行都會做得唔長,惟有自己日後小心啲,經一事長一智!」


text:
講起黎宣,自細睇TVB 長大嘅觀眾一定會feel到母愛,因為佢好多角色,都係演人母,好多演員都做過佢啲仔仔女女,甚至係孫仔孫女.TVB一年咁多處境劇,為咗迎合女士們,都有好多戲份俾專職媽媽嘅女演員發揮:
李司棋
經典媽媽級演員就有66歲嘅司棋姐,佢喺喺《真相》入面大犧牲,被老公王青強迫拍裸照,一番掙扎過後地上仲多咗個敗圍,如此重口味,司棋姐都唔抗拒,絕對係「為藝術而犧牲」嘅另一種演繹方式.
李香琴
琴姐從影多年,喺粵語片時代已經有唔少演出,轉到大台拍劇就演過多年長者角色.喺《溏心風暴之家好月圓》入而,就改句司棋姐嘅金句變成「唔使驚,嫲嫲喺大廳」,保護一班孫仔女.不過同琴姐合作多年嘅譚炳文,早前就透露過琴姐自年前中風後,就唔係好認得人,令人欷歔.
盧宛茵
盧宛茵最煞食嘅,係佢啲師奶角色,一副市井小婦人嘴臉,演出煩起上嚟好麻煩,慈母起嚟又可以好有愛.要數到佢最多人知嘅「母親」,反而唔喺大台,而係幫網民拍「公屋潮文」段片,勢利性格直頭可以拎金像獎女主角.
陳曼娜
陳曼娜愛女Joie上年同老公Dicky結婚,話咁快就有喜,幫陳曼娜升呢做外婆.嚟緊會播個套《蘭花劫》,曼娜姐就演陳錦鴻媽媽,角色名話就話叫「言梁淑德」,不過全心想操控阿仔,工於心計,呢個阿媽認真就唔簡單.


text:
康宏金融行政總裁(CEO)莊偉忠舊年暑假心臟病發,雖然一個月後已經復工,但其實佢仍處於康復階段,口齒唔多伶俐,所以大家一直唔見佢做傳媒訪問.不過,佢最近終於「復出」嘞,頭炮係幫自己公司賣廣告,喺一段30秒嘅廣告片入面,講咗大約5秒嘅對白咁大把!
聽講,康宏原先冇考慮叫莊偉忠出鏡,反而係廣告公司負責人力sell,認為公司既然請得呢位網民勁like嘅人做CEO,冇理由唔搵佢做埋代言人,喺廣告中客串一角,反正佢人工包埋,公司唔使另外畀錢,一舉幾得.講到咁,莊偉忠自然冇得推喇.
條廣告片嘅意念確係幾得意,用日本綜藝節目做背景,再講啲人買理財產品時,通常都係羊太羊生,興乜買興,或者做保險嘅朋友叫買就買.最後就係莊偉忠梳靚個頭,着得整齊咁扮理財專家,叫人要有精明眼之類喇.暫時見到呢條30秒片,佢大約有5秒對白,佢慢慢講,未返去以前妙語如珠嘅狀態,但清楚嘅,睇落亦好精神.
呢位傳媒甜心,大病前對住傳媒有問必答,家陣睇佢應該康復得七七八八,估計好快可以重投傳媒懷抱,做十個八個訪問都冇乜問題喇.講開又講,聽講廣告公司負責人同導演都係莊偉忠粉絲,難怪拍得佢幾靚仔.
李華華
mailto:[email protected]


text:
(魚過塘勁肥!)離巢9年收入幾級跳 林文龍:講出嚟都唔會有人信
林文龍不懂撒嬌的女人
喺2012年因為一場電視大戰,一度令娛樂圈風雲色變,唔少人以為電視史上會有一番景象,可惜最後因為「一男子」因素令不少人願望落空.直到2017年,兩間免費電視台ViuTV同奇妙電視先後啟播,似乎意味住喺不久嘅將來,將會有一番新景象.
林文龍同宣萱主演嘅TVB劇《不懂撒嬌的女人》,咁啱安排咗喺呢段時間播映,呢套被喻為非一般TVB嘅劇集,播出冇耐已經惹嚟唔少迴響,坊間仲掀起咗煲劇潮,林文龍日前喺尖沙嘴接受訪問,佢話:「當然希望佢哋有一啲新idea同好project,始終有競爭先有進步,不過我自己覺得今次TVB之所以咁大改變,佢哋睇到世界已經唔係以前嘅世界,日本,韓國已經過咗我哋好耐,大陸嘅市場又咁大,如果今日TVB仲係停留喺廠接外景,外景接廠,重覆又重覆嘅題材,已經唔再可行,我唔知會唔會再有《不懂撒嬌》呢個模式,但係肯定會向呢個方向有所改變.」
現階段林文龍除咗係演員之外,同時,佢仲係製作人,佢曾經投資拍過電影《我們停戰吧!》,套戲喺外國嘅影展奪得殊榮,投資開戲要好謹慎,做演員拍劇當然唔可以馬虎,所以林文龍話接劇要有好劇本先會考慮拍唔拍:「o依家做嘢就算邊間電視台,大前提要有好劇本,如果我今次返去,又係廠接外景,外景接廠,又係拍埋啲咁上下嘅劇情同角色,好老實我係唔會返去拍,我同關樹明(監製)又係咁講,Felix(杜之克)都係咁講.我離開咗TVB 9年,如果我淨係求拍嘢,根本唔應該走,當然錢亦都唔可以距離太遠.」
林文龍話:「今次係一個好大嘅加幅,係一個好大嘅尊重,以前TVB同你傾約,加你嗰一百幾十,已經好似皇恩大赦,但係今次嘅加幅,實際數字當然唔講得,但係講出嚟都唔會有人信佢哋會俾呢啲錢.當然同大陸劇仲有一段距離,呢個加幅,問心講,如果我一路留喺TVB,可能拍到我80歲死嗰日,都唔會有呢啲錢.」
話錢重要,但當有一大嚿錢邀請林文龍時,佢都有機會推:「上個月都有一套大陸劇搵我,假如為錢一定接咗,已經開咗工唔會仲喺香港,不過我係推咗,我唔係話劇本唔好,只係唔係我鍾意嘅嘢.呢幾年我都喺內地拍嘢,係講普通話,不過就算講得幾好,佢哋都會重新配音,我已經習慣,但係今次佢係現場收音,一來要做多啲功課,講好啲對白,最緊要嘅係呢個角色係專業人士,好多場口要有一大段專業對白,而呢啲對白係唔錯得,所以一定要死背,變咗我每日收工,就算幾攰都要做功課,所以最後決定推咗唔拍.」
服裝提供:Agnès b.
場地提供:The AIR (The ONE)


text:
香港地公共交通雖然發達,但係都有唔少人鍾意自己揸車周圍去,好似方便啲,私穩度又高啲,不過揸車嘅嘢,唔可以一時貪方便,交通法例都係要遵守嘅.
好似大台上位姐仔,現年29歲嘅港姐陳庭欣咁,日前下晝5點幾,佢獨自揸車現身泊喺數碼港商場外,相信係因為嗰度好多地方都唔可以隨街停車,陳庭欣疑一時貪方便,就咁將部車停咗喺巴士站盡頭.停喺巴士站已經唔係好啱,嗰度仲要係雙黃線,咁真係講唔通喎!
陳庭欣落車後,就有一架警車駛到,見到有架車違例泊低,梗係落車抄牌啦!張「牛肉乾」放低冇幾耐,後陳庭欣喺附近一幢大廈攞完啲嘢返去車旁時,發現被抄牌,佢係有少少扁嘴嘅,但都懶理,開車門放低手上物品喺車廂後座後,就行入商場一間連鎖式快餐店買外賣.
由於當時係放學時間,餐廳內好多學生同家長,所以陳庭欣排咗好耐隊,全程花咗大約15至20分鐘左右,不過見佢一直有玩住手機消磨時間,收發短訊時,不時瞇瞇嘴笑咁,冇乜唔耐煩.買完相信係兩個人份量嘅外賣,陳庭欣離開餐廳時,仲摸吓坐喺露天座位嘅食客隻愛犬個頭先行返去座駕度,再施施然咁拎走張「牛肉乾」,再駕車離去.
其實噚日陳庭欣下晝出席完大台慈善節目《萬眾同心公益金》記者會,所以打扮靚靚咁,見佢心情勁好,又唔知同佢有個有米大狀男友唐偉倫(Warren)有關,所以被抄牌罰$320都唔在意.話時話,佢手上嗰袋二人前嘅外賣,係邊個食㗎呢?


text:
求驗客手記:仙台不死 日聯1哥 - 求驗客
喺前個月發生嘅日本311大地震,仙台係重災區之一,全市滿目瘡痍,仲好似人間地獄咁;而佢哋嘅日聯球隊仙台維加泰,陣中嘅新簽巴西前鋒馬昆奴斯仲驚到走埋.但咁反而成為咗維加泰嘅正能量,喺聯賽重開之後連贏3場,家仲做埋榜首,用超勁開季成績嚟幫市民打氣.
維加泰季前引入兩個前鹿島鹿角射手馬昆奴斯同埋柳澤敦,實力大增,仲喺首場聯賽作客打和廣島三箭0:0.但喺地震之後,佢哋班職球員經已身心受創,最慘就係,馬昆奴斯以患上創傷後遺症為理由而解約離隊,柳澤敦則因喺4月中做左膝手術而要休息個半月.一下子冇咗兩大前鋒,佢哋亦俾人睇死喺聯賽重開(4月23號)之後,隨時任人魚肉.
但係足球就係咁奇妙,維加泰卻能夠化悲憤為動力,喺聯賽重開首場聯賽,爆大冷作客反勝川崎前鋒2:1,之後喺上個禮拜五再喺主場贏06年盟主浦和紅鑽1:0.噚日喺主場對福岡黃蜂,佢哋憑赤嶺真吾奠勝贏1:0,家仲以3勝1和嘅成績,做咗聯賽「1哥」,奪標賠率亦由季前嘅125倍,落飛至得番80倍.維加泰社長白幡洋一就話:「外界對仙台嘅支持,簡直超乎想像,這令到我哋隊波更加團結一致.」
中場關口訓充則表示:「如果你喺地震當日見到呢度嘅一切,你絕對唔會諗到我哋可以再踢波.我哋好高興見到居民嘅生活逐漸回復正常,而我哋亦會合力,令仙台回復原貌.」反而唔係喺災區嘅福岡黃蜂,表現就差到你唔信,開季4場聯賽輸晒,而且仲入得1球;而季前被捧成奪標第4熱門嘅紅鑽亦一樣咁屎波,4戰1勝3負.維加泰嘅傳奇故事,唔知可唔可以激起佢哋兩隊嘅鬥志,之後打番好啲呢?


text:
鎚風扑心口 打怪靠雷氣
紅足半世紀MARVEL系列,繼鐵甲奇俠,又另一奇俠登場!佢係位列仙班嘅《雷神奇俠》.今次SEGA同MARVEL合作,同電影同步推出遊戲──《Thor-GodofThunder》,內容主要圍繞冰巨人世界,連套戲都無講嘅古仔都有!睇完套戲嫌打得少?返屋企繼績煲Game就啱晒!
記者,攝影:王震遠
遊戲同電影同步上架,內容改編自美國MARVEL著名漫畫《Thor》;故事以北歐神話做背景,話說北歐最強之神奧丁,有雷神托爾同洛基兩個仔,有次冰巨人入侵聖域界,高傲嘅托爾帶埋親衞隊到巨人界搵流菲算賬;但奧丁主張和平,所以對托爾嘅自負性格睇唔過眼,於是收起佢嘅神力,貶落凡間,要佢學識點做明君同英雄,結果佢及時覺悟,再次拎起雷霆戰鎚,對抗邪惡弟弟樂基,同巨人界嘅黑暗勢力.
遊戲場景主要穿梭於聖域同巨人界兩地!遊戲一開始,托爾已經置身巨人界,以第三身鏡頭去殺敵;敵人就算係嘍囉,都係神高神大,不過唔好以為佢哋動作遲鈍,拳拳有力仲扣勁多血!好彩托爾識得飛高,再用鎚仔打雷.去到第一版Boss,托爾須要跳到巨人心口,兜鎚窩落去,呢下感覺勁有《GodofWar》Feel,同樣打大隻怪,只係轉咗用戰鎚.
遊戲中除咗過關殺敵,仲可以喺途中不斷吸收雷氣點數(Valor),呢啲點數可以用嚟換取唔同屬性嘅招式,主要有風,雷等屬性俾你學習同轉換.
除咗普通攻擊同撻招外,想玩多啲招式真係要花啲心思,因為淨係背出招表都有排背,唔少雷電招數,仲係連續組合,要你邊Chok桿,邊㩒掣,加上唔同屬性都有自己嘅超必,好似雷屬性可以突然爆Seed,風系可以鎚打出旋風,遊戲進程仲會慢慢學識唔同新招,真係要所有招式全開都有排煲!
■主要有六種屬性,各有招式Path等你用點數升呢.
遊戲:《Thor-GodofThunder》
主機:PS3/XB360
售價:$308
查詢:26206667(SEGA)


text:
求驗客手記:莫天才碌爆人情卡
黑貓變魔糖聯
新特蘭打緊護級戰,傷兵一大籮,領隊莫耶斯靠佢同愛華頓嘅關係,班咗白賴仁奧維度同吉遜兩名舊將返嚟幫手.「黑貓」水深火熱,又出唔起錢,都難為「莫天才」碌盡人情卡,佢上任後簽咗好多前曼聯同愛華頓球員返嚟,淨係呢班舊將加埋,都差唔多砌到隊波出嚟.
白賴仁奧維度(左)同吉遜(右)再次同莫耶斯合作.
互聯網
新特蘭喺禮拜一宣佈,由愛華頓簽入白賴仁奧維度同吉遜,據報轉會費加埋750萬鎊(約7,300萬港元).莫耶斯喺2012年仲做緊愛華頓領隊嗰陣,已經簽過佢哋兩個一次,事隔五年,莫天才再搵佢哋過檔,呢次就係嚟新特蘭幫手,其中哥斯達黎加國腳奧維度今年26歲,份約去到2020年.莫天才話:「我嗰陣喺愛華頓簽佢返嚟,諗住佢做左閘巴尼斯嘅替補,但因為巴尼斯實在太強,佢一直上唔到位.」新特蘭啱啱將入球能力好強嘅左閘雲安賀特以1,400萬鎊賣畀水晶宮,相信奧維度嚟到會即刻有正選.
至於29歲嘅吉遜踢防中,係曼聯青訓出身,之後應莫耶斯邀請轉會愛華頓,但近兩季冇咗莫天才睇住,吉遜喺「拖肥糖」不受重用.因為吉遜狀態成疑,所以新特蘭只係畀咗份年半嘅合約佢.莫耶斯話:「吉遜嘅傳球可以加強我哋實力,同埋我好欣賞佢嘅後上入球能力.」莫耶斯喺冬季轉會窗總共班咗三個舊將,除咗吉遜同奧維度外,上月中請咗自由身嘅尼史葛返嚟.尼史葛家陣已經34歲,以前踢愛華頓都跟過莫帥搵食.
自從莫耶斯接手新特蘭後,用盡佢嘅人情牌,喺愛華頓同曼聯度班兵,夏天轉會窗已經喺紅魔收購咗麥尼亞同當奴路夫,再借到由佢提拔嘅贊奴沙;同時佢搵埋踢過愛華頓嘅派拿同安尼捷比返嚟.連埋一直踢緊嘅奧沙同埋魯迪維爾,莫耶斯嘅新特蘭真係差個龍,就可以砌到個「魔糖聯軍」出嚟.莫耶斯其實都幾無奈,球會又唔肯拎錢出嚟買人,就算賣咗雲安賀特賺千幾萬鎊,都只係拎幾百萬鎊出嚟.莫天才,今次真係辛苦晒!


text:
隔牆有耳:葉劉一啖砂糖塞豬肚 - 李八方
喺港島區補選輸咗畀陳太嘅葉劉淑儀,早排選舉過後即時賴地硬,話如果唔係民建聯嘅招牌影響佢獨立嘅形象,相信會攞到多啲中間票.據聞呢番話激嬲唔少民記中人,質疑葉太使唔使咁快反轉豬肚?
葉太似乎亦聞到北角等左派重地傳出嗰陣味,噚日急急落番兩茶匙砂糖落豬肚裏面,話多謝民建聯全力幫忙,仲講到明自己下年多數再喺港島出選,希望雙方繼續合作喎.
葉劉噚日喺商台節目《政好星期天》度話,明年再參選,壓力應該冇啱啱輸咗嗰次咁大,因為補選係同陳太「隻揪」,明年喺比例代表制下,唔係兩個只能活一個.不過,佢都直認有嘢要改善,例如好多人勸佢「謙虛啲,講嘢唔好好似窒人咁牙尖嘴利」;佢自己都係參選時先發現,原來戴黑超會畀人覺得好招積,着紅衫又會令人覺得好挑釁,可能以前啲新聞官驚得罪老細,所以唔敢講畀佢聽,搞到佢到近期先可以調整一吓自己咁話.
唔知係咪俾人話得多,葉太噚日亦一改近排埋怨民建聯幫倒忙嘅態度,喺節目中大讚民記喺選舉中幫咗自己好多,仲逐個數,話主席譚耀宗喺花車巡遊嗰日陪咗自己成日,蔡菜子就幫佢喺東區用福建幫拉票,連前主席曾鈺成都喺佢大廈樓下派單張,真係好感激.
明年選舉民記當然會派人參選,到時肯定係「田雞過河各顧各」;聲言會捲土重來嘅葉太講到明,希望可以盡量同民記合作.咁樣睇嚟,佢賣口乖一輪,都係想啲大哥大姐「大人不記小人過」,下年繼續射住射住.
雖然輸咗補選,但葉劉今年聖誕都算有番啲安慰,因為佢囡囡葉榮欣前日正式獲美國東岸某大學取錄,新學期正式成為大學生.講到囡囡修讀嘅科目,葉太以「好搞笑」形容,究竟讀乜咁搞笑?都係「數碼動漫設計」啫,冷門就冷門咗啲,但可能將來好似《史力加3》聯合導演許誠毅咁名成利就都唔定吖.
既然兩母女都放下心頭大石,都係時候要放假唞一唞.葉太計劃嚟緊聖誕同囡囡外遊,但相信都係去近近哋嘅廣州,因為嗰邊有個成80歲嘅舅父,一路好緊張佢嘅選情,就算輸咗都應該返去探吓親.


text:
香港人有時候真係好難做,一個唔覺意就會好容易俾公關同廣告瞞天過海.噚日有間發鈔銀行,為新造樓按推出「首三年同業拆息」計劃,仲要冇罰息期!利世民一見到個標題當堂眼都大埋,問︰「真係咁筍?」睇真啲先至發覺原來係要收每年1%手續費.話說呢間銀行之前都已經推出過「首三年同業拆息加1%」嘅樓按,今次只不過將「加1%」變做手續費,舊酒新瓶冇乜意思.
雖然細節中有魔鬼,不過如果各位相信息口就嚟要見頂,都可以考慮吓呢類計劃,因為拆息上落都比最優惠利率嘅改變快,減息期間呢類計劃有好大吸引力.話說回頭,同業拆息等於銀行資金成本價,銀行用拆息加些少借出樓按,可見銀行嚴重水浸,所以就有呢次減價搶客戰.
水浸銀行另一個現象,就係乜嘢新股上市都離晒譜地超額認購,當個市發展成呢種局面,大家投資者就要開始小心,因為歷史教訓我哋,呢啲亢奮完結嘅時候會好痛苦.到時候就有人搬出天方夜譚,又話資金流出又話大鱷玩嘢,其實邊有咁多陰謀論呢?一句到尾,物極必反係自然定律,各位小心為上!
究竟香港經濟係唔係仲有其他問題?話說回歸之前,當時銀行水浸,加埋中英聯合聲明限制土地供應,樓價自然水漲船高.回歸之後頭幾年,八萬五加上聯儲局收油,香港樓市就好似海嘯之後,一片頹垣敗瓦景象.之後政府停止賣地,搞到庫房收入大減,結果要加稅.
好喇!𠵱家經濟終於好番啲,銀行又水浸,樓市又點呢?差餉物業估價署報告話,05/06兩年嘅住宅落成量合共得3萬3千幾,商業單位落成更加係70年新低,點講都算係供應斷層啦,不過樓宇投資意欲仍然淡靜,何解?
利世民認為,最終都係投資者信唔過政府.董治時代嘅經歷係一個陰影,不過最大問題係兩鐵主導嘅發展模式.𠵱家冇人知呢兩個特權怪胎會唔會瘋狂擴張,亦唔知佢哋會唔會瘋狂起樓,所以一日有呢個不明朗因素,樓市仍然有隱憂.
利世民


text:
花𡃁Can:i'mlovin'it
■城中鑽石王老五李澤楷有腦又有錢,係唔少女孩子嘅目標.
■林海峰係出名食腦人士,而佢嘅《是但噏發花癲》DVD更賣到滿堂紅.
■阿葛嘅M額晨早已有,不過佢剷個skinhead就唔多覺.
雖然M額代表冇乜頭髮,但其實日本至潮「暴走族」髮型就一定要M字額先好睇,好多日本人更特意將額頭兩邊剃光營造效果,所以M字額男士絕對有先天性條件set此髮型.
1.先將兩邊頭髮剪短至貼服.髮尾長短隨意,最好中間較兩側長.
2.頂部頭髮電微曲,把額前頭髮弄高,微微向前傾,用噴髮膠定型.
■髮型師Zanki話要令這個髮型更好睇,兩邊額必須要剪得乾淨,才可突出額頂頭髮.其實好多男士已經唔介意露額,佢自己有M字額都會帶頭箍啦!
■1月號《POPEYE》亦有「暴走族」髮型,潮爆!
雖然M字額男生𠵱家十分搶手,但若唔想鋒芒太露,都有一點辦法可供大家參考,而據蘇民峰所講,即使M額被遮都唔會減低運勢㗎!
潮流興戴帽,除可百分百遮掩M額外,更可表現另一種型格.
呢個髮型最重要係剪短時唔好分界,將頂部頭髮及髮陰撥向一邊,另一邊髮陰要剪短剪碎,輕輕遮住額位.
■蘇民峰自己都有M字額,佢認為M字額嘅人聰明,毋須遮掩.
左右額位主思想,M字額人喜歡動腦筋,分析能力高,所以佢哋在事業上更易有成就!闊M字代表生於有錢家庭,窄M代表白手興家,但如懂得用腦致富,最後都能由窄M變闊M.
屋企一定會有好多四仔碟,配合天生聰明,𠱁到女仔暈得一陣陣.但女仔揀M額男友時都要留意,疤痕唔緊要,最緊要氣色好,紅粉緋緋嗰種,如果烏卒卒,幾聰明冇運行都係冇用.
咪以為女仔個個唔愛M額男人,原來潮流來個大轉移,好多女生都係唔M唔愛,因為M額夠穩重踏實,有才華又有財力,唔似旺角花𡃁can欠缺安全感.
■Yan(左)Cat(右)
「男人係咪M字額一點都唔重要,欣賞一個男人係欣賞佢嘅才華.」
■Chu
「我對M字額男人情有獨鍾,覺得佢哋夠晒穩重,唔容易變心.」
■Kylier
「我本身依賴性較強,如果有M額男友就可以乜都由佢諗晒,唔使煩!」
■Jessie
「曾經同M額男仔拍拖,覺得佢特別聰明,愛安排一切,肯花心思製造驚喜.」
以為港男好怕M額禿頭等,點知佢哋一派煮埋嚟就食嘅態度,答案重幾樂觀正面.
■Geoff
「我自己暫時未有M字額,亦唔擔心,因為男人以事業實力最緊要.」
■William
「即使有冇M字額對我都冇影響,因為我比較喜歡戴帽出街,唔使煩!」


text:
一向投資有道嘅張栢芝,多年來買嘅磚頭都賺大錢,但係佢喺11年摸頂以1.28億入貨嘅港島中半山世紀大廈連天台單位,當時都破咗該屋苑嘅成交紀錄,但係最近栢芝就靠教友鄧萃雯同牧師嘅幫手,安排咗兩個囝囝Lucas同Quintus去沙田基督教國際學校返學,咁栢芝為咗方便兩個仔返學,就想搬返入大埔康樂園住喎!
今日出版嘅《壹週刊》就報道話,栢芝去年開始以暗盤放售世紀大廈,叫價兩億,可惜一直冇人問津,當美國落實加息後,栢芝見勢色唔對,即刻劈價,將盤價下調到1.6億,但都冇人吼.
報道引述業界人士話,過去半年,中半山一帶嘅二手樓價都有跌冇升,銷情慘淡,連帶栢芝暗盤放嘅特色天台單位,都無人問價,唔好話賺錢,平手離場都偷笑.因為栢芝個單位現市價大概1億,即係話栢芝喺賬面已經蝕咗2,800萬,對比買入價跌咗超過兩成,除非栢芝肯蝕讓,咁先有機會吸引到一啲投資者執平貨喎!
講到栢芝喺磚頭從未損手,不如就同大家睇吓佢嘅往績,佢由千禧年開始入貨,過去多年共買入8個單位,地區層面好廣闊,包括大埔,九龍塘,銅鑼灣,跑馬地同中半山等,單係大埔嘅康樂園就買過3個單位.多年來咁多個單位炒賣共賺1,749萬,o依家佢入想喺康樂園置業,相信栢芝對大埔都情有獨鍾!


text:
由宋慧喬,宋仲基主演嘅人氣劇《太陽的後裔》近期hit爆,相當受劇迷歡迎.不過劇迷除咗睇劇之餘,都發現咗套劇有唔少穿崩位,你又有冇留意到?
1.舉玩具槍捉小偷(第1集)
劉時鎮(宋仲基飾)同徐大英(陳久飾)放假喺街上遇到想逃走嘅小偷時,兩人原先好有型咁舉住玩具槍瞄準小偷,但下一個遠鏡就見到兩人仲未有任何動作,再下一個鏡頭又變返瞄準姿勢.
2.字跡唔同(第1集)
喺捉到小偷之後,劉時鎮喺對方手上寫低佢嘅受傷情況,事後小偷被送到醫院由姜暮煙(宋慧喬飾)接手救治,但對比下,姜暮煙見到嘅字跡同劉時鎮寫嘅明顯唔同.
3.銀包開口(第1集)
劉時鎮同徐大英喺醫院外面救畀黑幫圍攻嘅小偷時,徐大英拎住銀包向黑幫挑釁,當時銀包嘅開口喺向外面,但後尾打交時銀包開口就變咗向手心.
4.約會補妝(第1集)
劉時鎮約姜暮煙喺醫院見面,姜暮煙喺電梯入面補妝,不過佢個化妝品個蓋係冇打開到.而女士們應該都知道,BB Cushion個粉撲同Cushion中間有個蓋隔住,要打開先用到.
5.劉時鎮X光片(第2集)
劉時鎮被派兵到海外執行任務,姜暮煙因為掛住佢就望住劉時鎮張X光片,有劇迷就指出張X光片係調轉咗,不過就有醫生就推測可能係劇組刻意安排劉時鎮有「器官反轉症」,為之後嘅劇情做反轉.
6.倒地攬女(第3集)
劉時鎮同姜暮煙喺烏魯克重逢,不過氣氛尷尬,劉時鎮用地雷開玩笑緩和氣氛,但就雙雙倒地.當時劉時鎮將自己右手墊喺頭下,但下一個遠鏡就見到佢雙手攬住姜暮煙,再下一個近鏡劉時鎮隻右手又喺個頭下面.
7.手機失蹤(第5集)
姜暮煙揸車發生意外,架車卡喺懸崖邊就嚟要跌落海時,佢拎出手機錄低「遺言」,原本手中拎住嘅手機下一個鏡頭就消失咗.
8.人工呼吸(第5集)
劉時鎮幫姜暮煙做人工呼吸時,冇捏住對方個鼻,而心外壓時位置又太高.
9.「危險勿進」木板(第9集)
劉時鎮同姜暮煙誤闖地雷區,一步一步慢慢行返出嚟之後,劉時鎮問姜暮煙借唇膏喺木板上面寫住「危險勿進」嘅字眼.上一秒木板長嗰邊仲喺右邊,下一個鏡頭就喺左邊.


text:
由宋仲基,宋慧喬主演嘅KBS人氣劇《太陽的後裔》今晚播第13集,承接上一集,講到女醫生姜暮煙(宋慧喬飾)同軍官劉時鎮(宋仲基飾)嘅感情已十分穩定,兩人亦終於離開烏魯克暮煙返回韓國,暮煙先行回到海星醫院獲理事長等人歡迎,更被好友追問係唔係戀愛中.
暮瑩和時鎮通話,時鎮問佢有冇掛住佢,暮煙話打算辭職,另開業,暮煙問時鎮搵幾多錢,如果佢失業時鎮可唔可養自己,時鎮起先就扮收唔到電話,之後就話安排暮煙來佢那兒安排一個職位.暮煙拿住辭職信要求辭職,但理事長唔接受,暮煙到銀行打算問貸款問題,此時銀行職員(劉亞仁飾)出場話佢知暮煙借唔到錢,因為如果暮煙唔係醫院工作嘅話就借唔到錢,令暮煙大感激氣.
另一方面,尹明珠(金智媛飾)仍在休養,而徐大英(陳久飾)就去陪伴佢,兩人喺病床上傾計,時鎮入來話佢知明珠調職,佢亦都可以返回韓國.
借唔到公錢嘅暮煙打電話畀時鎮話自己借唔到錢,時鎮就教佢應該點做,點知暮煙就唔接受,仲激動收佢線.而喺醫院時有人鑽地,佢哋一班人以為又係地震,即時搵地方匿埋,好鬼搞笑.
溫馨提示:ViuTV今日開台,不過今晚播出第13集《太陽》就唔會喺ViuTV有得睇,今晚8時30分ViuTV已播出《太陽》第1集,仲會有埋繁體字幕兼粵語配音多種選擇.至於大家想追睇《太陽》第13集嘅話,就可以喺《太陽》今晚播出4個鐘後到Viuapp上睇,Viuapp會於播出後4小時後有得睇《太陽》繁體字幕版.


text:
今日年初三,例牌節目就係去拜車公,不過車公廟一定人山人海,適逢今年環境好轉,金融海嘯已過,正好到車公廟還神或祈求轉運.但每年此日例必有十萬人以上湧至沙田拜車公,唔想人逼人嘅話,延遲幾日都得嘅啫,譬如年初六,年初九,年十二,正月十五元宵日皆宜祈福,其中又以元宵節(二月廿八日)為星期日,晨早九時至下午三時都係吉時,大把時間畀大家去還神祈福,轉運.
講起轉運,馬圈中人久唔贏馬,就會去拜車公.據一位心水清馬友講,今季開始之時,四個馬房──霍利時,胡森,薛達志與鄭偉俊獲馬會分配最新型馬房,就係在○八年奧運馬術賽場地嗰邊,稱為奧運馬房.點知四位練馬師之中,除咗鄭偉俊嘅成績唔錯之外,其他三位南非,德國,英國練馬師嘅成績大倒退,與○八/○九年馬季同期相差好遠.有人話奧運馬房嘅設施太先進,馬兒好吃好住,太舒適嘞,故此上陣比賽就毫不起勁,輸多過贏!但當然亦有人話,奧運馬房係唔係同洋人唔夾風水呀,佢哋應該趁新年到車公拜一拜先至得,霍,胡,薛三位如果仲未去過,都怕要入鄉隨俗嘅嘞,尤其是德國人薛達志㖭,唔好令馬會德國人行政總裁難做吖.
沙田風水邊處好,地產經紀有嘢講,大編輯話趁新年去睇吓樓,學吓嘢,好過到處拜年,於是打電話搵相熟經紀預約,經紀對佢講:「新春行大運,不如到沙田行個圈,沙田最好嘅風水樓就係御龍山,銀禧花園,駿景園,對正馬場呢個聚寶盤,一定正,銀禧就舊啲,不如專睇御龍山與駿景園.」哦,原來想sell豪宅,大編輯故意講:「城門河另一邊嘅碧濤花園夠對正馬場啦,又唔見你講.」經紀乾笑兩聲:「一啲客話唔知有冇人種過生基喎!」一聽到種生基,大編輯即刻打個突,覺得都係咪攪咯!惡佬明聽到,為之大笑,因為佢在地盤要掘窿之時,工人齊齊話掘窿唔好聽,改為叫「種生基嘞喂!」


text:
攞黃牌都要有價值先好攞?無錯,曼聯「神經刀」門神巴夫斯就喺上周六作客富咸就做咗示範例子,幫球隊救咗個十二碼,唔使輸波,最難得係費格遜賽後重話佢係一位專業足球員!
如果各位球迷有睇直播,相信都知道巴夫斯喺馬白蘭基主射十二碼前,專登企喺門柱度而唔企喺白界線上面,搞到球證要出示黃牌警告佢,但係曼聯如果唔係靠佢,好大機會輸波.巴夫斯「出蠱惑」賽後就惹起富咸助教達米安奴唔多高興,重話「神經刀」此舉非君子所為.
另一邊廂,老費當然要撐巴夫斯,解釋話專業足球員難免會做出此類捉心理行徑,但係又唔會對球證出示黃牌決定提出上訴喎!我求大俠都覺得守門員撲十二碼同對手大玩心理戰無可厚非,完全無問題,咁樣攞黃牌,總好過「插水」博十二碼喇!
托度「撞爆」保方乜仇報晒
前晚國米對祖記場波好有戲劇情節,國米響補時至由韋利扳平.呢球波最過癮係真正入球功臣唔係韋利,而係國米龍門托度,因為佢助攻撞到個波彈向門前,個波最後先碰到韋利,所以托度賽後興奮到死,當正自己入咁款.鬼咩,托度響國家隊爭位成日都輸畀保方,今次真係咩仇都報晒囉.
老舒入三百粒都唔開心
紐卡素老將舒利亞前日對母會布力般時𡁻兩粒,第一球重係佢足球生涯第三百球㖭.老舒事業最高峯時就係效力布力般,本來喺返娘家創紀錄值得開香檳,之但係自己隊波最後輸到二比五咁大鑊,試問佢重邊有心情慶祝吖.難怪佢賽後不知幾沮喪,話寧願自己無波入而紐記凱旋,都好過𠵱家咁喎.
哥利摩亞鹹帶反擊歐麗嘉
米字國教頭艾歷臣嘅舊愛歐麗嘉呢排好出位,佢本自傳唔單止提到艾歷臣同哥利摩亞,重大爆原來有另一個球圈男友,盛傳最大可能係熱刺前鋒費迪南.不過俾此姝形容到好似魔鬼嘅哥利摩亞好唔滿意俾人爆料,據講有可能公開佢同歐麗嘉嘅性愛影帶,證明對方有幾淫蕩.可能有嘢睇噃,我求大俠舉腳贊成!
皇馬走晒樣唔通有景轟?
前晚西甲班霸皇馬樣衰衰咁吞桑坦德兩蛋,爆晒大冷,搞到成地眼鏡玻璃碎不特止,啲上盤客重一殼眼淚.又難怪啲波友咁㷫,因為唔少人都覺得皇馬成場波好似踢到行行企企咁,同平時判若兩隊.有口痕友重懷疑佢哋打假波㖭;係唔係假波我求大俠就唔敢講,不過阿仙奴三十場不敗身都破喇,波壇有咩事唔可以發生?
曉域治受威脅知驚
澳洲球手曉域治以病毒感染理由退出咗馬德里大師賽,但就見佢陪住喺瑞士參賽嘅女友史施達絲,點知呢位澳洲球星眼見美國老將阿加斯愈戰愈勇,已威脅到佢嘅世界第一排名,立即接受「外卡」參加下個禮拜嘅瑞典賽事,所以我求大俠成日都話,要保持高峯永遠比登上高峯更難,曉域治都應該要犧牲吓拍拖時間囉!


text:
灣仔君悅酒店前晚好鬼熱鬧,鄭裕彤同劉鑾雄(大劉)呢兩位富豪,同埋好耐冇見嘅關淑怡,都齊齊喺君悅出現,馮仁昭知道九巴家族後人雷兆光太太雷林靜怡個弟弟喺君悅擺結婚酒,但原來兩位富豪只係約埋一齊食飯,而唔係去飲.
彤叔同大劉食飯食到凌晨十二點幾至走,馮仁昭問彤叔係咪嚟飲喜酒?彤叔話唔係,然後就叫司機車佢離開.
充耳不聞
富豪一向出手闊綽,大家又估唔估到佢哋會畀幾多錢貼士?彤叔臨走之前,馮仁昭就昅到佢畀咗六十蚊貼士畀酒店職員,出手唔算闊綽.至於大劉就遲彤叔成個鐘頭至走,佢一見成班記者喺度,就即刻搭的士走人.
而關淑怡前晚就十一點去咗君悅,同朋友飲嘢飲到凌晨一點先至走人,有人問關淑怡早排有傳佢秘密生仔,但關淑怡完全當聽唔到,之後就一支箭開車走人.
名媛富豪分手爽快
早排傳過富豪同名媛嘅戀情,佢兩個的確係拍過拖,但係好快又分咗手.因為富豪本身有女朋友,二來名媛同富豪嘅性格唔係咁夾.名媛鍾意蒲,但富豪就鍾意靜靜地,所以相處得耐就發現大家格格不入,咁佢兩個都係理智嘅人,所以決定盡快斬斷情絲.
余文樂Fans多Juno十幾倍
余文樂噚日同麥浚龍(Juno)喺荃灣廣場出席新城活動,Juno透露佢會喺月底組織歌迷會,有三百個會員咁多.問余文樂幾時搞歌迷會?佢就話:「我年底前會搞,台灣有四千fans,加拿大,新加坡,馬來西亞同內地都有.」當余文樂知道Juno得三百fans後,佢竟衝口而出話:「咁慘?」然後再補飛話:「我係累積咗三年先有咁多fans.」
三朵小花一個墟
三T嘅Yumiko,Maggie同Mandy成為英皇力捧新人之後,成日有機會出席唔同嘅活動,重會接受訪問,唔知點解英皇就硬性規定要三個女仔一齊接受訪問,就算有人要求分開做都唔得,唔知係唔係驚三小花爭出位,先安排佢哋一齊做訪問.
點知原來三個女仔都好鍾意答問題,重成日搶住答,好似噚日佢哋去沙田出席活動,三T就爭住講自己嘅減肥心得,最後成班記者就乜都聽唔到,因為同一時間太多人講嘢,都唔知聽邊個講好!
豆斗腹部依然平坦
邱淑貞(豆斗)噚日同老公沈嘉偉,好友張智霖同袁詠儀返香港.早前傳過豆斗懷孕嘅消息,但就記者所見,佢身材似乎冇乜走樣,腹部冇隆起嘅迹象,記者發現佢哋嘅時候,袁詠儀同豆斗重邊行邊玩,似足大細路.而袁詠儀就笑住對豆斗話:「記者唔認得你㗎嘞!」豆斗聽完後就即刻匿喺袁詠儀後面.


text:
評五大迪士尼×Pixar電影
2001年《怪獸公司》(Monsters,Inc.)
「呢套戲我印象最深刻,因為套戲上映時,戲中梳孖辮嘅細路女阿Boo同我個細女造型一樣,所以我哋都叫細女做阿Boo,加上題材好得意,比較新鮮,嚇到啲細路𠵱嘩鬼叫,引得啲細路睇得好開心,同埋動畫設計方面都好創新,我都好鍾意呢部戲.」
2004年《超人特工隊》(TheIncredibles)
「超人特工隊呢部電影嘅內容好積極,因為呢班超人嘅超人癮發作,要拯救地球,意念積極又得意,加上戲中角色人物個個都身懷絕技.我最鍾意係入面超人囝囝柏小衝呢個角色,佢跑得好快,好得意,而我啲小朋友睇戲時都睇得好雀躍.」
「雖然我自己有份主演,不過我就好客觀嘅.呢套戲係講巴斯光年同胡迪嘅感情,起初佢哋為咗爭寵,大家都唔鍾意大家,但慢慢先培養到一份感情,變得團結同齊心,其後更展開佢哋嘅拯救行動,所以呢部戲係好有教育意義.不過呢部戲嘅造型,就唔及頭兩套咁得意.」
「我對呢部戲印象最模糊,因為覺得麻麻哋,只係記得成套戲都只係圍繞啲海魚同海龜,角色方面唔算鮮明,造型又唔及其他啲戲咁特別,所以我都好似只係陪啲細路睇過一次.」
「呢部電影內容好有愛心,係講螞蟻世界,只係睇電影就可以了解到螞蟻嘅分工合作,要保護蟻后等,佢哋會發揮團結精神,保護自己免被侵襲,對小朋友充滿教育意義.」


text:
求驗客手記:上位小魔最愛重口味 - 求驗客
曼聯果然係冠軍級球隊,球員嗒女口味都較其他人勝一籌,好似傑斯愛人妻,細佬老婆都搞,里奧就雜食,由脫衣舞女郎到室內設計師咩都有.班師兄taste咁獨特,師弟湯卡華利原來亦好重口味,最喜歡啖啖肉嘅肥妹!
英國《太陽報》近日訪問咗一位自稱力抗湯卡華利魔爪嘅肥妹,呢位20歲,做商店助理員嘅女子叫阿Jade,話說有晚喺黑池一間酒吧飲嘢,唔相識嘅湯卡華利行到佢面前,二話不說就錫落去.(阿Jade冇講點解唔反抗),之後二人飲到啤啤夫,就去咗一間旅館投宿.
阿Jade話一心只係瞓一晚,但孤男寡女共處一室,湯卡華利就要求同佢上床,肥妹斷然拒絕.當大家瞓到凌晨5點,嗰位新紮魔兵再度提出性要求,阿Jade都唔肯答應.查實湯卡華利曾喺阿Jade面前力證自己係名人,以為可以得米,結果都要食檸檬!包括用阿Jade部電話上Googlesearch自己個名同相關報道,仲話自己係球員,有保鑣跟身;但阿Jade都不為所動,冇晒面嘅湯卡華利之後只好話「如果第日想快活,就搵我啦!」,阿Jade喺第日仲收到訊息,內容寫"UrLoss"(你的損失),證明湯卡華利好在意自己食唔到肥妹.
22歲嘅湯卡華利係紅魔新紮人物,幫球隊贏社區盾,首場聯賽正選上陣仲贏埋,好腳頭,亦都入選英格蘭國家隊,本身亦都有位拍咗拖一年多嘅36F爆乳嘅內衣索模女友EmilyO'Hara,屋企有正菜唔食,竟然玩重口味,湯卡華利唔通係食得魚翅多,想食吓粉絲?


text:
過去幾日嘅波盤,照睇盤口走勢有唔少人中伏,除咗洲際盃法國及巴西兩大強豪,令人跌到通地眼鏡之外,就連北歐波都似乎令唔少人輸錢,希望否極泰來,跟住呢個禮拜贏番啦!
洲際國家盃開始之前,大部份人都睇好法國,點知首戰佢哋只贏到哥倫比亞佬一粒而輸盤;前晚美國打頭陣,大圍見土耳其無咗幾件主將,係咁將美國受讓半球嘅下盤買到平手咁滯,又輸;跟手巴西呢支世界冠軍輸埋,莊家大勝!
就算「同場放映」嘅北歐波,先有夏卡輸通街,跟住赫爾辛基同埋邁柏亦有唔少亞洲盤客中招!呢兩隊開盤都係讓對手球半/兩球,不過就好多人唔信赫爾辛基,跌番落球半,邁柏個盤就企硬.結果,赫爾辛基大勝五比○;邁柏都贏,不過係一比○,賭友們慘矣!
西甲煞科有買趁早
如果真係畀周中一輪洲際國家盃及北歐波害得雞毛鴨血,嚟緊重有一輪西甲煞科.話晒大家玩咗成季,西甲波應該心水清啲嘞啩!梳打埠就已經提早開售各場盤口,皇馬同皇蘇都要讓球半以上.皇馬讓咁多都算係大眾盤口,但皇蘇贏都多數攞唔到冠軍,係咪可以讓到咁多呢?
列高巴自動減薪識撈
列高巴係國米最高薪球員,但去季佢表現麻麻,球迷當然唔收貨,佢好明顯知衰,今季主動向會方提出減薪,而上個禮拜踢完對南韓場波後,繼續隨大軍返烏拉圭跟操,話要操弗自己迎接下季咁話喎.佢咁識做,相信國米躉都會對佢改觀嘞.
碧咸頻換屋經紀賺到笑
碧咸已經開始為西班牙生活做準備,喺馬德里市西北部買豪宅同家人定居,佢嘅阿爾德雷郡大屋就賣咗,連同早前喺法國又買屋,佢房地產動作嘅頻密程度都幾驚人.不過,最開心嘅莫過於佢個地產經紀,淨係佣金都發到儍,真係恨死日日喺到搵單生意都難嘅香港班行家囉!
細哨冇料到因住扣分
巴西「細哨」朗拿甸奴及喀麥隆嘅伊圖,都係曼聯今夏「獵物」之一.咁啱兩人就喺前晚洲際國家盃對碰.「細哨」嘅表現就麻麻哋,反而伊圖就真係識得把握機會,喺呢場比賽打出身價波,風頭暫贏「細哨」!畀我係曼聯球探,都即刻為佢加分,即係話「細哨」去曼聯嘅機會又微啲囉!
積威廉士改壞名
公牛後衞積威廉士噚日發生電單車意外,搞到斷咗隻腳,要即刻送入院做手術,睇嚟佢嘅傷勢都幾大鑊.積威廉士今季嘅表現幾失望,𠵱家重炒車整跛埋隻腳,睇嚟佢下季喺公牛嘅地位岌岌可危.我求大俠祝佢唔好步一個同名同姓,前網隊中鋒積遜威廉士嘅後塵,因為斷咗隻腳而被迫提早收山啦!
逢周六,日見報


text:
馮寶寶,盧慶輝同江美儀噚日喺旺角龍飛大廈拍攝亞視劇集《萬家燈火》,劇情講述江美儀喺天台墮樓.
返大馬賀孫生日
馮寶寶嘅老公噚日都有去探班,佢老公見到記者重係好怕醜,寶寶姐話日內會同老公返大馬,參加個孫嘅生日會,今次返嚟香港拍劇日日都忙住開工,冇時間見啲老友,不過陳寶珠就應承咗遲啲去探佢班,不過馮寶寶話拍完《萬家燈火》之後,一定要去探以前成日同佢合作拍武打片嘅石堅叔.
至於盧慶輝嘅前度女友張慧儀早前疑俾男友打傷,噚日盧慶輝一見記者就話唔好拖佢落水,提起張慧儀就耍手擰頭,不過佢都認為男人打女人係唔啱嘅.
吳辰君戀尊龍自娛
上年開始,吳辰君一直喺內地做嘢,好耐先至返台灣一次,噚日佢喺台灣幫護膚品牌SK-II做宣傳,咁耐冇見台灣傳媒,梗係要扮得靚啲見人,佢話最近趕拍《醉鬼張三》同埋《八卦無敵震中原》兩套電視劇,十月初會同尊龍,周迅合作拍笑片《自娛自樂》,做尊龍情人,令佢好期待.
Yumiko講飯局唔知價
有周刊報道指鄭希怡(Yumiko)飯局價升咗六倍,有二十萬,佢噚日喺將軍澳電視廣播城綵排「明愛金禧暖萬心」時,話自己最近多是非,佢話:「好笑啊!我唔知自己有價,我覺得自己係無價,我同公司傾過會採取法律行動.」Yumiko重問番記者:「其實係唔係真係有啲咁嘅嘢?」搞到記者都唔知點答佢.
張慧儀被匿名信唱衰
馮仁昭噚日收到一個自稱張慧儀好友嘅圈中人嘅傳真,佢話自己雖然係張慧儀嘅好朋友,但對佢嘅所作所為睇唔過眼.佢聲稱張慧儀份人其實脾氣好暴躁,成日都無理取鬧又唔講道理,而且喺每次嘅聚會度都會同人數以前男朋友嘅是非,張傳真重寫咗好多攻擊同緋謗性嘅言論.馮仁昭都幾懷疑呢個究竟係張慧儀嘅朋友定仇人,點會有人咁數自己老友?


text:
早幾日全城關注迷你倉大火,小弟都有親戚做消防員,雖然唔係喺牛池灣,但因為人手調配,大火發生幾日後都獲安排接更;火災令到兩名英勇消防員殉職,小弟同全港市民都非常傷心,不過網絡上就流出形形色色傳聞,包括消防管理層指揮失當,令到前線同事又死又傷,但坦白講,消防已經係香港紀律部隊最着重實戰經驗嘅一隊,就算你有學歷,一樣要坐堂吸收經驗,今次火災連消防處長都有換裝備入火場,除咗超現實電影《寒戰》外,你又有幾時見到警務處長會揸槍同悍匪駁火?消防就不論職位高低,大家都係企喺前線.
講開前線就講埋前鋒,西班牙曾經以無鋒陣橫掃球壇,今屆就靠艾華路莫拉達;德國原本都想打無鋒,但馬里奧葛斯唔掂,被迫要用番正中鋒馬里奧高美斯,講真今時今日弱隊打強隊,經常都會「泊大巴」,強隊冇好中鋒,任你控球指數幾高都冇用.法國驚險反勝愛爾蘭,佢哋唔係冇前鋒,而係唔知基沙文(圖)同基奧特兩個前鋒點相處.
坦白講,基沙文喺馬體會踢慣雙箭頭,以佢嘅入球能力,要踢輔鋒都係浪費,不過基沙文身材都算單薄,搵佢打正箭頭,冇基奧特負責開山劈石,效果亦都唔好.其實法國教練迪甘斯係98年世界盃冠軍隊隊長,佢都應該搵番舊陣時嘅法國做借鏡,當年法國就打4-3-2-1聖誕樹陣式,中鋒身後除咗球王施丹,仲有佐卡夫呢個無名英雄,法國捧盃其實大家都忽略咗佐卡夫嘅貢獻,但作為後上前鋒,喺前朝教練積基特嘅戰術下,畀佐卡夫嘅自由度好大,忽左忽右,忽前忽後,幫隊友拉開唔少空間.以基沙文嘅觸覺,絕對唔比佐卡夫差,後上攻門更有威脅,基奧特點都好過古華治,皮耶角色就好似施丹,法國嘅進攻就更加立體啦.
文:牽牛


text:
歐國盃呢幾日打緊八強賽事,喺西班牙出局後,法國同德國就做咗今屆賽事嘅大熱門.睇番德國今屆嘅排兵佈陣,同兩年前世盃有一個共通點,就係開頭玩無鋒,但效果一般,之後用番個中鋒喺前面衝鋒陷陣.兩年前有高路斯,今年就有馬里奧高美斯(右).喺分組賽頭兩場,德國主帥路維都係派馬里奧葛斯打前鋒,即係玩無鋒陣啦,拎到一勝一和,加埋入咗兩球.到第三場要對北愛爾蘭,可能路維都知好難破北愛嘅「大巴」陣,所以轉派馬里奧高美斯打中鋒,衝擊吓北愛防線.高美斯交到功課,射入一球,幫德國首名出線.去到淘汰賽,路維見高美斯腳風順,繼續搵佢打單箭頭,高美斯又有一個入波喎,幫德國大炒斯洛伐克三球.雖然高美斯冇高路斯咁勁,但喺今屆歐國盃都交足功課,值得繼續重用.
可能睇得《神鵰俠侶》多,「無劍勝有劍」,無鋒陣聽落好似勁過有鋒陣,但用起上嚟,有個中鋒企喺最前,方便啲又簡單啲,因為有個大隻佬喺前面衝吓撞吓,牽制住對手兩個中堅,壓制對手防線,後面班攻中都踢得舒服啲.
正當感嘆高美斯不如高路斯時,小弟不禁諗起另一位高美斯,就係前葡萄牙國腳紐奴高美斯.嗰陣覺得紐奴高美斯,保列達同普斯迪加真係麻麻地,襯唔起費高同迪高呢啲世界級中場,點知到家陣,葡萄牙連個有紐奴高美斯級數嘅前鋒都冇,焗住搵基斯坦奴朗拿度同拿尼踢前鋒,真係悲哀.
睇番德國個陣,路維應該好好珍惜馬里奧高美斯,善用呢位經驗豐富嘅中鋒,因為話唔定過多幾年,德國就會有今日葡萄牙嘅煩惱,連搵個似樣少少嘅中鋒,想變吓陣都冇.
文:咖喱


text:
亞洲放題:飛腳「鋒」線冇火捱打格
其實早年嘅日職同澳職都有啲相似,因為參賽球隊唔多,所以同樣都不設升降班制,1998年先至首次出現降班球隊,不過日職喺過去二十幾年都經歷過多次改制.
除咗降班球隊數目會根據不同嘅時期有所變化之外,日職同日乙嘅升降班制度過去都有好多「花臣」.例如1998年,嗰一季嘅日職因為橫濱飛翼散班,原本已經夠晒混亂,賽會仲要搞個「J1參入決定戰(升降班附加賽)」,決出升降班球隊.
呢個附加賽玩法都幾複雜,第一輪首先由日職包尾嘅福岡黃蜂同日乙嘅川崎前鋒對壘,結果福岡第一圈成功淘汰川崎晉級.之後第2圈日職榜尾4隊又要分開兩邊踢主客制,輸咗嗰2隊再踢第3圈,結果嗰季札幌岡薩多輸晒尾兩圈就要降班,日乙就只有冠軍嘅東京燃氣足球部,亦即係家陣嘅FC東京升班.
上季日職就因為疫情關係,決定不設降班,日乙冠,亞軍就依然可以直接升班,不過今季一降就要降四隊喇,所以今季日職護級戰仲好睇過爭冠軍.家陣處於降班位置嘅大阪飛腳今輪就會主場迎戰榜首嘅川崎前鋒,飛腳今季入波係全日職最少,今場對住前鋒應該都係捱打,「讓球」直取前鋒上盤!
另一場名古屋鯨魚迎戰大阪櫻花,鯨魚6日輸咗畀榜首嘅川崎前鋒2次,肯定希望贏番場振奮士氣.其實鯨魚喺周中嗰場嘅進攻表現唔錯,加上櫻花今季作客只係贏過包尾嘅FC橫濱,鯨魚主W值得一博.
仲未贏過嘅FC橫濱下周日就會作客清水心跳,橫濱今季六次作客全部輸晒,仲要失咗成20球,雖然心跳近況都唔太好,不過今季對下游球隊都贏多輸少,一於博心跳主場開齋捧主W.
《亞洲放題》為讀者精選各大亞洲波筍盤,每個周六約定你任點任食.


text:
Goal富帥:登地聯主場開餐食得「咸」
終於送別國際賽,今周又有番主流聯賽,跟開本欄嘅讀者都知道,我唔太鐘意玩呢類半太公波嘅國際賽,不過都算搵到啲參考價值.好似歐國盃附加賽,蘇格蘭就淘汰咗塞爾維亞出線決賽周,認真可喜可賀,之後再睇埋佢哋作客斯洛伐克嘅歐國聯比賽,雖然輸波,但其實全場壓住主隊,而且瓣數都幾多,唔係以往淨係識高Q大棍嘅踢法,算係進步中嘅國家隊.
一支國家隊興盛,唔多唔少都會帶旺埋呢個國家聯賽,好似西班牙盛世嗰陣,巴塞,皇馬都喺歐洲賽橫掃;蘇超其實都算不斷進步,今周就推介蘇超,撇開格流些路迪兩強,中游球隊反而更好賭,本身實力都高過中下游對手,但名氣唔算響,讓波又唔太多.星期六就有類似情況,第五位嘅登地聯(圖左)主場對榜尾咸美頓,歐洲初盤主W有1.7倍,讓半/一都有高水,雖然戰績上,登地聯唔係好特別,主場只得2勝2和3負,不過輸畀些路迪同喜伯年呢啲強隊,恰如其分啦,對番中下游對手就有把握,加上前鋒沙基蘭有份踢蘇格蘭國家隊,希望佢帶到旺氣畀球會.咸美頓作客四連敗,對格流吞足八蛋,今場輸少當贏.
同時間蘇超二哥些路迪亦都出場,作客第四位喜伯年.些路迪喺聯賽榜俾格流拋離,不過對其他對手仲綽綽有餘,往績仲食住喜伯年,9月首循環主場就數對手3蛋,而且些路迪今季作客成績比主場更好,博佢哋再大勝多一次,「讓球主客和」揀「客勝」.
截稿前馬會尚未開盤,盤口僅供參考,讀者記得留意足智彩網頁.


text:
求驗客手記:懷英雄 玩殘老婦人 - 求驗客
羅馬前日作客贏祖雲達斯場波極富戲劇性,仲係懷斯嘅個人騷.呢個挪威後衞完場前8分鐘單刀令保方出超技術領紅牌出場,間接令迪亞比路被換走,到補時又助攻頂入奠勝.可以話,佢一個人玩謝保方,迪比亞路,同埋猶如置身壓力煲嘅費拉拿.成世仔,懷斯最威都係今次.
呢場意甲大戰同西甲巴塞隆拿大炒華拉度列撞時間,波友未必捧場,係咁嘅話就錯過幾個觀戰激點.首先係東尼一開波就傷出,令啱啱傷好嘅「王子」托迪匆匆以後備身份臨危受命;到下半場初段迪比亞路左腳窩利彈內柱入,證明佢「卡士」猶在.及至托迪68分鐘憑12碼歷來首度作客攻破「老婦人」大門,不過場波嘅主角,點計都係懷斯.
人做我唔做,殺出新血路!當82分鐘比數仲係1:1嘅時候,羅馬反擊但唔係好多人願跑前,惟獨29歲嘅懷斯喺後場疾走接應長傳單刀,令保方被迫出禁區踢低佢被趕出場.祖記教練費拉拿亦因此被迫換走老將迪比亞路,騰出名額畀曼寧加出場把關.去到補時,大衛比沙路喺中前場截到波後,懷斯又奮勇舉晒手叫隊友斬波,仲接應頂成2:1.賽後眾隊友都走去懷斯度攬吓佢拍吓佢,成為大英雄.
保方(左)出得禁區「辣人」,攞紅牌都應該預咗o架喇.
美聯社
「呢球係我職業生涯最重要入波!」懷斯賽後High晒:「比賽最後5分鐘我當自己踢前鋒,有波入令我開心到飛起.」佢季初作客錫耶納都試過完場前入波,今次咁威擺明靠嗰份英超式鬥到最後嘅拼勁,試問有幾多意甲守衞到末段仲肯上前打拼?提到懷斯,以後咪淨係記得佢當年歐聯對車路士擺世紀烏龍,累紅軍出局一幕啦.
懷斯威,倒戈教練雲尼亞里威,費拉拿就大件事,「老婦人」主場聯賽3連敗,話唔定日內就傳出佢食無情雞嘅消息囉.


text:
夠Car事:跑味學神 型過人
如果記性好啲,點都記得政府幾年前新發多咗百幾個師傅牌,一時間多咗班後生仔教車師傅,佢哋對自己架搵食車簡直係愛護有加.好似阿Wing咁,三十歲考到師傅牌,順理成章將自己嘅玩車愛好延展到工作上.之前佢一直鍾意喺車身上玩花臣,喺第一代bB,佢已經玩晒拉花包圍,後嚟轉玩日本客貨車日產E24,就係貪佢變化夠多,既然家架車要日對夜對,梗唔會係一般車仔咁簡單,所以專登喺日本訂部車返嚟,就係貪佢少有,甚至可以話係第一架以水貨ist做嘅學神車.「我就係唔鍾意師傅車架架都一樣,成隊車隊咁,寧願花多少少錢玩另類,自己有滿足感,學生見到架車咁靚仔,學起車上嚟都開心啲啦.」雖然ist同Yaris都係同一副偈,要飆要劈梗係唔講得,但個樣已經夠煞食,
19ec
係唔跑得都睇得.
其實喺眾多細車仔裏面,ist外形一向較為硬朗,阿Wing今次仲幫佢加晒頭唇包圍,Xenon頭燈,頭燈燈眉,霧燈,仲換埋軨,真係要乜有乜,齊晒料,令成架車更添跑味.唔止外表,裏面都零舍唔同,門邊圍上水晶,連倒後鏡都加埋個水晶皮套,學起車嚟都幾醒神.最搞鬼係車頂部負離子清新機,咁又係,日日咁多人上上落落部車,家啲流感又咁勁,整番部清新機,真係學車都放心好多.我覺得呢個師傅好細心,因為想當年自己學揸車,就要金睛火眼睇住個沙板嚟泊位,不過阿Wing竟然諗到喺沙板面加裝LED燈,一倒車盞燈就閃吓閃吓,真係泊位都得心應手啲.
至於阿Wing另一架客貨車,雖然係周街都係嘅豐田Hiace,不過顏色就選用較為特別嘅海豚灰,內櫳改埋同色系嘅桃木裝飾.早排仲喺日本訂咗成套Garson電鍍面網,家仲未裝得切,如果整埋,一定型仔得多.


text:
訪台唔怕空襲
馮仁昭四圍超:徐子珊最怕臭豆腐
應屆港姐徐子珊,朱慧敏,符思思同落選港姐楊施詩,沈 正因為咁,一班港姐只可以留喺食肆或門外拍嘢,唔准四圍走.徐子珊話:「好難得有防空演習嘅機會,我哋要匿喺有瓦遮頭嘅地方,我以前喺日本同美國都試過地震,我重喺電視睇過小朋友匿喺枱底度避難.」
唔准男友食
徐子珊噚日只肯試食小籠包,掂都唔掂吓啲臭豆腐,佢話:「我頂唔順陣味,喺香港兩公尺內都聞到,將來邊個做我男朋友,我一定唔准佢食.」不過符思思就相反,重食到停唔到口.
而沈 記者王崇穎台北直擊
張惠妹否認獅子開大口
新城聽日會喺廣州舉行「演藝界反盜版大聯合演唱會」,有報道話張惠妹同孫燕姿開價五十萬港元,但由於主辦單位冇錢畀,所以佢哋就辭演,新城電台娛樂台台長朱明銳重話唔明歌手點解會開價演出.阿妹嘅經理人高一秀噚日好嬲咁話:「百分百沒有這件事!我們完全沒被邀請.」孫燕姿所屬嘅華納唱片高層陳澤杉話:「我們從頭到尾沒收到邀請!」
章小蕙聞羅守耀即閃
章小蕙前晚去黃埔睇《新警察故事》首映,馮仁昭八到記者話畀佢知曾同佢有錢債官司嘅羅守耀都去咗首映禮時,章小蕙顯得有啲愕然,之後記者問佢同羅守耀間財務公司嘅錢債搞掂未,章小蕙話:「幾年前嘅事重問?我唔知佢嚟咗.」佢做完訪問後,逗留十幾分鐘就走人,冇留低睇戲,唔知係咪避開羅守耀呢?
林建明爆藍潔瑛求救
林建明噚日喺尖沙嘴出席心晴行動舉辦嘅活動時,話藍潔瑛目前重喺醫院接受治療,但就成日打電話叫大姐明救佢出嚟,同埋叫大姐明買奶茶同燒鵝瀨帶去醫院畀佢,不過大姐明話藍潔瑛留喺醫院會好啲,起碼可以依時食藥.
大姐明又話都識得尹天照,印象重唔錯㖭,擔心涉嫌鹹豬手事件對佢好有影響.
張耀榮榮升外祖父
有「演唱會之父」之稱嘅張耀榮近排榮升外公,真係值得恭喜!
噚日張耀榮一個人行色匆匆咁去咗養和醫院,佢喺醫院遇上記者時亦即時報喜訊,佢話:「我個女生呀,嚟睇吓佢囉.」
張耀榮又反問記者點解會喺度,記者話畀佢知阿Sa(蔡卓妍)入咗醫院,張耀榮重笑住咁話:「咁等我入去了解吓先啦.」
何定鈞談版權一視同仁
無綫董事及集團總經理何定鈞噚日喺將軍澳電視廣播城頒發傑出員工獎,無綫之前話有線侵犯版權,因為有線頻道重播放埋翡翠同明珠台.不過有線停播呢兩個台後,佢哋就反指無綫經常作出針對,何定鈞話:「我哋只係一視同仁,呢個係版權問題.」講到經濟好轉,有大機構加人工,何定鈞都話好想,但要睇埋業績係點先得.馮仁昭都希望有好消息嘅!
徐子珊試煮麻辣臭豆腐,但就唔敢食.
我唞唔到氣喇!
設計對白
(左起)朱慧敏,徐子珊同楊施詩品嘗地道台灣美食,露出一副為食樣.


text:
九龍城單幢樓博林軒,四十四個標準單位,兩日內火速沽清,造價接近發展商國際集團的意向呎價四千二.尚餘四伙係連天台同連平台單位,前者意向呎價五千七,後者五千一.聽講連平台單位已有準買家傾緊,發展商會送價值二十萬嘅園藝設計畀買家.
有見博林軒賣得咁快,國際集團董事鄺祖盛話,今個禮拜開會研究,加快重建步伐,其中位於九龍城嘅一幢三千幾呎舊樓,明年會拆卸重建,可建樓面三萬呎.𠵱家諗緊點開則,因為要有特色,或者會提供可以打通作相連單位嘅設計.佢又透露有意買埋隔籬幢舊樓,合併重建,但就唔傾向同小業主合作發展.
佢話,𠵱家大發展商連細地盤都搶,搞到中小型發展商好難買地.佢又透露,有意入標市建局未來推出嘅重建項目.
兩大代理爭住回饋員工
恒基地產派花紅同埋加人工嘅消息,噚日成為街頭巷尾談論話題,兩大代理行美聯同中原,噚日即刻有好消息公布.
美聯集團主席黃建業話,今年會恢復派雙糧,部份員工重有機會加人工.美記今年已派發過七次花紅,員工累積最多可以攞到六個月糧.
另一邊廂嘅中原地產,都即刻有相應行動,董事陳永傑表示,因今個月公司營業額已達一億二千五百萬目標,所有後勤同事都有五百蚊利是,十月一日重會有四分一個月糧花紅,計埋今次,今年以嚟,中記後勤員工共收到三千五百蚊利是,同個半月花紅.
百利大記招飯局與別不同
百利大發展嘅山頂道八至十二號豪宅項目,自從年幾前差啲俾中銀接管之後,咁耐以嚟一直波折重重,淨係物業名都改過三次,到𠵱家都重未賣得.
百利大大股東翁麗蓮噚日請記者食飯,大家都以為個盤有新進展,點知兩粒鐘嘅飯局都冇料到,翁麗蓮對於樓盤嘅任何資料一概唔清楚,又唔肯評論吓本港豪宅市道,記者問乜,佢都叫市場銷售代理第一太平嘅人解答,最慘係一太嘅人遲到早退,講親都係重複上次記者會嘅資料,至於上次記招聲稱負責統籌成個樓盤嘅智匯公司高層,就更加連影都冇.
施老闆教路點樣做個好下屬
中原地產業務範圍愈嚟愈廣泛,為咗加強溝通,最近出咗本刊物,叫做「集團通訊」,創刊號梗唔少得由鍾意寫嘢嘅主席施永青親自撰文啦!
呢篇「應逐步建立集團觀念」嘅文章,蘭西較為留意講到集團內好多問題,好似點樣統一品牌,合理調配資源,協調內部矛盾同對外集體談判等.
答案係要從糾正一啲習以為常嘅錯誤思想入手,如只考慮自己任職單位局部利益,只睇眼前利益,同故步自封等.中記員工要打醒精神嘞.
爵悅庭會所體貼空姐
新地荃灣爵悅庭噚日出動策劃總監朱國傑,親自介紹佔地八萬五千方呎嘅會所,最特別原來係佔地二萬呎嘅室內外泳池,原因何在?朱氏解釋,因為同區無,所以特別罕有.
另外,會所有部份設施會提供二十四小時服務,朱國傑重話,特別為空姐等機組人員,喺會所提供理髮美容等服務.噚日重介紹埋圖則,單位五百至三千呎,樓底特高,最頂三層嘅單位有十一呎幾.


text:
朋友甲最近發表偉論,話若果你唔想無咗啲朋友,就最好講少幾句,因為「寧願一生都不說話都不想講假說話欺騙你」,何況好多時傾傾吓就變咗做拗,拗拗吓10年朋友可能1秒unfriend.朋友乙亦鍾意食人口水尾,近排成日話:「我可能唔同意你嘅睇法,但誓死捍衛你說話嘅自由」,但講似乎易過做好多!朋友丙就越嚟越中立,因為佢成日口出狂言之前,都識得先問吓自己係咪人哋心裏面條蟲,結果係講少好多無謂嘢,因為佢發現朋友之中根本冇幾多個有生蟲.
我發現聽咗朋友甲乙丙嘅意見之後,生活平靜但悶咗好多,好在有費Sir(黑衫),好在佢退而不休,最近為自己本自傳出修訂版而繼續發聲,唔講好哋哋,佢一講就撩起我心裏面團火!提醒咗我想要咩嘢!
好多人都想知究竟費Sir點睇親自欽點嘅莫耶斯遭遇不幸,估唔到佢真係一句好說話都冇,一嚟就話莫耶斯唔肯聽佢忠告留番啲舊人,一下子換晒自己友,結果搞到個個唔適應.二來,莫耶斯執隊曼聯越踢越慢,冇晒以前佢幾十年嚟為快則破嘅殺着!聽落莫耶斯最後極速被郁完全係自取其咎,咁梗係唔關佢老人家事,但馬後炮先講同我哋一般凡夫俗子有乜分別.然後佢又要做番好人話曼聯管理層決定要炒莫耶斯嘅時候冇問過佢,佢都係睇報紙先知咁大件事.
對親信,費Sir無乜情義;對仇口佢亦放唔低.講到雲格,費Sir話戥佢上年攞到足總盃好開心,因為佢已經太耐冇攞冠軍,不過佢又話雲格應該做唔到多幾年,因為今時今日嘅競爭唔容易.嘩,句句有骨嘅?老人家70有2,見盡風浪,唔係應該可以放開胸懷多啲咩!畀多啲鼓勵同空間後輩得唔得呢?
咁都唔係冇friend嘅費Sir,以前曼聯次次贏咗波之後,費Sir都會請飲番杯嘅肥Sam,自從去咗韋斯咸之後,呢幾年槌仔球迷彈多過讚,費Sir就忍唔住幫老友開口,話啲fans成日話肥Sam教得唔夠好睇不切實際,又話佢自己咁多年嚟對住韋斯咸都未曾驚過,一係就打得好屎一係就有狗屎運.哈哈,意思係呢隊波不嬲屎波.咁為人為到底,費Sir仲交出咗一個賭命嘅問題,佢話好希望有人能夠喺佢死之前,解釋佢聽乜嘢係槌仔球迷成日話要有嘅West Ham way!喺佢眼中,槌仔呢啲蟻民球隊能夠生存護到級就算啦,餓你唔死你仲想要好有型咁生活,仲話要乜way物way簡直係唔知足都極,好明顯係未捱過啦你班低積分人士!
為咗唔畀費Sir睇死,我諗緊有咩way可以盡快脫貧,結果發現與其等奇蹟發生喺韋斯咸身上,倒不如轉軚支持曼聯,到時生活即刻過得好啲,朋友都多啲!
KEYMAN
節目主持


text:
馮仁昭四圍超:
超儀床上激戰唔敢畀阿爸睇
何超儀無論幕前幕後,舉止言論都大膽出位,佢就快結婚,婚前作品《豪情》都可以話係毫無保留豁出去,佢喺《豪》片飾演一名叫趙郎郎嘅骨場妹,本來長期坐冷板櫈,點知因為「服侍」過陳奕迅一次後,搖身一變成為骨場紅人,咁激嘅角色真係人人睇過都留下深刻印象啦!
御夫術叫阿媽教
超儀老竇,賭王何鴻燊前晚同兩個女超瓊同超鳳出席女童軍慈善舞會,問賭王有冇睇過個女喺《豪情》嘅大膽演出,賭王話:「套戲太長啦,我本來都想睇半個鐘嘅,但係超儀叫我唔使嚟(首映)啦,況且呢排報紙咁多報道呢套戲,睇報紙咪得囉.」咁又係,超儀喺部戲入面咁激,又點敢叫阿爸去睇呀,不過唔知陳子聰睇完有乜感覺呢?再問佢超儀大婚在即,有冇教番佢兩招御夫術?賭王就話:「呢啲等佢阿媽教啦.」至於會唔會唔捨得個女?賭王就話:「個女大個就梗係要嫁㗎啦.」吖,估唔到賭王都幾豁達噃!
曾航生從政停出碟
曾航生做歌手之餘又去從政,佢嚟緊會參選港島東區區議員,點知最近佢又推出VCD《唱作學堂》,重打算喺電視播廣告,但係出碟時間同選區議員時間相約,曾航生出席完選委會主席胡國興主持嘅候選人簡介會之後,知道VCD宣傳會令佢犯規,就決定張碟押後推出,原定十一月播放嘅廣告都要抽起,等選舉完先搞喎.其實取消出碟又算唔算宣傳咗呢?
朱孝天Fans接機醒晒
朱孝天上次嚟香港做台劇《狂愛龍捲風》宣傳,機場得兩,三隻小貓接機,噚日佢再嚟香港,準備喺今日同梁詠琪一齊飛去上海,為電影《愛斷了線》做宣傳,呢次佢就醒神好多啦,除咗帶住三個LV袋做行頭外,重有二十幾個fans接機,有女fans一見佢就用國語講:「很想你,加油啊!」𠱁到朱孝天鬼咁開心.
謝天華解凍成地水
謝天華同趙學而噚日喺將軍澳電視城為無綫《皆大歡喜》開工,問到有報道話佢哋經常遲到,所以被無綫雪藏,學而話對於是非嘅嘢都唔想講,反而謝天華就話:「你唔見我融咗雪咩,成地都係水啦.你哋咁寫我咪咁講囉,其實個個都有呢個問題,不過之前我同學而戲份重啲,遲到相對係多咗,𠵱家我哋已經掌握到啲時間.」
黃伊汶提舊愛氣難平
黃伊汶噚日去港台接受訪問,重大玩塔羅牌,預言佢出年會多桃花同埋有機會拍拖,問Emme心目中可有對象,佢話自己心入面重一直掛住以前男朋友,但對方𠵱家已經有女朋友,不過大家有時都有聯絡,至於會唔會復合,佢就話唔知,因為重有道氣喺心入面.但其實馮仁昭就覺得佢好應該放棄,無謂為一棵樹放棄一個森林吖!
關心妍24歲重有BabyFat
關心妍噚日去港台接受訪問,佢話公司近日下令要佢減肥十磅,等佢減咗啲babyfat,可以喺年尾頒獎禮上着衫靚啲,同埋佢𠵱家幫緊美容公司做代言人,身形瘦啲都可以考慮影輯靚嘅三點式泳衣相,但佢就話減肥呢個階段好辛苦,夜晚有時肚餓到瞓唔着覺.唉!有得辛苦,都好過有啲藝人日日冇嘢做留喺屋企猛食吖.


text:
唔少發展商起住宅新樓前,都會喺物業附近做意見調查,睇吓啲街坊覺得點樣至係最好,再因應需求嚟設計個盤.多年未有賣樓嘅置地,近排就忙緊推售西環單幢樓綠意居,咪以為個盤只得140伙就唔緊張,原來置地兩年前已喺堅尼地城一帶,派問卷做調查,評估街坊對區內新樓嘅間隔同設計等需求,結果有成300幾個回應,置地總結意見後,將綠意居半數建兩房,半數3房,兼顧上車客同換樓客需要.
為咗答謝街坊嘅寶貴意見,置地重向每位被訪者送出一份銀造嘅開酒器,重派人專程送上門,夠晒誠意.
另外,佢哋喺赤柱嘅海灣園,示範獨立屋就快完成裝修工程,下個禮拜就有得睇,已經有本地投資客同埋外資銀行嘅要員出價洽購,可望月內落實.
傲雲峰28呎水晶燈
土瓜灣傲雲峰封盤超過1年後重推,發展商為咗跟貼潮流,特登再花1億元,為會所及大堂增值,整靚啲準備新一輪嘅銷售.
新世界何伍燕榆噚日就逐一介紹新設施,首先大力推介入口大樓嘅圓拱形幻影天幕;另外,大堂個音樂噴泉可以跟住音樂,製造出唔同嘅幻彩圖案,喺私人屋苑都算少有.至於會所,裝飾都落足本,何太話佢哋用咗150萬,添置咗一盞大型水晶燈,高28呎,有10萬粒水晶,相當宏偉.
現貨就要遲啲先有得睇,所以就特別派發咗一張模擬相,等買家預先了解吓;遲啲示範單位開放,重可以睇埋模型.


text:
隔牆有耳:安心App刷下載 薛永恒拆唔掂(李八方)
安心出行App俾網民發現去到非洲,南美都係下載榜第一位,令人懷疑有人現刷下載,創新及科技局長薛永恒噚日第一時間否認,又話只有2至3%海外地區手機下載,相信係海外人士返香港,唔記得轉翻地區先出現呢個情況,但好快又俾網民踢爆呢個解釋唔成立,仲笑佢「真係唔識㗎」!
薛永恒噚日喺電台節目話,現時有約279萬人次下載安心出行應用程式,當中逾97%都係香港下載,至於點解安心出行喺多個島國同非洲國家下載量排名首位呢?薛永恒話唔清楚應用程式商店點統計排名榜,又話香港作為國際大都會,好多人會到不同地方工作同留學,或者拎當地手機返港下載「安心出行」,唔記得轉地區,於是下載紀錄變為其他國家地區.
薛永恒咁解釋,但好多網民即時笑佢「真係唔識㗎」,好似薯伯伯就寫文,話應用商店唔會因用咗 VPN同改變 IP而忽然變咗其他國家地區,佢又以Google嘅 Play Store 為例,如果開戶時候用香港,即使用 VPN 連接到冰島,你嘅 Play Store設定依然係香港,唔會變冰島,即使用家主動更改國家或地區設定,Play Store一年只容許一次更改,仲必須要申請,更改國家設定之後,帳戶入面原先其他貨幣結餘更會暫時凍結,八方睇完,結論係薛永恒解釋係唔多成立,唔怪得網民笑佢「真係唔識」!


text:
求驗客手記:開埋健身中心
C朗王國又多瓣
基斯坦奴朗拿度(C朗)嘅商業王國越做越大,繼賣底褲同開酒店之後,家陣諗住搞埋健身中心,名都已經改好叫做「CR7 Clubs」.我求大俠諗起10年前有套賓史迪拿主演嘅笑片叫《屎波快閃隊》,戲入面賓史迪拿做嘅「鋪鋪堅」健身中心老闆相當搞笑,同客人打成一片,唔知C朗第日會唔會同客人一齊做gym,甚至好似鋪鋪堅咁收購對手呢嘅健身中心?
喺官網入面見到,C朗間健身中心會為客人度身訂造訓練課程.
互聯網
31歲嘅C朗日前發聲明,佢同美國健身集團Crunch合作,會喺西班牙搞連鎖式健身中心.最大賣點係,客人可以用C朗平時用開嘅器材,體驗吓呢位葡萄牙球星平時係幾咁刻苦訓練.C朗話:「我哋會提供健身同埋健康諮詢服務,價錢合理,所有會員都可以用我用開嘅器材.」英國傳媒話,如果CR7 Clubs喺西班牙搞得成功嘅話,就會向全球擴展,第日話唔定喺香港開分店.
我求大俠覺得C朗幾適合搞健身中心,因為佢就係最佳人辦.C朗初出道嗰陣成支竹咁,風大啲都驚吹走佢,但經過努力健身後,C朗變咗鋼條人咁,成身肌肉,之後就同美斯一齊雄霸球壇.有西班牙傳媒話,C朗將會贏得下月頒獎嘅世界足球先生,但就冇金球獎拋離得咁多,不過國際足協就澄清仲未知結果喎.
當C朗忙住發展盤生意時,加里夫巴利就搭私人飛機返英國度假兼養傷,至於占士洛迪古斯就忙住搵新工.皇馬嘅轉會禁令縮減至一個轉會窗,淨係明年初冇得買人;既然出年夏天已經可以買番人,咁自然可以放心放走啲冷板兵.哥倫比亞中場占士洛迪古斯都知自己喺皇馬嘅日子就到盡頭,所以日前返到家鄉波哥大嘅英國領事館搞簽證,睇嚟好有機會去英超搵食.根據skyBET嘅賠率,占士洛迪古斯最熱門嘅新東家係車路士,有2.25倍,至於次熱就係八倍嘅曼聯.


text:
今年港股表現乏善足陳,不過資深股評人陳永陸(陸叔)就好醒神,皆因佢臨近年尾有喜事,好快又抱孫呀,今次仲係孖孫仔,所以佢聖誕節長假唔會出門外遊,要睇住一對孫仔出世咁話,認真要講句恭喜晒.
陸叔育有一子一女,3歲孫女12月出世,上星期先至慶祝生日,佢新抱𠵱家陀緊一對孖仔,預產期係12月25至31日,陸叔形容新抱個肚真係籮咁大,難怪佢噚日講起呢件事,表現得既興奮又緊張,欲言又止,應該都係好心急,想孖孫快啲出世.由於要等孖孫出世,所以佢個女原本話聖誕節請佢同陸嬸飛去台灣旅行,佢都話唔好喇,費事心掛掛啦.
不過最令人羨慕嘅,可能係陸叔可以同兒孫住埋附近.好多人都知道,陸叔喺灣仔某個豪宅屋苑擁有多個單位,佢仔同新抱住喺隔籬單位,女就住樓下,成家人每晚都可以一齊食飯,佢同陸嬸每日湊孫亦極之方便,唔使走來走去.
問陸叔家族成員係咪有孖仔孖女,佢就話可能家陣大家飲食唔同以前,生孖B都未必係家族遺傳.咁又係喎,靚仔股評人鄧聲興(Kenny)舊年底生咗一對龍鳳胎,而佢家族都冇親戚係孖仔孖女.講講吓,話唔埋陸叔一對孫仔將來會同Kenny一對龍鳳胎做同學仔㖭喎.
李華華
mailto:[email protected]


text:
(隨時取消直播)香取慎吾唔願亮相最後一集《SMAP×SMAP》
SMAP香取慎吾散解SMAP×SMAP
日本國民級組合SMAP即將解散,現時除咗除夕舉行嘅《紅白歌唱大賽》仲未落實SMAP五子會唔會亮相,今日就有傳連下星期播放嘅最後一集《SMAP×SMAP》會唔會齊人演出仍然係未知之數.
富士電視台長壽王牌節目《SMAP×SMAP》將會喺下星期一播出最後一集,屆時會以5小時直播節目形式播出,希望將播出逾過20年嘅《SMAP×SMAP》為粉絲為下美好回憶,現時距離節目播出只淨4日,不過今日有日本傳媒報道富士仍為《SMAP×SMAP》與五位成員交涉,當中香取慎吾唔想再以SMAP成員身份亮相節目,以同佢嘅談判最為困難,令電視台相當頭痕,最壞情況可能要取消直播演出.
而SMAP嘅最後一張精選碟《SMAP 25 YEARS》剛推出,首批出貨量達至80萬張,唔少店舖已賣斷市,要追加12萬張出量,料唱片會成為今年日本唯一一張銷量破100萬張嘅大碟.
SMAP解散消息震驚全球唔少粉絲,國際知名音樂大師坂本龍一噚日喺東京出席萬寶龍國際藝術贊助大獎時,亦被問及對SMAP解散嘅感想,點知坂本龍一聽到後露出一臉驚訝嘅神情,原來佢話好少留意日本新聞,唔知道SMAP解散.


text:
我阿利住新界,退休後甚少出城.嗰日揸車出中環HKClub同啲老友食飯,駛過灣仔,感覺好似水靜鵝飛,有啲大戰如箭在弦嘅氣氛.又話搞世貿可以為香港賺幾多幾多,但睇個款,似做少好多生意,貼錢畀世貿居多.
講開世貿,陀地公會星期五開AGM,唔知係咪驚中環金鐘有人暴動,搞到要響銅鑼灣開,銅鑼灣嘅邊處?之唔係響世貿中心囉,幾應景.
逢親開AGM,梗係要換過啲理事.年年都係「四大」支持嗰啲候選人跑出,今年都應該唔例外.其實每年得嗰幾千人投票,手揸其中一半以上票源的四大可謂控制大局.呢班鳥籠選舉,冇權冇勢咪使旨意贏到.
不過今年AGM,斷估戲肉唔係阿乜水乜水做咗理事,而係揭曉政改問卷結果.早輪報紙話陀地公會受政府唆擺,搞問卷調查會員對政改嘅態度.卒之響上星期,公會send咗個電郵畀會員.
我阿利做咗咁耐會員,望望份電郵問卷,都有啲莫名其妙.第一,淨係send電郵,嗰啲無畀電郵地址嘅會員咪問唔到?第二,截止日期係今日,擺明要嗱嗱臨,趁AGM多記者時發布,用意就唔單止係搜集意見啦.
重有,問題只係簡單兩條.一,政府方案可以定唔可以接受.本來咁就好容易,非黑即白.不過,公會重加多條尾,叫「雖不滿但尚可接受」.有呢個答案,白癡都知會員點填.
第二條問題,問會員想會計議員投贊成定反對票.有咗第一條答案,第二條呼之欲出.換言之,呢份問卷唔似真心想問意見,擺明夾阿議員.
不過,阿議員黐咗大狀黨,下年怕且都諗住直選,睬你班會計佬都儍,𠵱家最緊要跟住班大狀衫尾,令佢哋Happy.
會計佬點算?咪當自己被人搵咗笨四年囉.


text:
八方同啲富貴黨中人傾過,雖然大部份都話二十一至二十三號誓死留港支持政府方案,但聽聞有啲人就踩少少鋼線,買咗二十三號晚嘅機票,諗住一開完會就即刻走人,既向煲呔示好,又可以充份利用時間,真係一舉兩得.
佢哋真係計算準確,放假放得安樂,難為政府官員提心吊膽,雖然預咗方案俾人否決扑低,都唔可以冇晒啲中堅分子捧場嘛.
有「自八公」之稱嘅林健鋒承認,聽聞有人二十三號會飛走,但唔肯透露邊啲人咁斗膽.至於佢自己呢?都算為政改犧牲,事關原來二十一號開會日,係佢姐夫六十歲大壽,佢已經同屋企人講明,話可能食食吓飯又要走開去投票,總之就跑嚟跑去冇得停.
二十二號碰啱係冬至,林生都應該冇機會同屋企人食晚飯喇,正所謂冬大過年,都咪話唔可憐.但佢不忘向記者送高帽,話同記者一齊食飯幾好㗎喎.
查實𠵱家最關鍵嘅,睇怕都係泛民嗰邊.白鴿黨頭頭達仔話,好多自由黨同民建聯中人甚至高官,猛問佢哋二十三號係咪可以完會,睇怕都係想速速散會放假去也.但係一個咁重要嘅議題,政府底牌未揭,泛民又點敢行開半步?買定機票實在太大風險.
對於個方案,達仔只以一句「處之泰然」作回應,實行等住否決;前主席馬丁就話政府唔好再搞咁多嘢,反正立法會唔夠位坐,原地踏步好過.馬丁當然唔會喺呢啲關鍵時刻鬆人,加上佢下個月四號有官司要打,睇怕佢呢個聖誕假都唔會得閒得去邊.


text:
飛完台灣 揀羽絨再遊埠
滕麗名甜笑嗲老公
(尖沙嘴)上個禮拜日係滕麗名同金融才俊老公朱建崑(Matthew)結婚一周年紀念,佢當日就喺微博自爆失驚無神都飛咗轉台灣食嘢,唔使估都應該係同老公去慶祝啦!前日星期日佢就繼續同老公喺香港享受二人世界,拍拖去尖沙嘴shopping.
下晝4點左右,見到紮起馬尾打扮樸素嘅阿滕,同老公喺新港中心一間專賣高爾夫球運動服裝嘅專門店行街,佢兩個一入到去就有專人招呼,兩個先喺櫃枱揭catalog睇吓有乜新貨,揭咗一輪之後,老公就走咗去特價貨區,見到做緊6折嘅羽絨大褸同T恤,似乎好有興趣,阿滕都好貼心咁逐件幫老公拼上身,仲不停畀意見,試完背心又試外套,阿滕仲趁老公走入試身室試衫先至行開揀吓自己嘢.
(即場試衫)
朱建崑唔介意喺試身室出面就笠件衫上身.
(對鏡狂照)
着起羽絨照唔停嘅阿滕,揀一件衫都考慮咗好耐.
(笑容滿瀉)
雖然話警覺性好高,但阿滕同老公傾起上嚟又點收得埋個笑容呢!
做咗人妻嘅阿滕警覺性依然好高,一見有人經過舖頭,佢都好緊張咁望吓,見到人真係睇衫喇,佢先至放低戒備心自己去揀衫.老公試完衫出嚟時,有幾秒阿滕都放低戒心好嗲咁同老公講嘢,仲一副甜笑樣,不過唔夠一陣佢又變番木口木面.
唔知係咪預備同老公一齊去旅行過白色聖誕,阿滕全日都係專攻羽絨,試咗好多個顏色,睇嚟佢對其中一件羽絨情有獨鍾,對住塊鏡照咗好耐,售貨員當然好識做猛落嘴頭,不過佢哋喺舖頭試足成粒鐘都未揀啱款.
採訪,攝影:畢紹基,梁繼光


text:
嘩!新Game:兩大勁Game扮壞蛋
紅蟹渣古怒插高達
最近高達熱潮有再起風雲之勢,兩隻勁Game都以高達大戰渣古相繼到港,一部街機《SpiritsofZeon》,一部係X360《機戰XO》,真係出街又打,返屋企又打,加上年輕一代高達Game迷仲有鋪做壞蛋癮,所以兩個高達Game都可以比扮壞蛋紅蟹或渣古,向聯邦軍高達狂抽.
文:陳福榮
ImageModel:Va,Coffee
鳴謝:旺角新之城遊戲機中心
名為《機動戰士高達SpiritsofZeon~修羅之雙星》嘅新Game最近街機勁紅,每當有人入錢打都會吸引唔少途人圍觀,當然靚女打機就有更多人昅嘢啦.同以往高達唔同,《修羅之雙星》係講自護軍兩位名不經傳嘅機師「刀疤仔」Kurt和「金毛飛」Robin初次上戰場,隱藏於組織逐一擊破聯邦軍高達.過程中,其他串星「三倍速」馬沙,「白色惡魔」阿寶,「紅色閃電」尊尼雷登,「白狼」松永真同「疤面煞星」巴茲魯都亮相,不過全部係嚟搞亂檔,所以咪俾佢地阻頭阻勢.但點解主角唔係聯邦軍嘅?Hey,你睇電視幾時見過啲吉姆勁抽到打爆大魔同勇士㗎?
版面全屬大家好熟悉嘅查布羅,紐約和所羅門,跟番原著,例如當年睇到雙眼發光嘅「馬沙紅蟹插可憐小吉姆」經典場面,分別在於馬沙同你爭食,只要殺敵多過佢就拎到Bonus;每關有中波士及大波士,第一關要解決天馬號母艦,最尾有「黑高達」RX-78-1對付你,第二,三關都係班次等高達,咁阿寶部RX-78-2呢?佢點射都唔爆,只響途中搵你嚟抽水咯,毋須理會.
Bandai用番《TimeCrisis》嘅操作,包括平時槍嘴指向畫面係怒射子彈向前衝,擺側支槍就變成Reload,前衝係米加粒子炮等,玩開射槍類型一定唔難上手.武器方面,照抄渣古著名機槍嘅槍形控制器嚟玩,按住扳機係連射,配合側邊嗰副武器掣,就有火箭炮,手榴彈,熱能斧等.手榴彈掟出去會整停啲敵機,你有充足時間逐隻瞄住射,雙打喺打大佬嘅時候儲夠一定能量計,即可發動威力勁大嘅「修羅雙連擊」,發揮王牌機師嘅實力
西裝先生:「都唔係第一次玩咯,點都係高達Fans嘛.作為街機遊戲畫面雖然唔算太靚,但玩法OK值得煲.」
Coffee:「覺得幾刺激,一鋪又玩得耐喎,但支槍好鬼重呀!女仔玩點都爭啲.」
機種:AC
廠商:Banpresto
類型:STG
人數:1-2人
價錢:每局$5
另一隻以高達同鐵甲萬能俠等機械人作賣點係首次登陸XB360甚至XB系嘅《機戰XO》,今勻都算畀足面微軟,事關以日本嘅主機銷量,《藍龍》投資咁大都未必賺得番一半成本,何況專攻機迷市場嘅《機戰》?為咗減低風險,廠方於是將前年隻《機戰GC》大幅度加強補弱,再因應XB最引以自豪嘅Live增設網上對戰玩法.
《機戰XO》受惠於360嘅強勁高解像度畫面,戰鬥時嗰啲3D機械人無論動作或造型都係歷代之冠,配音場面,特定劇情重新做過,又加入機迷引頸以待嘅金毛獅王與勇者系列,玩開PS2版都會即時發現XB360嘅可取之處,今集佢會加啲過往從未使用過嘅全新關數及追加事件,保證無論係咪新客仔都必定會收貨咁話喎.
除咗畫面勁靚九倍之外,佢嘅援護攻擊,合體攻擊以至改變主角機裝備,都可以睇得一清二楚,相對之下PS2嗰幾集真係唔多掂.系統方面有啲似《前線任務》,成部機械人嘅HP會分為頭,身,手和腳嚟計算,爆頭爛手唔會即死,只係嚴重影響作戰力,惟有身體損毀先至當瓜柴,某程度上部機都叫做襟打咗,亦即係話每關嘅攻略時間亦會長咗.此外,Game嘅另一賣點網上對戰玩法,就係預先Set好小隊組合,落到場就即時互抽,唔夠打或者想一口氣擊破對手不妨善用精神指令,只要勝出比賽即能獲得小金幣,從而購買扭蛋以取得特別版機械人.
●遊戲開始前,可自由選擇男女主角及咩類型嘅主角機.
機種:XB360
廠商:Banpresto
類型:SRPG
人數:1人
價錢:$299
售賣點:I-Gamer(27253338)


text:
生囡囡取名愛麗絲
求驗客手記:大哨翻生夢遊仙境 - 求驗客
大哨朗拿度自從舊年返番巴西效力巴甲哥連泰斯之後,可謂如魚得水,除咗傷患少咗,波又入多咗,日前佢老婆瑪麗亞仲幫佢生咗個千金出嚟;第3度做人爸爸嘅朗拿度不知幾開心,仲幫佢個寶貝女改名為愛麗絲(Alice),同最近上緊嗰套《愛麗絲夢遊仙境(AliceinWonderland)》個女主角同名,莫非連朗拿度都覺得自己最近順到好似夢遊仙境咁?
聽啲巴西行家講,小愛麗絲係喺啱啱嘅周二,喺一間聖保羅診所出世;聽講小妮子個樣好精靈活潑,身體狀況仲好好㖭!唔怪得33歲嘅朗拿度一見到佢就鬼死咁開心,周圍同人講自己好幸福:「我真係覺得好幸福,家我屋企有3個瑪麗亞,老婆啦,大女瑪麗亞蘇菲亞同埋啱啱出世嘅瑪麗亞愛麗絲.」咁又係嘅,朗拿度出名中意「女」,家有3位靚女日日陪住佢,真係夫復何求呀!
朗拿度家唔止家庭生活美滿,連足球事業都相當得意呀!大哨貴為3屆世界足球先生得主,「降呢」踢哥連泰斯自然應付自如;況且今年球隊仲有大哨嘅昔日皇馬,國家隊隊友卡路士加盟,簡直係如虎添翼超晒班.
雖然家巴甲都仲未正式開鑼,但哥連泰斯已經喺度雙線發展.球隊近期喺聖保羅州聯賽事氣勢如虹,誓要殺入4強;而佢哋喺南美自由盃嘅形勢亦都大好,暫時以4戰得10分排分組賽A組榜首,晉級機會極高.無他嘅,朗拿度近期重拾射門鞋,「士哥」停不了,哥連泰斯想唔贏都幾難啦!
雖然巴西國家隊教練鄧加已經暗示,唔會選呢位踢埋今季就退休嘅「球王」出戰今夏南非世界盃決賽周,不過大哨家家庭事業兩得意,況且世界盃佢都贏過兩次啦,少少遺憾,相信佢都唔會太過介意嘅.


text:
(想霆鋒再開騷)見四哥拍戲勁笑 婷婷父女檔上陣?
謝婷婷倪晨曦湛琪清
謝婷婷,湛琪清(Jessica)同倪晨曦今日喺尖沙嘴出席珠寶品牌FRED開幕禮,着上低胸裙嘅婷婷不慎露出nude bra,佢話自己啱啱喺上海拍戲趕返嚟,點知遇到暴雨令航班延遲,最後要delay一日先返到.
提到哥哥霆鋒之前喺街頭快閃busking,婷婷聽後大讚哥哥有型,佢話:「之前工作好忙,o依家煮嘢食,要同唔同人交流同溝通,o依家我同佢傾偈佢都唔會發夢,又會同我去散步.」問佢想唔想霆鋒開騷?婷婷好愕然咁話:「乜佢仲有唱歌㗎咩?我想㗎,佢第一個演唱會我喺加拿大考試,我個人係唔會後悔嘅,不過嗰次後悔點解唔cut咁啲科,因為嗰個演唱會好震撼,睇唔番.」
提到謝賢(四哥)拍嘅電視劇《賭城群英會》下星期首播,婷婷爆拍攝時都有去探爹哋班,仲話爹哋一着戲服,對住鏡頭就四哥上身,忍唔住大笑,仲因為自己笑得太大聲而影響拍攝,最後要行埋一邊.問婷婷會唔會想同爸爸合作拍戲?佢話:「咁一定好爆笑,實要好多take,我哋拍就一定要係搞笑,一係就喊,爸爸係唯一令我喊嘅人,我知佢唔開心,我會好難過.」
至於Jessica就透露啱啱同男友喺日本拍拖旅行返嚟,唔知係咪太開心,去咗4日已經肥咗7磅,返嚟之後就積極狂做運動減肥,Jessica話o依家拍拖好開心,問佢有冇結婚計劃?佢話:「呢啲係緣份,嚟緊會幫家姐手,因為佢就嚟結婚,同佢去試衫,今次我會做伴娘,係第二次做伴娘.」
另外,倪晨曦話雖然好多女仔都想收到男友送珍貴禮物,但佢反而着重對方嘅心思多於價值,仲話收到厚禮會令佢有負擔,相反老公送嘅珠寶會嚟得更溫馨甜蜜同有紀念價值.倪晨曦話自己係慳妹,遲遲唔捨得買珠寶畀自己,但反而有買過畀媽咪,佢仲話如果日後有時間,想修讀珠寶鑒證嘅課程.


text:
(作暈又作嘔)提早慶祝37歲生日 容祖兒疑中暑頂硬上
容祖兒
今個星期五(16日)就係容祖兒37歲生日,噚日佢就約咗近300名fans喺沙田白石角BBQ場提早慶祝生日,呢個場係祖兒親自揀,佢話自己唔怕熱 ,不過當日氣溫高達33度,切蛋糕同燒豬時,個大蛋糕都溶晒咁滯,祖兒笑話簡直係火中送炭.之後祖兒同fans玩遊戲,當玩到「超級無敵大電視」時,祖兒覺得有啲中暑嘅感覺,作暈又作嘔,工作人員隨即好緊張,送佢入冷氣房休息.
因為祖兒覺得場地同慶祝方式都係自己揀,結果中暑要中途離場一陣好失禮,祖兒仲話:「當時突然聽到出面有人講『不如走啦!』,我即刻發揮小宇宙衝出去,因為未同fans大合照太可惜,我仲問佢哋使唔使逐個影合照,Fans話唔使,真係好錫我,好似媽咪上身咁,令我好感動.」
祖兒話媽咪當日雖然冇出現,但都有問佢正日想點慶祝:「我同媽咪講,冇乜特別節目,佢讚我大個女,唔需要大搞,開開心心咁過就得,不過身邊啲人問我係咪做咗中女唔想出街.」祖兒笑話被稱為中女已經好仁慈,自問年紀已係中女之上,不過自己仲有份少女好奇心.
講到生日願望,祖兒話好想一個人去旅行,可以每日同公司報告行縱,如東有人陪就會變得好依賴.問佢幾時要結婚,祖兒即笑話:「我有分數喇.」
容祖兒噚日同近300名fans慶祝今個星期五生日.


text:
(娥事生非)取消強積金對沖 689又要777收拾殘局
娥事生非
林鄭月娥當選特首以來,理應做好交接工作嘅梁振英,疑似處處放蕉皮跣對方,例如林鄭話要擱置小三TSA,佢就急急撲出唱反調,好似唔想畀對方攞彩咁.距離梁特離任不足一個月,唔少政壇花生友估緊佢仲留低啲乜嘢蘇州屎畀奶媽收拾殘局?有人話取消強積金對沖呢筆數,689就係搵777幫忙找數.
當年勞工界支持梁振英,無非因為佢嘅政綱承諾逐步降低強積金對沖比率,佢喺任內最後一份施政報告終於提咗出來,隨即諮詢公眾3個月,打算6月卸任前敲定方案.之不過政府,商界,勞工三方面嘅要求,大纜一直扯唔埋,取消對沖問題始終膠著,而梁特早前喺答問大會被工聯會議員「追數」時未有明確回應,只稱會喺未來繼續努力處理,又話政府要提出一個讓勞方接受嘅方案雖然容易,但如果唔可以與資方達成共識,就算方案出台都難以繼續向前行喎.
花生友聽聞,勞工界覺得呢個說法暗示689走數呼聲高,但有商界人士唔係咁睇,話以689個性加上近期對林鄭嘅種種表現,極可能最終趕喺卸任前推個勞工界主導嘅方案都未定,屆時商界定必反晒枱,臨走都留個殘局畀奶媽收拾!
其實歷屆政府都唔掂對沖,因為知道呢個係商界喺勞工議題上守得最硬嘅一條線,所以梁特政綱提出後,有政府中人認為佢輕視問題嘅阻力及困難程度,事實證明佢上任後一直推唔到,最終拖無可拖先喺最後施政報告提出,呢個縮骨處理旨在對工聯會交差,扮兌現競選承諾,但實際執行仍然係下屆政府囉.


text:
(仲未收爐)準媽媽胡杏兒8號風球下挺肚開工 「OK嘅,坐飛機都得!」
胡杏兒懷孕Playgroup
胡杏兒今日喺橫風橫雨下到旺角接受奇妙電視鄭兆康主持清談節目《天下第一friend》錄影訪問,天文台喺下晝5點20分改掛8號東北烈風或暴風信號,孕婦喺颱風下開工真係危機四伏,杏兒話:「我出門口時3號風球,做埋嘢放工一陣要快啲返屋企.」老公有冇好擔心你?杏兒話:「OK嘅,都計到差唔多時間,頭先天文台話6點先掛,o依家早咗啲啫.」 下次打風會唔會取消工作?杏兒話:「咁OK嘅,我都係坐車返去.」
現時杏兒懷孕5個月,距離收爐仲有一段日子,佢話:「起碼陀B到8至9個月先啦,o依家行路都OK,如果成日喺屋企攤唔係咁好,預產期係11月,坐飛機都得,但唔可以太操勞.」
杏兒仲話已經去咗探蘇永康個BB Jazz,佢話Jazz好得意好重手,自己都驚第日抱BB時練咗肌肉出嚟,佢仲同蘇永康分享湊B心得,知道對方正為BB搵定學校.問佢會唔會覺得蘇永康係怪獸家長?杏兒話:「又唔係,不過一定要有安排.」問到呢位準媽咪知唔知道近日網上有啲通識幼稚園比賽?杏兒聽完話:「最好唔好俾小朋友太大壓力,小朋友唔應該咁多考試,我老公話唔好畀BB 8個月左右就要讀playgroup,唔使咁誇張,玩吓開心吓就得喇 ,不過我哋都要問吓朋友了解咩事,因為我哋真係一頭霧水.」
杏兒同老公一齊去探蘇永康個B,仲交流唔少湊B經.(胡杏兒Instagram圖片)


text:
(夏娃兒)咪神陳潔玲為「戲」外闖 靠自己唔使人安排
陳潔玲婚紗舖
喺上個月約滿無綫離巢外闖嘅咪神陳潔玲(Christy) ,講到呢個月嘅自由身生活,Christy話:「其實呢件事已經醞釀咗好耐,我都有同好多朋友傾過,佢哋俾咗好意見我,諗深一層,我覺得呢個都係啱時候,如果過多幾年先去決定離開,我擔心會同社會脫軌!」佢又話:「喺呢個月我覺得好好玩,接觸咗好多其他嘢,可能以前喺大公司乜都有人安排好,0依家樣樣都要靠自己,所以覺得挑戰性好大!」
0依家除咗繼續做演員之外,仲同朋友夾份開咗一間一站式婚紗舖,又會試吓做KOL,實行多元化發展:「可能我係天秤嘅人,要求啲靚同完美嘅嘢,我相信冇嘢比得上結婚,話晒呢啲嘢一世人一次,梗係要做到最好最靚,所以我咪同朋友合作.」Christy話基本上由裝修到做生意,每一樣嘢都會親力親為:「做藝人真係訓練到EQ,拍戲有乜嘢未見過,以前我個人好自我,但係經歷多咗,做嘢淡定好多,對做生意有幫助!」
Christy亦都話:「以前喺公司見到啲高層,佢哋叫我俾心機加油,但係已經好努力好俾心機,做藝人好被動,有時覺得有無力感,反而做生意可以自己控制到,所以咪俾自己條路,如果追求唔到理想,仲有可以做!」不過就有好無力感,佢話冇後悔過入行:「再揀都會入行,喺呢幾年得著好多,令到我急速成長,世界亦變得大咗好多,我唔會後悔 好值得,惟一係覺得演戲上有啲角色做唔到,好似係拍古裝,學唔到講對白啲速度,我擔心將來要拍自己唔夠貨,如果試多啲吸收多啲,走嗰吓會有信心,不過冇辦法,惟有邊做邊學!」
化妝:Pasu Choi
場地提供: Alas de Angel
三圍數字:33C 23 34


text:
林鄭月娥當選特首以來,理應做好交接工作嘅梁振英,疑似處處放蕉皮跣對方,例如林鄭話要擱置小三TSA,佢就急急撲出唱反調,好似唔想畀對方攞彩咁.距離梁特離任不足一個月,唔少政壇花生友估緊佢仲留低啲乜嘢蘇州屎畀奶媽收拾殘局?有人認為取消強積金對沖呢筆數,689可能都會搵777幫忙找數.
當年勞工界支持梁振英,無非因為佢嘅政綱承諾逐步降低強積金對沖比率,佢喺任內最後一份施政報告終於提咗出來,隨即諮詢公眾3個月,打算7.1卸任前敲定方案.之不過政府,商界,勞工三方面嘅要求,大纜一直都扯唔埋,取消對沖問題始終膠着,而梁特早前喺答問大會被工聯會議員「追數」時未有明確回應,但稱會喺未來繼續努力處理.
勞工界覺得呢個說法暗示689走數呼聲高,但有商界人士唔係咁睇,覺得以689個性加上近期對林鄭嘅表現,最終卸任前推個勞工界主導嘅方案都未定,屆時商界定必反晒枱,臨走都留個殘局畀奶媽收拾!
其實歷屆政府唔掂對沖,因為知道呢個係商界喺勞工議題上守得最硬嘅一條線,所以梁特政綱提出後,有政府中人認為佢輕視問題嘅阻力同難度,事實係佢上任後一直推唔到,拖無可拖先喺最後施政報告提出,呢個縮骨處理旨在對工聯會交差,扮兌現競選承諾,但實際執行仍然係由下屆政府囉.
花生友


text:
近期大大小小公司排隊上市,有啲棚尾拉箱嘅味道,加上每天輪住有內房股及二三線股大開抽水機,此情此景,唔需要等到資金流走嘅數據曝光,都應該先行鳴金收兵!呢幾日連熱炒嘅細價股都跌到一仆一碌,就更加要步步為營,小股民要學識保護自己,睇唔通就索性沽之哉.
近年成功蛻變之變色龍股份,比例上10隻之中都有1隻,通常隻隻吹晒上去,小股民好難睇得清楚邊隻係人邊隻係鬼,因此好鍾意搵盲公竹.早前有隻新時代(166),散仔以為跟彤叔冇甩碌,點知雖然見佢現兜兜幾百萬幾百萬股咁買,之不過後面原大股東就幾千萬幾千萬股咁走.
懂得捉股民心理,係上市公司股價醜女大翻身嘅基本條件之一.改咗名唔夠兩年,前身金豐21嘅中國金融租賃(2312),近期又再大換班兼有大動作.首次認識此股係因為龔耀輝之前入過去做CEO.此君出過書教人識別上市公司易容術,肯出任高職,好易畀投資者一個印象,就係佢替呢間公司做咗盡職審查,只可惜呢位CEO只係做咗唔夠一年,對呢間公司嘅質地好難有咩啟示性.
不過諗深一層,呢類金融租賃企業絕大部份都係銀行之子公司,因為金融租賃呢門生意極為資本密集,少啲實力都好難成功.用得呢類服務嘅主要係航空公司,其次係車隊或者船隊,以前者為例,大部份航空公司就算買得起新飛機,都因為每年折舊蠶食利潤而唔會食起晒成組機隊,即使錢多如國泰航空(293),手上一半機隊都係租番嚟,咁係邊個買起架飛機呢?當然就係呢類金融租賃銀行一手包辦,私人公司少啲背景實力都好難入行.
呢間公司本身市值才五千萬左右,最近忽然配售3年期可換股票據(CB),而CB嘅規模竟達4125萬,幾近公司市值的8成,而換股價更只是2.75港仙,相當於現價折讓8成3!試想想,資金用途已經唔再係本業,而係證券投資及一般營運,唔通借錢炒股?究竟上市公司有否諗過,睇好你間公司將來可以透過本業食大茶飯嘅小股東,突然變成苦主嘅感受?此事只係冰山一角,市場上還有不少類似例子.由毫子股跌到升仙,再大折讓大比例供股嘅細價股,就算將來由供股價升番上去都一定冇散戶份,皆因高難度大動作嘅目的,就係要自己玩晒.
胡孟青


text:
但身兼華置執董嘅呂麗君,似乎更加體貼噃.佢最近成功做馬主,新寵係嚟自愛爾蘭嘅4歲自購馬,喺外國贏過頭馬,交大摩馬房訓練;而呂麗君幫新馬改咗個好有霸氣嘅名,八方聽到都嘩一聲,就係「替天行道」!英文名則係Poetic Justice,比較正路.
馬主改馬名好考究,多數講意頭,而馬會批准馬匹改中文名一向好嚴格,立亂改名唔係咁易獲批准.例如馬名唔可以有商業廣告字眼,以免幫公司賣廣告,亦唔可以人身攻擊.而呂麗君隻新馬喺呢個敏感時刻,竟然改個咁語帶雙關嘅名,更獲順利通過,搞到馬圈中人都議論紛紛.
「替天行道」噚日朝早先試閘,未有耐出賽;呂麗君之後拉唔拉到頭馬?八方唔可以未卜先知,但相信有啲復仇味道嘅「替天行道」呢個名,應該幾啱大劉心水啩.而大劉過去大手筆買豪宅,私人飛機,遊艇,名畫等,但似乎對跑馬仔興趣不大,至今從未在港養馬,亦罕有現身馬場.
今晚跑馬地賽馬,羅傑承隻「軍事出擊」會上陣,跑重頭戲一月盃,贏唔贏今晚先知,但跑馬好偏門,好多時真係好邪.自從羅傑承官非纏身後,一直都未拉過頭馬,最近佢有份隻團體馬「競技英雄」,原本跑第一沖喜吓,點知贏咗卻因打茅波俾林大輝隻「太奇妙」告甩,食詐糊.
mailto:[email protected]


text:
求驗客手記:金絲雀友賽後中招嚇親熱刺
摩佬鬥曼聯好頭痕
曼聯熱刺英超摩連奴藍斯借用諾域治確診熱身賽武漢肺炎
英超仲有兩日就正式回歸!不過就喺呢個關鍵時刻,再有英超球員證實確診武漢肺炎,事關賽會上個禮拜六公佈英超第八輪病毒測試結果,1,200個檢測樣本中有2人呈陽性反應,之後榜尾嘅「金絲雀」諾域治就話佢哋有一名球員中招,搞到上禮拜五先同佢哋踢完友賽嘅熱刺人心惶惶,就連之後嗰日對雷丁嘅友賽都急急取消.打亂晒部署又怕有球員因為咁中招,隨時踢唔到英超重開第一場主場對曼聯嘅大戰,領隊摩連奴呢次認真頭痕喇!
話說英超月初嘅第七輪檢測中,明明已經冇人確診,點知賽會上禮拜四同五最新嘅病毒測試,就有嚟自兩間唔同球會嘅人中招.英超包尾嘅諾域治,就喺官網發聲明確認其中一名中招者,仲要係佢哋其中一名球員,但為咗尊重私隱就冇開名.諾域治仲話中招嘅球員會自我隔離七日,然後再進行病毒檢測,回復陰性先可以重新操練,由於距離諾域治英超重開嘅第一場波得番五日,意味呢位球員肯定無緣嚟緊禮拜五凌晨主場鬥修咸頓嘅護級搶分大戰.
更令人擔心嘅可能係熱刺,事關佢哋喺上禮拜五先同諾域治踢完熱身賽,外界隨即擔心佢哋會有球員中招.不過熱刺立即發聲明話,佢哋最新一輪嘅檢測冇人確診,仲話確診嘅諾域治球員冇同熱刺嘅球員有密切接觸.據英國當局公佈嘅衞生指引,只要冇喺兩米距離內同患者接觸15分鐘或以上,都唔算係密切接觸,但病毒係咪要15分鐘咁耐先傳染到,暫時就冇人知喇!
難怪熱刺對完諾域治後,原定喺上禮拜六對英冠雷丁嘅友賽都即刻取消,唔知係熱刺怕怕定對手雷丁驚驚呢?但對熱刺嚟講肯定係打擊,事關喺英超停擺前,由摩連奴帶領嘅熱刺只係排第八,喺歐聯同英足盃又出咗局,梗係希望喺英超重開後快啲踢好波,可以衝上前四啦.
呢場熱身賽對完榜尾嘅諾域治都輸波後,摩佬原本希望用另一個陣容去鬥雷丁,希望重振士氣,𠵱家友賽取消,難怪摩佬受訪時話:「我本來想將球隊一分為二,喺禮拜六對雷丁派另一陣容上陣,但𠵱家冇可能喇!惟有之後喺訓練場,進行多啲戰術訓練啦!」
呢場熱身賽兩隊球員都有好多埋身接觸,唔驚中招就假!互聯網
效力過阿仙奴嘅艾朗藍斯(紅衫),有可能加盟舊東家嘅北倫敦宿敵熱刺.資料圖片
其實又難怪摩佬咁愁,事關英超重開後熱刺第一場波就要對佢嘅前東家曼聯,熱刺𠵱家狀態咁曳又冇熱身賽踢,輸埋畀曼聯莫講話爭前四,隨時連來季歐霸資格都爭唔到!雖然近日有傳祖雲達斯為減輕財政壓力,願意將周薪高達40萬鎊(約390萬港元)嘅中場艾朗藍斯,下季借畀摩佬用,但如果冇歐聯踢我諗熱刺嘅孤寒班主利維都唔會有大收購囉.


text:
隨曼城遠征法羅群島
求驗客手記:窮迷爛船漂流記 - 求驗客
雖然呢頭曼城買唔到「細哨」返嚟,下季又少一個球星睇,不過我求大俠就覺得一班曼城球迷仍然好忠心.話說曼城喺歐協盃首圈外圍賽今晚要山長水遠作客法羅群島球隊EB史特雷約姆,但係仲有12個超級曼城fans決定租船去睇波,過程辛苦到好似唐三藏去取西經一樣!
曼城早排拎咗公平競技嘅獎項,所以有得踢今屆歐協盃,不過由於要由第一圈打起,所以一定會抽中啲騎呢隊伍,但勢估唔到佢哋要去到法羅群島對EB史特雷約姆咁大鑊!雖然係咁,但係一班好有心嘅曼城球迷,仍決定去法羅群島支持球隊,但由於真係畀唔起機票錢,佢哋一行12人就每人夾咗285鎊(約4,450港元)租咗隻72呎長嘅拖網漁船,諗住由海路去法羅群島.
不過其實由英國出發去法羅群島一啲都唔簡單,首先佢哋由曼徹斯特市搭車去鴨巴甸港口,已經用咗佢哋一晚時間;跟住由鴨巴甸港口搭船去勒威克島呢個中轉站又要用12個鐘頭;最後由勒威克島去到法羅群島仲要用多26個鐘,而呢26個鐘只係假設天氣好,海面平靜先得,如果唔係分分鐘要成30幾個鐘都唔出奇,不過佢哋都應該趕得切喺開波前啱啱入到場.
雖然呢次作客去法羅群島睇波一定係辛苦到爆,不過呢12個球迷一於好少理,仲覺得好過癮,其中一個話:「我哋可能係史上第一批搭漁船去睇波嘅球迷,不過仲要求神拜佛曼城入多幾球波俾我哋睇呀,如果唔係就搵笨啦!」我求大俠真係要寫個「服」字畀佢哋!


text:
胡杏兒日前神神秘秘揸車到青山道嘅一幢工業大廈,佢喺上面逗留咗一個鐘頭左右,就突然推住架載滿DVD機嘅手推車搭𨋢返落嚟,然後就落手落腳做埋苦力,親自將啲DVD機搬上車.
揸車送禮
嗰日下晝三點幾,胡杏兒同經理人上咗去工業大廈後,隔咗一個鐘,有個男仔就幫佢手,一齊推住架鐵車仔落嚟,原來胡杏兒最近為一隻DVD機品牌做代言人,廣告商重好錫佢,話趁住過年過節,叫佢攞啲機送畀親朋戚友,所以嗰日胡杏兒至特登走去貨倉搬貨,做聖誕老人咁話!
胡杏兒都算唔話得,攞完機之後,又做埋司機,包埋送貨服務,親自揸車去又一城,將啲機派畀贊助佢髮型嘅髮型師㖭.如果年年都有個靚女周圍派禮物,咁就真係普天同慶啦!
Cookies亂噏「馬英狗」
組合Cookies噚日去港台出席活動,佢哋下月會同單親家庭及殘障人士去台灣旅行,不過當主持人考Cookies嘅普通話時,Stephy竟然將馬英九讀成「馬英狗」,令人啼笑皆非,佢重死撐話只係示範個錯嘅讀音,不過Cookies話要趁旅行學好普通語,費事出醜!希望佢哋萬一見到馬英九時唔好讀錯就好嘞!
梁漢文願咀基仔息不和
梁漢文噚日出席港台活動,問到佢老友蘇永康喺台灣蒲吧又出事,佢非常愕然咁反問「乜康仔喺台灣咩?」梁漢文話平安夜先同康仔見過面,但就唔知佢去咗台灣.至於有報道指梁漢文同古巨基爭獎,佢話:「有冇搞錯?自己冇所謂,之前都傳過我同許志安,總之冇咁嘅事,大家唔好咁儍,下次嘴對嘴畀你哋影張相囉.」
台藝人楚謹與扑頭同志和好?
台灣女藝人楚謹前日凌晨同蘇永康以及香港一間酒店嘅太子爺鍾振瑞喺台北蒲吧,其間一位姓孔嘅女同志疑為楚謹而爭風呷醋,當眾扑穿鍾振瑞個頭.點知噚日上晝十一點左右,馮仁昭個老友竟然發現楚謹同嗰位女同志一齊喺敦化南路食晏,唔知佢哋究竟係講數定係和好如初呢?後來有人喺餐廳認出楚謹,但佢就死口唔認係當事人.
麥潔文教仔打籃球
麥潔文噚日帶埋一對仔女喺尖沙嘴出席「聖誕親子互動繽紛Show」.講到親子關係,麥潔文話成日同個仔打籃球,佢話:「近排個仔買咗個籃球番嚟又唔識打,咁我同老公都係籃球高手,咪一齊玩順便教佢.」佢哋成日打籃球,唔怪得佢個仔高得咁快喇!


text:
喺星期日兩場直播嘅英超聯賽事,本報推介中正波膽,固然令人開心,不過睇到西布朗前鋒簡奴同埋紐卡素前鋒古華特呢兩位成名於荷甲聯球隊阿積士嘅球員嘅表現,就令我求大俠有啲欷歔.
喺西布朗主場迎戰米杜士堡場波,西布朗本來有大好機會追和二比二,為新領隊白賴仁笠臣首場領軍帶嚟好開始;點知簡奴竟然喺臨完場前離門唔夠一碼打飛機,球隊最後輸一比二.賽後白賴仁笠臣同埋米杜士堡嘅領隊麥卡倫都異口同聲咁話,唔明簡奴點可以射唔入.如果簡奴再唔表現好啲,睇嚟佢個西布朗隊長位都唔係做得好耐.
至於紐卡素嘅古華特喺對曼聯場波亦失機頻頻,結果六十幾分鐘就被換出.唉!當年簡奴同埋古華特一齊喺阿積士成名,表現都唔知幾好,不過之後就齊齊無以為繼,唔通阿積士球員始終逃唔過早熟早殘嘅厄運?
梅度患難見真情羅國收容風雨同路
前車路士前鋒梅度因服用可卡因而被罰停賽七個月,不過羅馬尼亞足總就畀佢跟國家隊操練,重喺星期日齊齊出發,備戰星期三對阿美尼亞嘅世盃外圍賽.羅馬尼亞前鋒巴拉圖重話:「梅度係國家隊隊長,有佢同我哋一齊,士氣都好啲.」羅馬尼亞國家隊真係有情有義!
意大利盡用新丁大會國腳樂得清閒
話晒係今年最後一輪國際賽,各教練點兵都冇話太弱,惟獨意大利嘅納比盡選新人鬥芬蘭,包括基連尼,柏利斯,卡拉斯奧路,巴沙利等,連摩納哥龍門羅馬都有份,夠騎呢,鹹魚翻生嘅蒙迪拿已算最出名嗰個.納比冇選AC球員,國米同祖記亦各得一丁,大球會錫晒你.
兩場大戰打到氣咳紐記下半場投降
紐卡素前日輸畀曼聯都可以講輸自己,成班「紐記」球員下半場好似無晒氣咁,中場球員行住嚟踢.無他嘅,上周中聯賽盃對車路士又強陣爭盃踢到加時先輸,休息三日後對住備戰成個星期嘅紅魔,結果淨係朗尼一個後生仔踢快放就已經贏晒,「紐記」可謂雙重損失.
朗拿度收身有火對巴塞弗得合時
朗拿度婚禮明年一月先舉行,但我求大俠睇完佢對阿爾巴塞特表現,收身情況相當理想,好似瘦身廣告代言人一樣,減肥前後兩個身形.其實,最重要係佢比賽最後十分鐘嗰種拼搏態度,過關斬將爭士哥,真係好少見;如果佢同施丹嚟緊對巴塞隆拿時都咁弗,呢場大戰引頸以待!


text:
英國老牌音樂人BobGeldof喺八四年為咗幫非洲飢民,特登搵嚟大班音樂人組成一個叫做BandAid嘅組織,灌錄一首名為《DoTheyKnowIt'sChristmas?》嘅歌籌款.而近日蘇丹達爾富爾有大批難民因為戰亂而流離失所,BobGeldof就決定搞個BandAid20幫佢哋,重搵咗一大班歌手參與,前日班藝人就齊齊出現喺倫敦錄音,真係迫爆錄音室咁滯.
爭唱歌仔
BobGeldof真係夠面子,佢今次請嚟U2嘅Bono,RobbieWilliams,Dido,Coldplay嘅ChrisMartin呢啲天王巨星錄呢首歌,而保羅麥卡尼(PaulMcCartney)就會彈低音結他,不過佢哋喺早前已經秘密錄咗音.而一班新紮歌手好似RachelStevens,JossStone,WillYoung以至樂隊TheDarkness,Travis噚日都同時出現,佢哋個個都話好榮幸可以參與呢次盛事,不過有消息話TheDarkness嘅主音竟然同Bono爭唱最重要嗰part而鬧交.
BobGeldof話:「我之前去過非洲,當地飢民嘅苦況簡直慘不忍睹,我希望今次籌款活動可以令佢哋唔使捱餓.」呢隻咁有意義嘅細碟鐵定喺月尾推出,麥當娜(Madonna)重會幫手宣傳.而隻碟所有得益會全數畀晒有需要嘅非洲難民,前衞藝術家DamienHirst重用咗小鹿斑比做細碟嘅封面㖭.


text:
內地紅星遭綁架
馮仁昭四圍超:烏龍賊誤認張鐵林
憑電視劇《牽手》而喺內地廣為人認識嘅內地演員吳若甫,大前日凌晨喺北京一間酒吧同朋友飲完嘢之後,俾三個歹徒綁架,原因係吳若甫停泊喺酒吧前面嘅寶馬房車,引起歹徒垂涎.
最好笑係歹徒綁咗吳若甫之後,誤將吳若甫錯認係另一著名演員「乾隆」張鐵林.喺糾纏期間,一個歹徒向另一個歹徒講話:「這個人好像是演戲的張鐵林.」
被困23小時
好在內地公安迅速破案,吳若甫俾歹徒困咗喺間黑屋入面二十三個鐘,最後由公安成功解救.事後吳若甫話經過今次事件後,會更加珍惜生命,同時亦向勇敢嘅內地公安致敬.至於張鐵林,佢話對內地治安有信心,大家亦應該相信人民警察.馮仁昭覺得今次事件咁快得以解決,都算係不幸中之大幸囉!
權相祐大隻佬做《龍虎門》
出名健碩嘅韓國男星權相祐,最近俾導演唐季禮睇中,搵佢做改編自香港漫畫《龍虎門》嘅電影版男主角.韓國報章話,唐季禮同權相祐下個星期日會喺上海密斟,睇吓成唔成事.另外,聽講香港有個啤酒品牌,都睇中權相祐嘅身形,想搵佢拍會喺全世界播映嘅廣告,𠵱家只等權相祐應承.
那英頻傳婚訊
內地最近又傳那英同男友高峰結婚,而且重有兩個版本,一個係佢哋會喺今年五月一日結婚,第二個係佢哋已經喺農曆新年期間,喺瀋陽老家秘密註冊結婚.
那英經紀人邱王黎寬噚日否認有咁嘅事,重話那英結婚一定會公告天下,而那英嘅家姐那辛就話唔知呢件事.不過若果那英真係結婚,我馮仁昭都戥佢高興!
Rosemary美腿抗寒流
名模Rosemary前晚身穿密實外套加短裙,出席喺銅鑼灣舉行嘅電影《迷失東京》首映禮,以往佢出席公開場合時,都愛以性感裝束示人,但可能前晚天氣轉冷,所以就着得異常密實,不過好彩佢都有着短裙,露出長腿,先至比較省鏡!
蔡一傑對得住天地
今日牛一嘅蔡一傑噚日去咗港台做訪問,佢話夜晚會同哥哥蔡一智同蘇志威等人去食飯慶祝.主持人講到梅艷芳死後有好多是非,傑仔話:「清者自清,我對得住個天,個地,同師傅梅艷芳,我問心無愧,唔使回應啦﹗」佢重呼籲要錫梅媽多啲,又話自己間唔中會打電話問候對方.
張震會女友被踢爆
張震早排嚟香港時,猛同記者講話冇女朋友,等大家以為佢同台灣女友路嘉欣散咗.點知早排有人喺台北東豐街嘅火鍋店撞到張震同爸爸,哥哥一齊,同枱重有路嘉欣㖭!好明顯張震同路嘉欣感情重好好,不過當晚佢三父子就不停講電影,搞到路嘉欣插唔到嘴,馮仁昭覺得張震咁做就唔夠細心喇.
陳柏霖日日同祖明打交
台灣藝人陳柏霖𠵱家喺昆明拍緊同Twins合作嘅《千機變2》,佢話第一次同成龍個仔陳祖明合作,重日日以武會友,所以混得好熟絡!不過陳柏霖就話自己嘅詠春拳厲害過對方,又話林鳳嬌成日提醒佢哋要着多件衫,唔好凍襯!


text:
(有線易主)吳天海對染紅另一解說﹕過去無綫同亞視好多主事人廣東話都唔正
有線染紅吳天海
永升(亞洲)有四名大股東,但當中兩人係內地商人,被指係染紅,吳天海話﹕「所謂染紅呢,我覺得唔係好洽當講法,如果紅嘅意思就係非本地人,非香港人,但據我理解李思廉先生係香港人嚟,唯一一個唔係就係趙生(趙令歡)機構,而佢持股量係百分之14,係完全迎合香港法例嘅.
香港法例係無防止,非香港嘅永久居民擁有或電視台持有高層職位,只要多數權係喺香港永久居民手上.如果你話佢背景唔係香港大,純舉個例,過去無綫同亞視好多主事人,唔係香港出世,或者廣東話唔正,咁係咪代表佢無資格做呢,我諗唔係可咁講.
唔擔心有大陸人入主後新聞部會變質?吳天海話﹕「我都講過,鄭生同邱生有百分之70嘅
控股權,係有絕對控股權,咁你覺得佢兩位係咪香港人呢?」有在場記者問,點解現在已有財經台,仲要重點加強財經台?吳天海話﹕「呢個我唔識答你,我幫唔到你,你要問佢喇.(係咪除邱生外,仲有其他基金接洽?)我唔方便講,我仲有同咩其他財團傾過,但最後覺得,評估呢個係最好嘅安排,永升會係港人接受嘅財團,鄭生同邱生喺香港咁多年,事業咁廣泛同深厚,應該得到香港人接受嘅財團,而今次注資安排,我覺得係對有線寬頻好,對有線員工,客戶同公眾整體嚟講都係好,係最值得接受方案.」而最後一個問題,都係關係人手調配問題,擔唔擔心影響本地新聞質素?吳天海話﹕「我唔知點調配啦,調配時係咪一定受影響呢?唔一定嘅.」


text:
大肚珍妮花嘉娜加勒比海嫁班仔
荷李活男星班亞弗力(BenAffleck)同女友珍妮花嘉娜(JenniferGarner)自十個月前正式拍拖以來,一直都相當低調,之前有傳聞指佢哋訂婚同珍妮花有咗BB,但係當事人點都唔肯認,直至前日佢哋嘅發言人終於證實,佢兩個不單有咗愛情結晶品,而且重已經喺星期三結成夫婦.
可能由於班仔當年同珍妮花洛庇絲(JenniferLopez)嘅戀情因為太高調搞到事業下滑,最後重分手收場,今次佢同珍妮花嘉娜一齊就變得好低調,唔想俾傳媒騷擾,所以班仔一直否認佢四月時求婚成功,但係原來佢哋星期三晚已經喺加勒比海群島上嘅ParrotCay度假村秘密舉行婚禮,而喺《特務A》入面扮演珍妮花阿爸嘅男星域達加巴(VictorGarber)都有到賀.為婚禮準備鮮花嘅花店更爆料,話班仔係借用咗好友布斯韋利士(BruceWillis)喺島上嘅度假別墅作籌備婚禮嘅大本營.至於班仔兩公婆嘅BB預計會喺十一月出世.
另外,女歌手Pink最近亦同嗰個電單車越野障礙賽冠軍男友CareyHart訂婚,據知原來係Pink主動求婚,事緣當時Carey參加緊比賽,Pink突然喺賽道邊寫上求婚字句,佢男友冇理佢,之後佢再寫話佢係認真,佢男友先離開賽道兼答應同Pink結婚.


text:
寵物花園:唔要名種!只要把牠帶回家
睇完套戲想養拉布拉多?玩完隻Game又想換柴犬?養寵物,如果只為滿足自己,並唔代表你有愛心.香港愛護動物協會(SPCA)最近就舉行咗一個名為「10大好人好事」嘅選舉,選出嘅10個個案,主角都係真正愛心爆棚.今日率先曝光是一對收養有殘缺狗仔的黃氏夫婦,同埋見到SPCA的狗仔遲遲無人領養而挺身做主人嘅Joey.佢哋養寵物唔只滿足自己,更冇話非名種不養,為自己帶來歡樂之餘,亦為寵物嘅一生帶來幸褔!
記者:馬慶武
攝影:林栢鈞,梁細權
Jimmy,10個月大,上年10月被前主人由一樓拋落街,頭部着地陷入昏迷,黃生黃太當時已經留意到呢單新聞.經過SPCA搶救及休養半年後,Jimmy已經回復健康,但因為腦部受創,行路總有少少問題,所以一直冇人收養.黃生睇到報道,明知呢隻狗有殘缺,其後身體亦可能出現問題,但都決定當Jimmy的第二任主人.「我同太太都好鍾意狗,本身自己已經養咗一隻唐狗Q仔,不過見到Jimmy好慘,又驚再冇人領養佢就會被人道毀滅,所以決定領養.」黃生重話Jimmy行路係有少少古怪,有時行行吓更會跌低,但佢就唔覺得Jimmy有智力上嘅問題,反而重好醒目,好精神㖭!
■愛護動物協會嘅Rebecca同Jimmy相處咗好耐,Jimmy一見到就認得佢,黐到實一實.
■黃生黃太為咗方便行動有小問題嘅Jimmy飲食,就改裝出呢個飲食架,等Jimmy唔使「嗚」低身都可以飲水食嘢.
■訪問間,黃太講到狗仔啲得意嘢,就忍唔住攞相畀記者睇,又忍唔住攞相機幫佢哋影靚相.
黃生黃太除咗Jimmy外,重有一隻叫「妹妹」嘅唐狗女,「有一次接受寵物雜誌訪問,幾日後有人將妹妹縛喺我哋屋企門口,唔知係咪有人唔想要,又知我鍾意狗,所以想我哋幫佢照顧啦!」黃生話當晚見到妹妹,見佢好攰咁伏喺地,就畀嘢佢食同畀水佢飲,之後妹妹就跟住佢哋入屋喇.就咁樣,一屋三狗兩夫婦,就過住幸福快樂嘅生活喇!
■為咗令妹妹表演兩腳行路,黃生出動絕招-請食芝士.
Joey屋企已經有7隻貓,自從搬到有小花園嘅現址,就希望達成養狗呢個心願.Joey鍾意金毛尋回犬,諗住上網睇吓有冇被遺棄的金毛等人領養,點知發現唐狗KiKi喺SPCA擺咗成年都未有新主人收養.「睇吓睇吓,覺得佢幾得意,重有啲似金毛㖭,同埋狗仔咁耐都冇主人好慘㗎嘛!」
唔介意KiKi冇人吼,亦唔介意KiKi年紀大(兩歲幾),連主人最大權利-幫寵物改名都放棄埋,Joey重話怕KiKi一隻狗悶,專登要求SPCA幫佢玩配對,搵隻同KiKi夾得嚟嘅狗仔同佢齊齊成為Joey家成員.最後,怕醜細膽嘅Cola,就成為咗霸道兼惡死嘅KiKi「好朋友」喇!
■KiKi喺SPCA住咗差唔多一年,期間被人領養再棄養,真係幾許風雨.
■一有人嚟,KiKi同Cola就會飛身去閘口—狂吠!
Joey養貓在先,暫時唔敢畀一眾貓仔同Cola,KiKi相處.呢間貓房裏面的貓全部都係Joey朋友唔要畀佢養嘅.
■寶寶超細膽,由我哋入房到離開,差唔多20分鐘都係呢個姿勢昅到實.
■BB叻到識擺Pose,一見攝影師舉機就識轉Pose搶鏡,重飛吻㖭!
SPCA「10大好人好事」選舉,由今日開始,每星期都會公布兩個個案.而今明兩天就會分別為黃氏夫婦同Joey舉行主人交流會,聽完好人講好事重有寵物比賽,鍾意寵物嘅朋友快啲嚟捧場!
地點:葵芳新都會廣場中庭
時間:3:00pm-5:00pm
查詢:28020501


text:
爆機狂迷:《鬼武者》製作班底日本武士靠跳打大佬
《GENJI》故事背景原來以日本歷史而設計,不過相信甚少香港玩家知道當中背景同人物,不過唔緊要,動作遊戲好處之一,係只要反應快就可以過關,而且今集由原CAPCOM製作人岡本吉起監製,淨係睇遊戲畫面質素,已經相當有吸引力.
講到故事更係跟足日本歷史而設計,場景人物當然亦係岡本吉最耍家嘅日本武士風格,而一路玩落去,場景重明顯會有四季之分,玩家會見到好有日本風格的場景,算係遊戲中一個特色!而一邊玩落去重會配合超多動畫CG,雖然動畫質素都好有水準,不過對筆者呢啲無耐性嘅玩家,真係有啲唔耐煩,加埋無得將動畫飛走,認真要彈!一開始遊戲,玩家可以使用義經同弁慶兩個角色,兩者皆有唔同特色;義經因為身體特別輕盈,所以對敵時能夠做出好多花巧動作,而武器就使用二刀流雙刀,揮動時重會配合劍光,非常華麗.而轉玩弁慶時,又有另一番趣味,佢怪力驚人,所以打法亦都唔同,最聰明就係先將敵人引到一齊,一次掃晒!
開始遊戲後,見到嘅都係一啲卒仔,攻擊力唔強,甚至係有點遲鈍,所以玩家最好利用卒仔來熟習操作,同埋盡量取得更高連斬,加快升級速度.當玩家開始熟練,正式敵人亦開始會出現,而Boss級角色一般都會較大隻,而對敵時畫面底下會出現Boss嘅生命值,到時要小心應付;雖然每隻Boss都會用唔同武器,所以攻擊招數亦各有唔同,不過對付方法都有個共通點,就係多利用跳躍同抵擋,跳躍除咗可以閃避攻擊外,同時,更可以連消帶打,使用連續技,筆者就覺得比一般攻擊威力強得多.另外還可使出「殺陣」,使出此招時,畫面超靚,主角身體會出現光芒,而敵人就會進入慢動作,趁住呢個時機攻擊,必殺技威力會大為提高,不過就要注意時機.
同場加映:《影牢II-DarkIllusion》陷阱遊戲
《影牢II》由大廠Temco出品,畫面當然係信心保證,而同《GENJI》唔同,雖然同樣係動作遊戲,不過故事背景都比較西化,而攻擊就加入好多唔同招式,玩家將扮演一名落難公主,可以話手無縛雞之力,為咗應付追兵,只有利用各種「陷阱」,陷阱有「天花板」,「地板」,「牆壁」等,既有造成敵人損傷嘅陷阱外,亦有封鎖敵人行動等陷阱,攻擊變化好多.而敵人會使出好多魔法,而且重會替自己人加狀態同補血,係隊中嘅救傷兵,所以一定要好好「照顧」佢!


text:
(黑鏡線索)點解搞到去Starbucks齋坐唔飲? - 宋漢生
黑鏡線索獨立毛澤東大中華膠梁啟超中華民族
(黑鏡線索)
民怨累積,本來上街爆.但吓吓咁唔係辦法,於是發明議會呢樣嘢,等大家搵代表,喺指定時間,指定地點,按指定程序,去宣洩.因為喺其他因素不變下,民怨唔會無端端自己消散,可以叫做民怨守恒定律.
即係好似,你嘅配偶,因某事嬲咗你.你聞到味,可以懶醒,避來避去,佢一入房你就去沖涼,佢一沖涼你就即刻熄燈扮瞓着,但其實最終都係會爆,火藥引可能係又放隻襪喺路中心,或者係又冇放低廁所板等等,總之都係走唔甩,心存僥倖只係自欺欺人.
換言之,議會係為政權維穩有益,但就係有當權者,好似唔明,覺得電掣個fuse好無謂,走去拆咗佢,覺得咁樣方便啲.見個洗衣機有個位漏水,夾硬塞住佢就當冇事.佢以為議會阻頭阻勢,又係英國佬陰濕埋下嘅炸彈,以圖推翻鄧總設計師成日講嘅「英國人做到的,中國人必定做得更好」.莫講話冇系統設計嘅頭腦,連死跟本說明書,都做唔到,不斷懶醒嘅結果,係幾好嘅嘢,都俾佢用到爆炸.
議會嘅功能,係處理政治問題.「政治問題政治解決」,即係「政治問題議會解決」.原本個議會已經係半個閹人,有人為咗貪快貪方便,懶醒咁閹埋剩返嗰半,走去DQ以十萬票計選出嚟嘅民意代表.咁估都估到,啲民怨唔會大家骨一聲吞落肚屙出嚟當冇事發生,至多係時辰未到有啲lag time.
議會閹咗,民怨不滅,實會四出流竄.流去邊?好明顯,會流去街頭,因為本身議會就係發明嚟將政治帶離街頭,呢點今次唔再細述.但仲會流竄去邊?可以係三權裏面,另外嗰兩權.流竄去行政,執法機關,就瞓身做政治打手,剩係拉一邊,另一邊就搭晒膊頭.一邊就開槍打心口,另一邊就護送離開.聲譽一鋪清袋,全部變過街老鼠.法院呢,本來唔係用嚟處理政治問題,但當議會閹咗,咁好多判案,喺大家眼中,就變得好政治.法官係個法律技術人員,你叫佢用惡法審暴動,咁佢就惟有專業咁跟惡法判,好多市民就會覺得,嘩,判得咁政治,隨時就去圍法院,因為議會閹咗,惡法再冇機制檢討.
即係話,你逼政治走去行政,走去司法,政治問題唔會解決到,因為根本佢冇咁嘅功能.不特止,仲隨時逼死埋另外兩權,威信蕩然無存,連佢哋原本嘅功能都廢埋.即係當權者為求自保,不惜三權攬炒,一齊陪葬.
除此之外,學利世民兄話齋,政治仲可以流竄去商場.既然議會代表都冇埋,惟有捲起衫袖自己代表自己.本來大家買嘢,幫襯邊間,大概係考慮質素價錢,但當政治問題不能政治解決,就連買嘢都政治化.同朋友傾嘢,避開Starbucks,去Pacific Coffee,點知原來屬於華潤,除咗齋坐唔買,都係時候發掘一下獨立小店.有朋友攞個美心系清單一睇,先發覺自己張AE卡,好多優惠,都係屬於美心系,而家放棄呢啲優惠,年費都唔值,當堂連張卡都廢埋.有朋友無端端text嚟,問點樣唔搭黨鐵由金鐘入將軍澳,呢個時候,就會發覺,政府多年黨鐵優先政策既惡果,係今時今日有啲區,真係最好唔使去,亦有朋友因此考慮買車.自己頂唔順個user experience屬垃圾級嘅巴士app,裝番個citymapper app即刻心曠神怡.
本來溫水煮蛙,點知777走去開大個火,將個系統亂咁舞,推到極限爆炸.好喇,隊爆咗,竟然都繼續用同一思維,變本加厲,以圖不停用警暴壓住,甚至「唔緊急」咁用緊急法,去繞過埋全閹嘅議會,連全閹嘅議會都嫌阻頭阻勢,鋪定路之後隨時連區議會選舉都廢埋,真係@#xyz.所以話,咁多件事,由頭到尾每一步,其實都係同一件事,都係同一個作俑者,邊個係實質真攬炒,真焦土,真暴力,將淘寶版一國兩制,進一步推向一國一制,清清楚楚,永遠冇得洗白.
撰文:宋漢生


text:
他不諱言,本來今屆已決定不出選,並預定繼續跟進社區事務約一年後就淡出,但經歷反送中運動,卻重燃他再參選的意志,「區議會職能之一,係帶民意畀地區主任,再上呈民政事務局,最後畀特首知,但班建制派區議員冇做好本份,劉江華出席社區對談時,好似唔關佢事咁,佢冇收到社區嘅風?唔知市民反對咩?所以建制派唔好扮成受害人,話家陣影響佢哋選情,其實佢哋根本係第一罪人.」
他在今次運動中受僱於網媒,曾在8.31太子站內直擊警察無差別打人,又曾在採訪現場被警察故意從後開槍打中受傷,近距離見證警暴失控,「但呢一切都係源於第一道防線冇咗,個炸彈先爆到咁大,就係一直把持區議會嘅建制派,只會出來支持政府同譴責暴力,根本係本末倒置,大家仲繼續選佢哋,係咪想將來有機會再爆多次?」
因此他在6月尾時,已改變年初不再參選的念頭,「唔可以咁快退落嚟住,唔想呢啲對社會咁大衝擊嘅事再出現」,更何況,他觀察到民情的改變,認為改變社區的一些想法,現時較過去有更大機會實踐,「上屆大家好似有政治覺醒,係咪可以承住傘後嘅勢?但其實大家對區議會嘅期望同過去幾十年差唔多,區議會架構上亦好多嘢做唔到,仲要過半先做到啲嘢.但現時大家開始明白生活同政治分唔開,區議會係咪可以做橋樑而唔係講提供服務呢?經過今次運動,睇到大家好愛香港,可唔可以喺地區上,幫大家帶出呢種對社區嘅歸屬感,咁大家咪會珍惜個社區.」
他更笑言,經歷今次運動不少大場面,可以成為做區議員的一大優勢,「現時幾緊張危險環境都經歷過,你個人會定好多,區裏面有乜事,街坊會安心好多,佢哋會對你有信心,難聽啲,到時畀街坊圍都唔會騰,識得危機處理,冇人氣當衝突係興趣,但你會識同市民表達諗法.」


text:
香港人靠自己全力同武漢肺炎打仗,成日自我吹噓係「真英雄」同「忠誠勇毅」嘅綠色物體高層,就放低抗疫工作,包房同明星飯照食歌照唱最自high同happy.
網上噚日有片流出,警務處處長PK鄧同班手下,包括警務處人事部遴選委員會總警司謝振中,公共關係科總警司郭嘉銓同高級警司江永祥,仲有「光頭警長」劉澤基,齊齊去晨曦明星足球隊晚宴,片中PK鄧好興奮發言,話見到好多偶像,由成龍開始數到譚詠麟,曾志偉,之後向班廢老級藝人送高帽,「其實呢,點解我喺區議會講嘢咁叻?就係聽志偉嘅《開心字典》」,更自爆「唔知點做警察」,「我做警察係學成龍大哥,學方中信,全部都係學你哋……睇吓睇吓就識做,唔知點解.」最後仲一齊唱咗首《朋友》.
八方睇完覺得心慌慌,一來疫情肆虐,呢班人一齊聚餐唔戴口罩又握手影相,更心寒係堂堂警隊一哥,可以厚顏話自己向藝人偷師學做警察,佢學嘅成龍同方中信演嘅警察角色,會無視紀律,公報私仇兼妨礙司法公正,原來呢啲就係PK鄧眼中嘅警察楷模?
當晚出席人士中,仲有襲擊市民坐完監嘅退休警司朱經緯,佢同好多個藝人同警隊高層合照,結果因為咁畀自己隻衫袖出賣,連登網民發現,佢係呢批片同相嘅疑似源頭,亦發現當晚有人違法室內食煙,但結果就獲Popo包庇.
八方問過PPRB,佢哋話警隊16號喺公餘時間同一支足球隊踢波,之後一齊聚餐,費用由雙方共同承擔,仲話活動屬私人性質.問題係,PK鄧當晚同現場人士講咗句:「大家係老友,全部在心中,唔使講嘢,只要你哋畀個手指公我哋,我哋赴湯蹈火,在所不辭.」,喺私人場合向一班「老友」用自己公職身份作出咁重大承諾,究竟係濫用緊職權定已經係公職人員行為失當?
李八方


text:
求驗客手記:紅軍大肥魯鐸克
笑C朗奄悶 - 求驗客
任達華夫婦喺個廣告入面話,做人要work hard,play hard;而前英超球星魯鐸克則認為,要加埋drink hard至得.不過呢位身形暴脹嘅利物浦名宿就戥C朗等球星辛苦,話佢哋為咗形象同身材,唔敢去酒吧大飲特飲,過唔到球星應該過嘅生活.
「𠵱家啲球星個個星期執成十幾廿萬(鎊),搵多過我哋嗰代好多,但就唔似我哋咁,鍾意點使就點使.」現年44歲,肥到好似豬咁嘅魯鐸克,喺接受英國男性雜誌《Loaded》時憶述:「C朗班球星唔好似我哋咁去酒吧或夜總會,飲到啤啤夫.我哋不嬲有飲酒文化,特別係喺利物浦;如果你唔飲,你就唔可能喺利物浦踢波.每逢禮拜二我哋拉隊飲酒,而且劈到斷片,咁樣先至可以加深隊友之間嘅感情.」
魯鐸克補充:「𠵱家啲球星太有紀律.我出去飲酒,至少飲半個品脫;𠵱家啲球星怕俾人見到,所以會好節制,但我就一定唔會.我嘅座右銘係train hard,play hard,drink hard.無論贏和輸,我都會喪飲.我嘅原則係比賽前兩日唔飲,就係咁簡單.」
講真,唔係個個球星都咁自制,好似曼城班球星咪成日去飲酒囉.皇馬嘅C朗要keep住嗰兩塊雞扒同8嚿朱古力,當然唔可以將酒當水飲,否則每日做6,000下sit-up都補唔番;更何況佢孭住幾千萬鎊嘅廣告合約,形象受損隨時見財化水,梗係唔可以好似幾年前咁亂嚟啦.巴塞球星美斯自爆話自己好悶,喺唔踢波嘅日子就係打機,湊仔同瞓覺;佢若然唔係背負世界金球獎呢個名,話唔埋會好似魯鐸克咁放縱.


text:
近幾年,無綫新聞部被嘲變成CCTVB新聞,更影響前線新聞報道員在採訪期間受到阻撓,柳俊江在商台訪問中坦言感到心痛,他說:「咁當然嘅,如果你係尊重一個自由社會,嚮往一個民主社會,你係應該有所謂尊重言論自由同新聞自由,無論咩立場都好,佢喺前線採訪,你唔應該去阻止辱罵佢.當然每個人立場不同,可能你咁係宣洩咗你對佢嘅不滿,但調番轉頭,你唔鍾意嗰批人喎,你就係唔鍾意冇自由吖嘛,我覺得係好矛盾,當時你會有好多情緒,你會訴諸於口頭或者行動.但調番轉好可悲嘅係,本來係一個好有公信力嘅電視台,somehow我都係喺入面貢獻咗我嘅青春去幫佢建立一個公信力嘅時候,佢到而家好似變成,坦白講,好似過街老鼠,點解會咁呢?!我好痛心,點解管理層會將一個咁嘅美玉,變成而家咁狀況,人人唾棄,痛心係一定.」
柳俊江認為有改善空間,單刀直入說:「做番應該要做嘅嘢囉!」他大讚好多無綫前線人員好有心,例如拍攝暗角七警打人的通宵更攝影師,雖然名不經傳,但一直盡心.而令他最痛心一次,是見到律政司office外有人集會,示威者包圍一名攝影師,並用燈照射他不准採訪,柳俊江說:「嗰位攝影師我識咗好多年,佢係一個好好嘅人,係我一個好敬重嘅攝影師,我哋喺汶川地震一齊採訪,大家點解會將對某一個機構嘅仇恨,放落前線人員身上?!」他直言做幕前記者,因為多人認識,轉做其他工作較容易,反而新聞攝影記者好難,他慨嘆謂:「因為新聞攝影同做廣告或電影攝影,個mind set唔同,惟有喺行內打滾,變咗TVB相對嚟講係比較安穩,但佢哋都會盡能力去做,大家應該要去尊重佢哋.」


text:
沙葛 售價穩定
沙葛有吸油作用,炒肉時加啲沙葛更有助減低肥膩感.沙葛盛夏當造,不過家陣幾乎一年四季都可以食到,價錢都好穩定,價廉,其食法好廣泛,切薄塊或絲配肉類炒食之外,重可以滾湯,切粒粒做潮州粉果餡料.啲靚女們唔想好似我肥師奶身形走晒樣,多食沙葛啦,因為沙葛亦有助消除人體內嘅多餘脂肪,常食有益㗎!
各大菜檔有售
脆卜卜香口小餅
啲小朋友放學返嚟,經常喊肚餓,身為媽咪嘅我當然常備一啲小食,永無餓親啲細路.
最近喺馬莎買咗兩款迷你脆餅返去畀佢哋做下午小食,佢哋不知食得幾開心,脆卜卜又香口,一款香草味,一款芝士味,每盒分量唔會太多,唔驚佢哋食到過飽.買多幾盒,遲啲睇世界盃時,老公都可以用佢嚟送啤酒啦﹗
馬莎百貨有售
花味朱古力 春夏最宜人
我肥師奶一向好有情趣,最近送咗一盒花味朱古力畀老公,𠱁得佢好開心.
春夏季係繁花滿開嘅時份,花香最清新宜人.但香港見人比見花草嘅機會多,如果想感受一下春夏花開嘅優雅,不妨買呢隻Godiva特別為呢個時份製造嘅花花朱古力.呢啲朱古力加入咗三種香氣濃郁而清新嘅花朵,分別係薰衣草,玫瑰,同埋紫羅蘭,味道更覺芳香迷人.
銷售點:Godiva(22950268)
地址:中環國際金融中心1035室


text:
喺電影《九品芝麻官》飾演「常威」而深入民心嘅鄒兆龍,雖然佢同89年港姐太太翁為德結婚18年,生咗一對孖仔同一個女,本來大家都認定佢係好好先生,點知喺8月底俾一名大陸女子喺微博開post爆料,公開同鄒兆龍嘅甜蜜微信語音互動,一系列摸腿照,甚至話鄒兆龍喺交往期間曾幫佢洗內褲,除咗佢之外,鄒兆龍仲一腳踏幾條船,仲話佢係個無情無義嘅賤男!
點知成件事隔咗一個禮拜左右,佢老婆翁為德喺鄒兆龍大陸經理人嘅微博現身,見佢手持一份聲明,表明會撐老公到底.有網民對佢寄語無限同情,甚至有人話老公去玩,做老婆嘅都要撐到底!為咗洗脫賤男嘅形象,鄒兆龍先後喺微博貼用對腳高舉囡囡嘅相,而囡囡亦拗晒腰擺pose,日前又貼陪一對孖仔打GOLF嘅相,佢話:「等退休後最想做的事情就是.....跟著你們兄弟倆世界各地去比賽!」不過佢嘅微博自此之後就唔畀人留言.
前日鄒兆龍又出招,今次佢POST咗一家五嘅食飯相兼留言話:「I am very fortunate, because I have them.」但係呢張相似乎觸動咗小三嘅神經,搞到佢又開post喪插鄒兆龍,佢話:「穿著我買的內褲,頭上戴著我買的頭巾,穿戴我買的東西辱你老婆呢?」
鄒兆龍又有乜嘢對策?咪唔俾人留言囉!


text:
夏日求驗客:
晒另類三代全家福
C朗人月兩團圓 - 求驗客
聽日就係迎月日,中秋呢個咁人月兩團圓嘅日子,基斯坦奴朗拿度(C朗)都啱玩?C朗咁多年嚟都出名孝順,上個禮拜六佢就post咗自己,過咗身嘅老竇Aveiro同埋三個囝囝嘅三代同堂合照,留言就話:「你永遠會喺我哋心中.」睇嚟C朗想從小就教三個仔咩叫孝道啵!而且,同日C朗ig都有條大仔小C朗嘅射波片,而且C朗仲幫乖仔綁鞋帶,認真溫馨.
C朗(左)upload咗張另類三代同堂大合照,食正我哋中秋節.
互聯網
網民成日笑C朗係「慈善球王」,佢好波啲定美斯好波啲就冇人有答案嘞,不過C朗咁多年嚟都出晒名孝順就肯定堅嘅!由代母所生嘅三個C朗愛子,雖然有兩個仲係手抱BB,不過C朗都想灌輸呢個優質觀念過佢哋,大大張爸爸肖像嘅油畫擺喺屋企,而且C朗拉埋三個仔合照,組成一幅另類全家福,而且仲話:「你永遠留喺我哋心中.」
早喺C朗20歲嗰陣,C朗爸Aveiro就因為肝病過身,所以C朗從此戒酒戒蒲,都係佢之後成就到咁輝煌職業生涯嘅一大轉捩點,唔係嘅話,C朗都隨時變咗「月巴」!另外一樣關佢爸爸事嘅,可以話係雲尼斯達萊呀!事關當年C朗仲踢緊曼聯,雲佬就話C朗既然老竇走咗,叫佢改認同樣係葡萄牙籍,當時做緊曼聯助教嘅基羅斯做老竇咁話.涼薄成咁,所以嗰季之後費格遜就將雲佬賣咗去皇馬.另外,雖然C朗已經離開咗曼聯好多年,但仲好尊重同佢情同父子嘅費爵爺,連歐聯決賽捧完盃後,都要特登去攬攬恩師,可見C朗的確係個好重情嘅人.
平時踢波雄姿英發嘅C朗(右),對住乖仔就展現慈父一面.互聯網
同時,C朗都好錫自己個仔嘅,成日都拍低小C朗踢波嘅片,仲好似一般家長咁,見到阿仔射得靚會大聲喝彩.今次條片C朗仲屈膝幫乖仔綁好對boot,再自己做埋示範教射波!七歲嘅小C朗射波就當然冇老竇咁腳腳七注啦,不過都有料到㗎,等到遲啲C朗對孖B都大個,四仔爺一齊踢波嘅畫面,都應該係另類放閃呀!
雖然講到子承父業就好似太遙不可及,不過喺人月兩團圓嘅佳節,不妨多一啲幻想吖!而且,C朗女友佐珍娜家陣都陀住佢嘅骨肉,雖然係仔定女就未知,不過以C朗嘅凌厲生產力,加上搵代母嘅號召力,隨時組隊C朗子嗣足球隊都得呀!
C朗(左)離開曼聯多年,但就仍然好尊重恩師費格遜.資料圖片


text:
西貢藝人 悲可怕車禍
劉偉強:心寒 成奎安:又添寃魂!
馬路如虎口!昨日西貢南邊圍迴旋處發生嚴重車禍,一輛旅遊巴翻側,死傷眾多.由於該迴旋處是往西貢必經之路,部份住在該區的藝人,異口同聲指這條奪命斜路,設計危險易生意外,南圍村村長成奎安感嘆地說:「無端端又多咗寃魂!」每日必經此路的劉偉強大感心寒,而舊街坊張家輝也勸駕駛者落斜緊記收油.
採訪:陳寶明,戴彩煥,比華利,陳月媚
朝早9點幾我揸車經過時,見到對面線肇事現場,架旅遊巴士撞成咁,已覺得心寒,肯定有好多死傷.早排附近先試過八車連環相撞,最好係用低波落斜,嗰個位置周不時會影快相,警方咁做都係想駕車人士可以減速,避免發生交通意外.我每日揸車返屋企都必經呢條斜路,會特別小心,一定會收油.
我朝早10點幾出門口,行南圍舊路,所以見唔到斜路單交通意外,如果唔係我都會去幫手救人.後來我屋企人同好多朋友打電話話畀我知呢件事,聽到個心好唔舒服.嗰條路設計根本好有問題,我哋成日揸,揸咗幾十年都覺得嗰條路好危險,衝落嚟嗰吓一定要收油.
嗰度成日有交通意外發生,我覺得設計條路嗰個人對車冇認識,所以點危險都唔知,雖然嗰度成日有影快相,但政府唔係為安全,只係想罰錢啫,啲人見影快相收完油,之後咪又揸番快,我覺得會有反效果㖭.嗰啲乜嘢交通小組日日食阿公嘅,𠵱家咪等嗰啲要負責嘅人負責囉.唉,𠵱家條路無端端又多咗寃魂,真係陰功.
我覺得呢條長命斜唔係咁難駕馭,只要遵守交通規則,一定唔會出事,但好多人就係輕視咗,以為條路咁闊,咁清同咁長,以為唔收油都冇事,但係落斜時車速會自然增加,好多嘢係你估唔到,所以行呢條大斜一定要收油入低波,託賴喺呢個黑點,我從未出過事.
發生車禍嗰個位置幾危險,近迴旋處,真係唔開得快.我聽到消息都唔敢睇新聞,只係聽報道,因為個畫面太sad嘞!
睇到新聞好唔開心,嗰條斜路衝落嚟好快,所以車速限制係50公里,仲成日影快相,只要識收油唔超速就冇事.嗰度都唔算係交通黑點,以前未改建條路時仲危險.
住開西貢嘅人都知嗰個位要開時速50公里同收油,習慣咗就唔危險,不過意外嘅嘢冇人控制得到,希望啲傷者冇事.我覺得罔顧乘客安危嘅司機,行為係好自私.
我哋今日外景,演員之間都討論呢單大車禍,大家覺得唔開心,始終死傷者太多.其實案發嘅位置真係幾危險,條路太斜,又經常有快相,有時啲司機仲會避快相緊急煞車,好容易引致意外.
每一位司機開得車,必要承擔自己,乘客同途人嘅安全,要小心留意路面情況,以及確保車輛機件性能,唔可以唔負責任,呢次車禍受傷嘅乘客大部份仲係長者,佢哋應變危難嘅反應一定冇咁快,我希望每位傷者可以盡快康復.
吓,咁大件事!我喺湖南,唔喺香港,所以唔知道,但嗰條路成日影快相,我都喺嗰度俾人抄過一次,嗰度行車時速50公里,但自己唔覺唔覺都開到60幾.嗰條路已經整過一次,比以前闊咗,我覺得條路又唔係爛,都好平坦,只要揸車嗰陣奉公守法唔好超速,應該冇問題.我相信日後嗰條路一定更加多影快相.


text:
蘋果批:越怕封殺 越冇辦法
內地電影業禁忌多多,《色,戒》「疑似」歌頌漢奸,女主角湯唯就被全面封殺;香港嘅電影人成日掛住「北望神州」,題材上畏首畏尾,結果棧整死自己……
高明輝:有傳聞話封殺佢嘅就係因為呢個原因.但問題係,湯唯只係其中一個角色,寃有頭,債有主,要封殺,點解唔搵梁朝偉或導演李安祭旗?
楊卓華:根據過往經驗,只要國內女星一喺外地紅咗,就會有人睇唔過眼,慣常嘅手法就係將女星描繪成「漢奸」,例如趙薇着件日本軍旗design嘅時裝,就被人淋屎;章子怡拍《藝伎回憶錄》扮日本人,又被人鬧佢係漢奸.
袁:我覺得被封殺至少要講出原因,但內地廣電總局至今就仲未清楚講出封殺嘅真正原因,咁樣直頭影響咗成個香港電影業,因為大陸市場對佢哋非常重要,但就唔知個審批標準喺邊度.
楊:香港電影業最蓬勃就係七十至九十年代初,嗰時內地市場都未開放,但港產片反而發展得最好,本地市場蓬勃同時,又可以賣埠賺錢.九七年回歸之後,電影人以為可以「北望神州」,結果表現反而越來越衰.
高:會唔會係因為娛樂多咗,觀眾嘅口味又多元化咗?𠵱家有荷李活,日本,韓國,甚至乎東南亞片,又或者觀眾唔一定要坐定定個半鐘睇戲,改為上網上YouTube睇短片,選擇多咗?
楊:但呢啲唔係只在香港發生,美國電影人都要面對,但係人哋就搞得掂,票房持續有增長,所以重點應該係拍出嚟嘅電影究竟有冇質素,有質素就有競爭力.


text:
賢賢噚日谷住道氣,小妹問佢乜嘢事?佢話啱啱同家人去咗荃灣悅來酒店食lunchbuffet,原本百零蚊都幾抵食.埋單時四個人食咗近六百蚊,作為精明消費者,check吓單至穩陣,點知發現張單無啦啦有項3蚊嘅收費.
3蚊?好濕碎啫,但究竟係乜嘢收費?賢賢話,佢係枱面左摷右摷菜牌,見到一張好細嘅心意卡(圖),打開睇入邊寫住每次惠顧都會喺賬單加收3蚊做慈善捐款,唔想捐,可以同服務員講.
賢賢話,佢由入座至埋單,啲職員都冇同佢講捐款事宜,你估個個客都會留意張心意卡咩.相信唔少人做咗善事都唔知;如果個客唔認同個受惠機構,矇查查sayno都冇機會.
咁又係噃?小妹噚日打電話畀悅來酒店公關問吓.佢開頭話張心意卡寫得好清楚,啲職員冇可能逐個客講.佢跟住又問小妹係咪會將佢講嘅嘢登出嚟,如果係要白字黑字問問題先算數喎,否則佢會全部否認之前所講嘅嘢.咁都得!小妹即管Fax問題去.之後公關回覆話,餐廳每張餐枱都擺放有關活動嘅宣傳卡,講清楚籌款嘅理念同細節兼受惠機構名稱.活動係自願參與,捐款與否由顧客決定.
消委會發言人話,酒店放張卡喺枱面就當客人同意,做法好有問題,因為唔係個個客都會攞張卡嚟睇,「職員一定要同客人講清楚.」
逢周一至周四刊出


text:
馬會宣佈計劃將部份馬房北移,將廣東從化之亞運馬術場地發展為馬會馬房,將來有近四百匹馬運去從化訓練,出賽時就提早運來香港,車程要四小時.
站在馬主立場,第一個反應就係反對,反對之餘就嘆一句無奈.梗係要反對啦,做馬主又兼係珠三角廠家就話啫,其他馬主要去馬房探訪嘅話,好唔方便,練馬師與騎師分批往從化練馬乎?還是有部份騎師長駐從化?雖然外國賽馬因為地方太大,經常出現如此情況,但不可不知,廣東從無賽馬文化,練馬文化,訓練當地人做馬伕都有排搞,最初兩三年,馬主對「從化」練馬無信心,是所必然.
邊啲練馬師長駐從化?邊啲留在沙田?憑抽籤還是憑挑選?老實講,一個人兩條心未為多,馬主H話如果佢隻馬嘅練馬師調去從化,佢就一定拉馬轉倉,轉往留在沙田嘅馬房,或者冠軍人馬如告東尼,方嘉柏,大摩,蔡約翰四位去咗從化嘅話,佢地仍然可以保持住嘅,其他馬房就難講咯.叫澳紐人士去從化?佢會歡喜先至奇.
賽馬事業一年為特區政府製造超過一百億元稅款,換在任何其他國家地區,當地政府一定愛惜呢樣事業,招待唯恐不周,稅務優惠與撥地建馬房,馬場,樣樣有齊,偏偏呢個特區政府假惺惺,假道學,諸多顧忌班道德塔利班,樣樣窒住馬會,每年收一百億都冇聲多謝,好似同賽馬事業有仇咁款.其實沙田體育學院係馬會捐錢興建嘅,歷史任務已完,應該全部送番俾馬會作擴建馬房之用,將啲馬伕職位留在香港.而啟德機場興建體育城之議,一直得個講字,都唔知政府做乜鬼.在啟德興建大型體育館,運動場,新體育學院,可說一氣呵成,兼且位於市區,交通方便,肯定大受歡迎,可說市民高興,體育界高興,馬會高興,齊齊有贏冇輸.特區政府如果夠厚面皮,最多咪又打馬會心口,叫馬會捐番一啲錢畀啟德體育城!主理體育嘅民政事務局,代表體育界嘅議員霍震霆,不向政府爭取,實在失職,家反而委屈了家嫂,政府死都唔肯撥地,變相逼遷部份馬房,馬圈中人覺得認真冇癮.


text:
馮仁昭四圍超:
大家姐扮嘢教做戲藝人走夾唔唞
電視台有位又拍劇又做綜藝節目嘅女藝人,唔單止成日以為自己係超級靚女,而且重當正自己係大家姐咁成日教訓新人,話說近排佢同一班藝人參與一個節目錄影,導演因為某啲技術上嘅問題,要將某幾部份節目重頭錄影多一次,呢位女藝人即刻扮晒嘢咁教訓其他有份錄影嘅藝人,話佢哋嘅表現好唔掂,跟住好似導師咁教人點做點做.
當自己係監製
最搞笑嘅係,根本唔係班藝員做錯,只不過導演想效果好啲先至要求重錄,而且嗰班藝員雖然年資冇女藝人咁耐,但個個大大話話都入咗行成十幾年,嗰位女藝人當眾教人做嘢,試問又點會令人信服吖!
馮仁昭聽聞呢位女藝人成日當正自己係監製咁指指點點,好唔識得尊重他人,佢班拍檔平時見到佢喺度嘈喧巴閉,都會有咁遠行咁遠.而且,喺背後重幫佢起咗個花名叫佢做「大家姐」,係褒係貶,大家心裏有數啦!
2R俾狗仔隊嚇到手震
二人女子組合2R最近成為咗狗仔隊嘅追訪對象,佢哋噚日喺尖沙嘴出席活動,家姐Rosanne話:「跟都唔係問題,但係最過份係走到埋你面前影相,我地連行路都有問題,阿妹(Race)重俾佢嚇到食飯都手震.」家姐解釋因為妹妹一向心跳都比正常人快,𠵱家成日要避啲狗仔隊,搞到成日都要跑嚟跑去.
陳浩民扮唔識三級豔星
陳浩民前日揸住瑪拉莎蒂跑車載三級豔星吳妙儀遊車河,但佢就直到噚日至覆機,佢一開聲就話冇睇過報道,自己亦都唔喺香港,但問佢識唔識得吳妙儀時,佢就話:「我唔記得,冇乜印象.」不過陳浩民就有啲前言不對後語,佢呢頭話冇睇過報道,嗰頭又話自己冇揸瑪拉莎蒂,佢冇睇過又點知人哋點寫呀?
裴勇俊圓癌症富婆夢
泰國有位過億身家嘅富婆,不幸患上末期癌症,由於佢一向好鍾意韓星裴勇俊,所以上星期趁自己做手術前專登飛去韓國見偶像一面,算係了咗自己心願.報道話裴勇俊同富婆傾咗二十分鐘,重親手寫咗封信畀富婆,祝佢早日康復,令到富婆感動到即時流眼淚呀.
梁安琪贈匿名信三個「唔」
賭王四姨太梁安琪噚日喺金鐘歎下午茶,對於近排多封匿名信,四姨太話冇受困擾:「唔知,唔睬,唔理!」提到匿名信下款自封「五太」,四姨太就話:「咁威呀!我乜都唔知喎!」而被指教唆四姨太嘅丁毓珠即場問記者借信睇,佢話:「睇壞眼!無中生有.真係聽嗰個又儍,講嗰個又黐!」
胡杏兒惹火現旺角
胡杏兒噚日身穿一條橙色的tubedress喺旺角舉行簽名會,佢話好耐冇踏足旺角區,問佢着得咁性感,會唔會擔心喺簽名會時受到騷擾,胡杏兒笑住咁話:「唔怕啩,都唔係好性感,簽名會完咗之後,我屋企人會嚟接我.」又話唔驚,咁又要人接?
孫燕姿台灣選情不可思議
原本孫燕姿前日要為台灣服裝品牌「GOZO」開記者會,但結果因為三二七遊行而延期到噚日,佢話:「最近有誰會看娛樂新聞?應該都在關心政治.我在新加坡有看到陳水扁受傷的新聞很surprise,台灣人比較多的想法可以在媒體發聲,執政黨和反對黨支持者竟然各佔一半,在我看來很不可思議.」


text:
提起雜技表演,好容易聯想到一大班來自五湖四海嘅藝人,但係美國就有一個雜技團,全部都係自己友,一家大細一手包辦,原因係呢個家庭成員有成十三人咁多,呢個就係美國亞特蘭大雜技世家Boehmer家族,十一個仔女,最細五歲,最大二十七歲.
大家係咪好想睇吓呢個雜技大家庭嘅表演呢?𠵱家唔使去到美國就可以睇到嘞,因為地鐵請佢哋喺復活節期間,嚟地鐵商場表演.
另外,地鐵為增加平日商場嘅營業額,只要喺九龍灣德福廣場同青衣嘅青衣城,消費滿四百蚊,用兩張同一商場不同商戶即日金額逾一百蚊嘅發票,可以換到該商場內戲院戲票一張.地鐵總商場市務經理陳嘉明話,下半年重會有連串不同主題嘅平日優惠計劃推出.
索罟灣有地皮招標
樓市再度興旺,各類型物業都趁勢推出求售,以食海鮮出名嘅南丫島索罟灣,都有一幅地皮標售,面積十七萬四千呎,睇落都幾吸引,不過有啲限制嘅.
聽負責招標嘅置華物業顧問公司董事李健民講,地皮同隔籬嘅水泥廠,共三十萬呎,喺○二年劃為綜合發展區(2),即透過向城規會申請,可以起酒店,住宅,私人會所同酒樓餐廳.但係一定要兩幅地皮一齊發展至得,唔可以單獨起樓;地積比一倍.
咁睇除咗水泥廠嘅業主買埋佢最着數外,其他人買咗,就要同水泥廠合作,唔係就只可以擺喺度.業主都知呢個情況,但仍話要賣,五月七日截標.
地皮業主喺八九年用千七萬買入,租畀大公司做上落貨,𠵱家已經交吉;附近以前有個石礦場,已經停咗採石好耐,重完成埋復收㖭,個外觀都幾靚㗎.
中原新人努力做數
「勤有功」呢句話幾時都啱嘅.中原美孚分區經理黃惠霞話,分行新請嘅員工張昉,入行唔夠半年,最初做一手,到今個月初轉做二手,佢除積極學習二手買賣技巧外,重經常畀電話啲客戶,了解佢哋嘅需要,就算對方唔領情都冇灰心.果然皇天不負有心人,佢過去一個禮拜共促成三宗長沙灣泓景臺二手,同一宗大角嘴港灣豪庭一手成交,為公司帶嚟近二十萬佣金.原來張昉平均每月都做到十幾二十萬數㗎.
摸貨都有得拍賣
樓市熾熱,吸引唔少炒家掃貨後短時間轉手賺錢,為能成功沽貨離場,佢哋乜嘢方式都用盡.一般係由代理幫佢搵客,但有啲就用另類方式出貨.
蘭西最近發現有啲炒家,將摸貨透過拍賣方式出售,而負責嘅拍賣行毫不掩飾,登報大字標題,講話係承確認人命舉行拍賣.買家見到係摸貨拍賣,唔知會有乜反應呢?肯唔肯積極出價爭奪呢?


text:
呢個禮拜係國際賽賽期日,除咗星期三香港對中國嘅世界盃外圍賽大戰之外,歐洲同埋世界各地都有唔少大賽.不過,當初我求大俠睇到香港嘅周中球賽直播節目表時,就有啲唔滿意,因為收費台雖然有瑞典對英格蘭,愛爾蘭對捷克,同埋葡萄牙對意大利等等嘅友賽直播,連巴拉圭對巴西嘅世界盃外圍賽都有得睇,偏偏荷蘭對法國場大波就冇得睇.
點知峯迴路轉,絲帶台公布呢場波有得直播,搞到我求大俠要讚吓佢哋.因為你知啦,英格蘭今次選人鬼咁騎呢,而意大利踢友賽又一向揸流攤,點都唔及荷蘭同法國咁星光熠熠㗎嘛.重有,荷蘭一向係友賽之王,應該迫到法國使出真功夫,呢場友賽絕對值得期待.
國奧隨時出局五‧一撲飛潮盞搞
前晚國奧隊擊敗伊朗,保住出線希望,並掀起「五.一」中國主場對南韓嘅撲飛潮.據講,唔止愈嚟愈多國內球迷訂飛,重有數以千計南韓球迷組團到長沙睇波.咪話我求大俠潑冷水,假如國奧下個月先作客輸畀伊朗,對南韓就成為例行公事,假如咁唔好彩,呢輪撲飛潮就搵嚟搞.
頂住巴塞揚名些軍新仔門將得寵
些路迪上個禮拜響足協盃淘汰巴塞隆拿,嗰場波臨危受命嘅大衞馬素屢救險球,一戰成名.些路迪見呢個十九歲龍門咁爭氣,即刻為佢提供一份四年新約,認真巴閉.話唔定大衞馬素隨時搶埋「正印」杜格拉斯嘅正選.所以話呢個世界好現實,唔使吓吓嚟料,一次發圍就搞掂.
搶馬賽帥印唔成白蘭斯臭史揚開
前法國國腳白蘭斯早前向馬賽爭取一個類似英超聯球隊領隊嘅職位,變相想奪去教練安尼高嘅實權.結果馬賽日前開咗嗰記者招待會,老細講到明拒絕白蘭斯,理由係安尼高獲大量球員支持,民心所向喎.白蘭斯爭位唔成,重俾人家揚晒佢唔得人心,好瘀皮啫.
新秀爭射12碼布魯士英明喝住
上周六英超聯伯明翰對列斯一役,主隊中場B曉士為想演帽子戲法,曾經搶住射十二碼,不過畀領隊布魯士喝住,命令要由射手科素操刀,結果伯明翰贏到四比一,B曉士就面燶燶離場.我求大俠都覺得應該以大局為重,B曉士咁英雄主義,因住鄧尼傷愈復出時無咗正選位咋!


text:
(李八方online)黑實高瘦VS白淨圓潤 尹兆堅細佬係總勞工督察
尹兆堅尹兆泰李八方ONLINE民主黨公務員
民主黨立法會議員尹兆堅係黨嘅勞工政策發言人,對勞工事務都好熟悉,但唔講唔知,原來佢有個細佬喺勞工處做總勞工督察,而家仲係公務員工會聯合會副主席,尹兆泰外型高高瘦瘦,黑黑實實,身型fit爆,同大佬白白淨淨,圓碌碌嘅外型有好大分別,若非公工聯總幹事梁籌庭介紹,真係睇唔出佢哋關係.
尹兆泰話,佢哋一共有四兄弟姊妹,尹兆堅係大哥,佢係二佬,對下仲有個細佬同妹,佢一直冇刻意公開阿哥身份,所以唔係好多同事朋友知道尹兆堅係佢阿哥,但試過有人見佢哋個名咁似,就聯想到兩人有親戚關係,佢試過直認尹兆堅係佢阿哥,但對方反質疑佢講笑.
尹兆泰話自己比較鍾意運動,所以冇出現中年發福.以前阿哥都有踢足球,但近年公務繁忙,可能因為咁肥咗啲.阿哥係反對派,經常狠批政府,但尹兆泰話由於自己主要負責執法工作,所以同哥哥冇乜大衝突,而兩兄弟都好少討論工作上嘅事,佢仲講笑話都支持阿哥爭取將公眾假期同勞工假日數睇齊,因為佢發現有個別勞工處新同事連兩類假期嘅分別都分得唔太清楚,統一咗仲可以方便執法.
尹兆泰任職勞工處已20幾年,十年前加入勞工督察會,之後成為主席,約兩年前佢仲獲選為公工聯副主席,尹兆泰話,喺家公務員工會出現青黃不接問題,佢希望可以出一分力,為更多公務員爭取權益.
若非公工聯總幹事梁籌庭(右)介紹,真係睇唔出尹兆堅同尹兆泰(左)係兄弟.


text:
石修,陳文媛(BoBo)同張美妮日前去咗廣州鱷魚公園,為今晚出街嘅《娛樂大搜查》拍攝外景,面對公園裏邊有成十萬條大大細細嘅鱷魚,佢哋都唔驚,其中以石修最勇,所有近距離接觸鱷魚嘅拍攝,佢都代替兩個靚女上陣,BoBo同張美妮重即刻封咗石修係「鱷魚猛男」.
味道似豬肉
石修喺鱷魚訓練員「鱷魚釗」指導下,騎喺鱷魚身上,好威風吓,而BoBo同張美妮就喺佢側邊不停打氣支持.兩位靚女更將鱷魚BB抱喺手上,BoBo話:「鱷魚BB啲皮好嚡,但個肚就幾滑,感覺怪怪咁,我都好驚吓.」
不過張美妮因為貪靚而試食煮熟嘅鱷魚皮,佢話:「大廚話食咗鱷魚皮對皮膚好,食落嘅感覺好似食花膠咁,好滑好好味,我咪好大膽咁試吓囉.」
至於第一次食鱷魚肉嘅BoBo就話鱷魚肉嘅味道好似豬肉喎.
採訪:比華利
許冠文為阿Sam開金口
許冠傑(Sam)演唱會今個禮拜六就開鑼,近日佢忙於為個唱做準備,噚日凌晨一點幾,啲工作人員開始將啲音響器材送去紅館,而阿Sam同佢阿哥許冠英噚日下晝亦去咗九龍灣國際展貿中心綵排,嘉賓之一嘅鄭融亦有到場,佢重同記者講話自己未踩真正台板,所以綵排時一味靠估,都有啲擔心㗎.
許冠文噚日亦話終於講掂數,佢會喺阿Sam嘅演唱會入面開金口唱歌,由於得四句咁多,佢𠵱家正為唱邊四句而頭痛.


text:
曾經全球招標嘅馬灣南部康樂旅遊用地,由於對入標者所提條件唔滿意,政府舊年收番.可能見自從有自由行之後,香港旅遊業幾乎成為拯救經濟嘅靈藥,為咗增加旅遊景點吸引旅客,聽講政府密密咁做緊嘢,遲啲就攞番呢塊地出嚟再招標.
政府為咗確保一定有人入標,聽講已經接觸過舊年入標兩家財團,睇吓佢哋重有冇興趣繼續玩.得番嚟嘅訊息好正面,對方不單止有興趣,而且重話好樂意去改善舊年嗰發展計劃,務求盡量達到政府要求.
當然啦,政府又點止問呢兩家財團呢,應該都有同時向一啲有實力嘅本地同外國財團探口風.相信大家下半年就會見塊地招標嘞.
呢塊康樂旅遊用地,佔地百三萬呎,舊年入標嘅財團,只得雪樂園公司同長江實業,其中長實以金庸武俠小說內容為旅遊發展主題,去爭呢塊地.
九倉光碟正
電腦科技一日千里,𠵱家只要一張光碟,已經包含唔少訊息.蘭西啱啱收到九龍倉一張光碟,裏面有公司核心物業相,尖沙嘴海港城同銅鑼灣時代廣場相,同埋公司一眾高層嘅相,當然唔少得主席吳光正啦.第日蘭西要用到佢哋嘅相,就方便好多,起碼多個選擇.佢哋果然識做,順便可以增加公司曝光率.
不過,蘭西覺得,若果發展商再加多啲資料,同不時更新,咁就最好嘞.其他上市公司好學嘢嘞,唔係就錯失宣傳機會.
中原地圖加料
蘭西之前提過,中原網上地圖,可以睇到住戶組群家庭每月收入情況,但成個大屋苑,唔可以一次過睇晒.
最近,聽中原集團張奕威講,已經可以做到淨係睇一個屋苑,或每一座嘅家庭月入數字,重可以用成個區或者全港做一個組群咁睇,大家可以比較到每座住宅嘅家庭月入,究竟同人哋相差幾多.
第日阿媽嫁女前,一上中原地圖,就可以大約估到男家搵到幾多錢嘞.
濠江置業增保障
澳門政府就快成立「小額錢財」部,處理小額錢債糾紛,咁香港投資者過江買樓,遇到糾紛,都有途徑快啲解決.
美聯測量師行董事張一輝話,澳門凡涉法律糾紛,最少要搞四五年.若果有「小額錢財」部,就會快好多,估計半年就掂.
佢話,由於之前濠江睇樓團反應好,所以嚟緊三個禮拜日會再辦.上次睇完樓嘅,部份有意買,但要透過當地公司至得,所以美聯搞緊手續,喺當地成立新公司.到時最少有十個八個客幫襯,但暫時仍然得個睇字.


text:
(一燈決)燈神:卡迪斯硬淨可擋馬
估唔到9月一度有機會挑戰擂台寶座,結果臨尾做唔到盟主之餘,10月就一瀉千里咁輸到淨番2,000幾分,包尾降班,喺度都要為自己畀山埃貼士講聲唔好意思.今個月冇得同其他名家一齊玩擂台,但就多咗個欄位寫多啲字繼續分享貼士.如果真係覺得我呢刻都反唔到底,當然歡迎讀者買對家,但我自己就唔信邪,大家又不妨聽下我呢個燈神點講先作定奪喇!
今次同上月擂台盟主牽牛兄對賭嘅係西甲波.牛兄係西甲fans,但我都唔係完全冇跟西甲波,今季就好留意卡迪斯(圖)呢隊防守力幾好嘅「升班馬」,家陣竟然排緊第五,同今周對手馬德里體育會同得14分,只係得失球差輸對方.今次兩隊交手,卡迪斯係作客一隊,但1支5場不敗,作客都贏過皇家馬德里嘅球隊,受讓一球/球半其實算筍.
佢哋已經三場冇失波,正選門將謝利馬斯列迪斯馬暫時西甲5場正選有15次成功撲救,平均每場都有三次,喺西甲撲救率榜中排第五.進攻方面,大家最熟識莫過於係踢過曼城嘅尼格度,呢位當年喺香港大球場食泥嘅前鋒,今季踢到第7輪比賽已經有2入球3助攻!
睇好卡迪斯另一原因,係因為馬體會本身就患得患失.蘇亞雷斯入「會」後似乎同新隊友未夾啱,祖奧菲歷斯又唔穩定,對於要踢歐聯,一周兩賽嘅佢哋,輪換一定會帶嚟影響,覺得卡迪斯未必輸到兩球或以上,下盤博得過.
《一燈決》係今季新欄目,由上月擂台盟主同上月燈神拗吓頸,睇吓讀者信邊個.


text:
求驗客手記:爭贏普帥 再見沙利
派路孭P牌教斑馬
祖雲達斯喺上周五歐聯出局,翌日就炒咗教練沙利,當時外界傳過前熱刺主帥普捷天奴係接任人選大熱,就連前度主帥艾基利,施丹同干地等人都被拉上關係.但令人意外嘅係,祖記最終決定由過去毫無執教經驗,上星期先接手祖記U23嘅派路接手做一隊教練.
41歲嘅派路喺球員時代曾效力過國際米蘭,AC米蘭同祖雲達斯3大意甲豪門,佢喺2011年加盟祖記起就幫球隊連贏4屆聯賽冠軍,到15年離隊轉投美職聯紐約城,喺17年就掛咗靴.11日前佢亦都正式展開執教生涯,接手祖雲達斯U23主帥教職,但相信佢自己都估唔到,唔使兩個禮拜就「升職」教一隊.
雖然派路冇執教經驗,但近年唔少球隊請番佢哋嘅名將教波,英超就有車路士嘅林柏特同阿仙奴嘅阿迪達,第一次坐正嘅阿迪達仲幫槍手贏咗個英足盃.講到更成功嘅例子,就有08年出任巴塞隆拿主帥嘅哥迪奧拿,短短任教4年就為巴塞贏咗3次西甲同2次歐聯等重要錦標;而同派路一樣踢過祖記嘅施丹喺16年初走馬上任後,即刻帶領皇家馬德里連贏三屆歐聯,佢喺今季回歸亦幫皇馬重奪西甲.
不過哥帥同施丹喺接手一隊嗰陣,好歹都喺球隊嘅B隊教過波,但係只得11日執教祖記U23經驗嘅派路,相信首先要同陣中兩位老大哥打好關係,第一位係35歲嘅基斯坦奴朗拿度(C朗),佢喺歐聯出局嘅賽後喺ig發長文,好似抒發咗對沙利嘅不滿,成篇文冇提過沙利之餘,最後仲要話:「希望我哋喺短假期後為未來作出最好決定.」好似暗示祖記揀錯沙利.至於第二位就係仲大派路一歲嘅門神保方,派路當然要靠呢位老大哥打好更衣室嘅關係.其實保方都好支持派路,得知老友上任消息後仲講笑話:「我係咪要叫你教練喇派路?祝你好運!」
喺意大利06年世盃冠軍隊入面,派路有唔少隊友都執起教鞭,好似兩位米蘭好拍檔恩沙基同尼斯達去季都教意乙球隊.恩沙基教意乙嘅賓尼雲圖贏咗聯賽冠軍兼來季會升上意甲;而喺美國開始教波嘅尼斯達,亦帶領緊費辛隆尼打緊升班附加賽,有望升上意甲.另一鐵衞格羅素教過祖記青年軍三年,但之後教維羅納同布雷西亞都唔理想,上年俾布雷西亞炒咗之後就未有再教波住.教得算唔錯嘅就有「大簡」簡拿華路同加度素,前者帶領恒大贏咗19年嘅中超冠軍,加度素就喺13年開始執起教鞭,雖然之前教米蘭唔算好好,但佢帶領嘅拿玻里勝率有55%,算係佢執教生涯最好嘅成績.


text:
求驗客手記:
盡得老竇風流真傳 13歲大哨仔識玩
巴西名將朗拿度昔日馳騁沙場無比英勇,場外感情生活亦都多姿多采,當年佢同美女前妻美蘭妮喺2000年生咗愛情結晶品朗拿德.不經不覺德仔已經13歲,身形仲早熟到你唔信,兼且似乎仲遺傳到佢老竇感情豐富嘅基因,年紀輕輕就墮入情網.德仔最近上載咗佢同佢女朋友嘅相上網晒命,睇相見佢哋打成一片.
講朗拿度嘅情史夠我求驗客寫兩段頭條,佢喺99年同巴西女足球員,當時嘅小美人美蘭妮結婚哄動一時,兩口子喺一年之後就生咗德仔,但佢哋段婚姻到03年就玩完,近十年嚟好似都冇乜美蘭妮嘅消息,我求大俠都有少少掛住佢.
講番𠵱家已經13歲有多嘅德仔,年紀輕輕但已經周身肌肉,唔講以為已經18歲.至於個樣,除咗對眼似媽媽之外,其他都係似爸爸多啲.德仔最近喺佢Instagram度上載咗幾張相,主要都係同佢女朋友曼妞埃拉嘅合照.雖然唔知曼妞埃拉幾多歲,但目測相信都係同德仔差唔多.
德仔喺張相度亦有寫:「9個月喇,我愛你.」之後佢女友亦都有回應:「我都愛你,喺你身邊呢9個月係我人生最美好嘅階段.」認真人細鬼大骨痹.德仔另一張上載嘅相,除咗有佢哋兩口子之外,仲有佢女友嘅父母,大家似乎相處得好好.
德仔會唔會好似佢老竇咁,換完一個又一個就真係拭目以待.朗拿度同美蘭妮分手後,曾經同過施卡莉妮,安東妮一齊,08年發生「嫖男妓」事件之後,激到安東妮要同佢解除婚約,不過佢哋繼續一齊,仲同大哨生咗兩個女.加埋一個私生子,朗拿度總共有4個小朋友,到10年佢決定去做結紮手術,咁就點玩都唔怕.大哨𠵱家又有新女友,佢哋最近仲同埋德仔一齊去咗瑞士滑雪.


text:
小師妹現在日日到中環返工,請左丁山食飯,以示慶祝,當然唔止請左丁山一個啦,要請埋佢嘅舊波士大編輯.大編輯指定要去IFC二期「國金軒」.點解呢?大編輯鍾意國金二期有大停車場,泊車容易,兼且國金軒係屬於美麗華集團,與國金二期其中一個大業主恒基兆業有屬從關係,所以肥水不流別人田,租到商場三樓最靚一個景點,外望維港,樓底特高,面積寬敞,坐落張餐枱櫈,唔會聽到隔籬講嘢!有此原因,國金一二期嘅租客如證券行,銀行人士到此食飯,就唔怕俾隔籬聽到談話內容啦.各位唔信,請到國金二期三樓另外一間日日滿座嘅著名食府試吓,就知道國金軒嘅優點喺邊.
不過嚟呢度食飯,最緊要帶多啲卡片,小師妹訂位,坐在入口旁邊,邊個入嚟都見到,於是乎,左丁山食完一餐飯,竟然收到十幾張卡片,收一張時,梗要派番一張,最後出現「入超」情況,真唔好意思.
國金軒主腦人施維亞突然出現,問佢點解咁得閒,貴為美麗華酒店總經理,重要來此坐鎮?施維亞笑曰:「新開張未久,要肉緊啲,呢處有咁多金融證券界大人物食飯,要一眼關七呀.」施維亞順手帶左丁山去睇埋川菜部(叫做亮明居),有全海景大酒吧,飯廳之大圓飯枱,設加高嘅吧台櫈,等啲人客睇海景,施維亞話啲年輕經紀dealer,特別鍾意喎!


text:
(群星睇BIGBANG)楊千嬅自嘲年紀大企到腰骨痛 連詩雅話現場好擠塞
連詩雅BIGBANG楊千嬅
韓國天團BIGBANG噚晚喺啟德郵輪碼頭舉行頭場騷,吸引眾星排隊朝聖,楊千嬅睇完騷後接受《蘋果》電話訪問,笑言企到腰骨痛都值得:「騷嘅製作幾好,音響,燈光各樣都有相當水準,佢哋五人好有默契,我唔係熟晒啲歌,老公有班朋友好鍾意,自己喺韓國睇過一次,今次都係第二次睇,音樂同歌嘅編曲做得好好.」
下月43歲嘅千嬅自嘲:「我係第一次企位睇,大約早個半鐘頭前到嘅,因為大會畀藝人另一個位排隊入去,可能都唔想我哋搞亂秩序,所以有分流.我未試過企位睇兩個鐘頭,我又有番咁上下年紀,所以我條腰骨好痛,但都好睇,好值得睇啲製作,我係業內人觀摩,我嗰區嘅人好熱情,識唱晒啲歌,好勁.」
噚晚都有現身嘅死忠fans連詩雅就話:「自己係BIGBANG粉絲,佢哋每次嚟香港開騷我都會睇,噚晚rundown有part佢哋每人有自己solo,我最鍾意GD嘅solo,因為五個入面我最鍾意GD,第二個就係T.O.P啦,知道佢就嚟入伍,心情有少少忐忑,酸嘅感覺,就算佢入咗伍,我都會繼續支持BIGBANG,期待再次喺台上見到五個演出.」問到離場時安排亂唔亂?連詩雅話:「我見到其實都有好多擠塞情況出現,我都好好彩,我去搭shuttle bus,好快出到去九龍灣,走嘅時候都ok,唔係等咗好耐.」


text:
求驗客手記:阿蒙再鬥列文
兵工廠另類危機 - 求驗客
阿仙奴嘅門將荒可望解決,不過,咁反而可能引發另一個龍門危機?係唔係畀我求大俠講到一頭霧水?我咁講係因為阿仙奴領隊雲格打算叫前門將列文出山解決門將荒,不過由於列文同現時兵工廠唯一「健在」嘅門將艾蒙尼亞一向唔妥,所以佢今次回巢究竟可唔可以幫球隊後上奪得英超,真係要放長雙眼睇吓.
現年41歲嘅列文,係阿仙奴喺03/04球季全季不敗奪得英超嘅功臣,比賽經驗好豐富,而且佢有德國人嘅特性,就係心理質素高;呢樣正好幫兵工廠目前呢班郁啲就騰雞嘅後生仔,雲格搵佢幫手都算明智.不過列文歸隊後,雲格首先要做嘅,相信係化解列文同艾蒙尼亞嘅恩怨.
話說喺07年時,列文就係不滿艾蒙尼亞取代咗自己喺兵工廠嘅正選位,最後喺08年離隊投史特加.當時列文對艾蒙尼亞毫無留情咁抨擊:「我簡直覺得被侮辱,艾蒙尼亞根本未證明過自己可以帶領球隊取得勝利,我就有經驗得多.」
當時列文仲話:「要做一個30歲先至有正選打嘅人嘅副手,一啲都唔好受,我十分之憤怒.」而艾蒙尼亞最後亦忍無可忍反擊:「我一向待人以誠,但原來有人竟然咁憎我,真係好奇怪!不過我唔理咁多,我好樂意同法比安斯基及文路尼合作,因為佢哋比起某人好得多.」
就同艾蒙尼亞嘅恩怨,列文日前就強調往事已矣:「此一時,彼一時,家我已準備好迎戰呢個新挑戰,我好樂意做艾蒙尼亞或者係任何人副手,我認識呢隊阿仙奴,我知道我哋可以順利勝出今屆聯賽錦標.」據報,喺阿仙奴周六訪西布朗時,列文仲會被列入大軍名單,睇吓到時佢有冇同艾蒙尼亞面左左?但係好彩早前話提早收「咧」嘅後衞佐羅,原來傷勢唔係咁嚴重,據報可以喺月底復出.


text:
曾經因為演出電影《記得香蕉成熟時》而受到張國榮賞識嘅鄧一君,一直對電影工作充滿熱誠,佢亦曾經試過搵政府資助,拍咗部《窗內閃爍的音符》嘅短片,重搵咗佢老友古天樂做男主角,一做導演嘅滋味.
人生新體驗
鄧一君原本想乘勝追擊,乘機開番部商業片,可惜一直搵唔到投資者,後來佢就返番無綫拍劇,可惜亦得唔到無綫重用,呢幾年實在冇乜機會發展,鄧一君不得不向現實低頭,最近終於轉行去做保險經紀.
馮仁昭噚日收到鄧一君電話,先知佢轉咗行,佢話:「我以前性格好內向,做嘢又唔算好積極,所以我經過深思熟慮後,決定要改變自己嘅性格,因為性格可以改變命運,而保險呢行就係成日要接觸人,對我嚟講係一個新體驗,呢份工除咗要搵人買保險,重要兼顧埋理財策劃,幫人去投資,我返咗新工冇耐,都做得幾開心.」
田蕊妮擺酒只此一次
田蕊妮早排接受《Him》雜誌訪問,提到佢同準老公杜汶澤喺六月舉行嘅婚禮,田蕊妮話:「我呢一生人入面,只會擺一次結婚酒,唔會太浪漫,不過就會請晒班親友作個交代.我同阿澤都會請圈中嘅朋友,但就怕啲親戚見到明星,現場引起混亂令朋友尷尬.」佢又話結咗婚後唔會從此息影做少奶奶,田蕊妮話:「我已經簽咗間新公司,佢哋安排咗好多新工作畀我.」
吳日言想學中森明菜全裸
吳日言噚日到商台接受《是日本人鄭家輝》節目訪問,佢將會喺下個月音樂會入面扮中森明菜,所以近日佢正積極搜集中森明菜嘅資料,其間佢卻發現當年中森明菜一輯全裸照,吳日言話:「佢張相係有男模特兒遮住重要部位,我覺得影得好靚,自己都想影一張放喺唱片封套入面.」
韓尚宮明日現身奧海城
韓劇《大長今》喺香港非常受歡迎,連帶劇中所有演員人氣都急升,聽日飾演韓尚宮嘅梁美京就會嚟香港喺奧海城出席活動,重會喺現場傳授整泡菜秘技,佢今次嚟香港,唔單止吸引本地傳媒同長今fans,就連馬來西亞,新加坡嘅fans都話會組團一睹韓尚宮嘅風采,呢套劇嘅魅力真係厲害.
王菲廣聘員工趕開張
王菲同未婚夫李亞鵬呢個月結婚,近排一直盛傳王菲婚後會淡出樂壇,佢同李亞鵬近日又喺上海合作經營一間名為「維派」嘅酒吧,近排酒吧裝修完成,重請咗大約一百名男女員工,並開始培訓佢哋,準備稍後開始營業.


text:
之前樸茨茅夫班主文達歷吹水,話呢兩日會公布球隊由史特根執教,點知文達歷竟然死性不改,搵番個外國人佩連(法國籍)嚟執教;雖然話前熱刺領隊柏列特將會協助佩連喺英超聯盡快取得適應,但喺呢個季尾護級階段,搵個全無英格蘭足球經驗兼英語未知掂唔掂嘅人返嚟掌帥印,真係唔敢睇好.
更奇嘅係,𠵱家樸茨茅夫陣中法國球員都唔多個,佩連同隊員嘅溝通睇嚟會有好大問題.此外,佩連由於同前度球會馬賽嘅合約糾紛重未完,上季被炒嘅佩連,希望馬賽賠番提前終止合約費;但馬賽重精,據講為咗慳番呢筆錢,已經入稟控告佩連喺執教該隊時,性騷擾該隊女職員,重搵嚟幾位球員做證人,玩下手佩連可能要調番轉賠幾百萬歐元畀馬賽㖭!唉!老樸呢次真係騰騰震…….
國米畀派路史譚搞掂
莫拉堤冇眼光燶面
前晚國際米蘭輸波,喺看台上睇波嘅班主莫拉堤當然燶面.估佢燶面原因,唔單止係隊波踢得唔錯都輸,重有係睇住當年棄將派路包辦兩個助攻,史譚頂入一球.話說國米舊年唔肯出高價,至令史譚投向AC米蘭懷抱.事實證明國米高層無眼光,今次唔止輸波,重輸埋面囉.
保耶罰巨款變好事
紐記「橫財」撥歸青訓
壞孩子保耶同隊友戴亞喺比賽中講手單嘢都講咗好幾日,保耶將被球會重罰差唔多成三百萬港元人工,不過紐卡素會方並未諗住將呢筆「意外之財」中飽私囊,而係用喺青訓計劃.我求大俠覺得呢個決定真係做得幾好,保耶都叫做有份為青訓計劃出番一分力,叫做「贖罪」啦.
火速簽彭美拉斯
祖連奴返家鄉搵食
巴西中場祖連奴喺星期二先俾蘇超聯球隊些路迪解約,不過話咁快喺星期三巴西球隊彭美拉斯已經召開記者會公布簽咗佢,重話預期祖連奴喺快將開鑼嘅巴西聯賽會成為球隊重要一員.些路迪見祖連奴喺球隊唔啱踢,做個順水人情同佢解約等佢可以加盟彭美拉斯,都算唔話得.
球衣款式仲裁勝訴
喀麥隆沉冤得雪
喀麥隆國家隊年前因為穿着贊助商為其炮製嘅無袖及一件頭款式球衣,結果國際足協「老懵懂」白禮達睇唔過眼,嚴禁該隊穿着兼喺佢哋世盃外圍賽進行減分處罰.但日前德國有仲裁機關作出判決,認為國際足協無權咁做!先例一開,其他牌子唔知會唔會又有新花款波衫出籠呢?


text:
李澤楷隻8號仔出完年報後,噚日輪到佢老竇超人嘅長和系.超人嘅主席報告唔似以前咁有指導性思想,只有佢同埋小超人嘅嘜頭相,冇乜睇頭,華華惟有繼續睇睇打首富工嘅人pay得有幾好!
視富貴如浮雲嘅李超人,一如以往,繼續象徵式咁收5000蚊人工;要養四件金叵羅同埋老婆嘅小超人李澤鉅,一年人工4217萬,加咗6.9%,絕對高過市場平均數,應該拎出嚟畀社會各界做參考指標!
雖然小超人嘅人工唔及太子榮智健,但以超人呢啲咁正路嘅傳統潮州佬,斷估唔會好似佢個friend小甜甜咁,onelifemanywill,個江山咪又係留畀長子嫡孫──即係小超人同埋佢嘅仔米高,二少又好似冇興趣同佢爭,除非到時彈件神秘人出嚟!
至於做到兩鬚斑白嘅和黃大班霍建寧,如無意外仍然保持打工皇帝寶座,大班全年人工雖然減咗兩萬,但仍有1.31億.咁!點解少咗兩萬呢?基本上應該係啲四捨五入小數位之類嘅小問題!唔恨得咁多,大班份糧,好話唔好聽係咁意跌個小數點出嚟,分分鐘夠你食唔知幾多個月㗎!Bytheway,唔知超人會唔會送埋美原髮彩畀霍大班當花紅呢?
另外,經常成為女打工皇帝嘅和黃董事周胡慕芳,舊年冇人工加,維持喺3491萬,分分鐘仍然係全港人工最高嘅女人.
李華華 [email protected]